
The transliteration emulates the conventions of Nagari script.
Therefore, many word boundaries are not marked by blanks.
Occasional orthographical pecularities have been retained, for example:
1. substitution of Anusvāra for class nasal: vasaṃti

3. kecitnṛtyaiś etc.

## Revisions:
   - 2020-07-31: TEI encoding by mass conversion of GRETIL's Sanskrit corpus

# Text

svayambhu purāṇa prathama adhyāya

svayambhūdharmadhātusamutpatti nidānakathā

om namaḥ śrī dharmadhātuvāgīśvarāya sarva buddhadharmabodhisattvebhyaḥ /

śrīmatā yena saddharmastrailoke saṃprakāśitaḥ /
śrīghanaṃ taṃ mahābuddhaṃ vandeka'haṃ śaraṇāśritaḥ // svayambhup_1.1 //

natvā trijagadīśānaṃ dharmadhātujinālayaṃ /
tatsvayambhūsamuddeśaṃ vakṣāmi śṛṇutādarāt // svayambhup_1.2 //

śraddhayā yaḥ śṛṇotīmāṃ svayambhūtpattisatkathāṃ /
pariśuddhatrikāyāḥ sa bodhisattvo bhaved dhruvaṃ // svayambhup_1.3 //

tadyathā bhūtpurābhijñaḥ jayaśrī sugatātmajaḥ /
bodhimaṇḍavihāre sa bijahāra sasāṃdhikaḥ // svayambhup_1.4 //

tatra jineśvaro nāma bodhisattva mahāmatiḥ /
śraddhayā śaraṇaṃ gatvā jayaśrīyaṃ upāśrayet // svayambhup_1.5 //

tadā dhīmānjayaśrīḥ sa sarvasattva hitārthavit /
saddharmasamupādeṣṭuṃ sabhāsane samāśrayet // svayambhup_1.6 //

tatra sarve mahāsattvā bodhisattvā jinātmajāḥ /
arhanto bhikṣavaścāpi brahmacāriṇaḥ śrāvakāḥ // svayambhup_1.7 //

bhikṣuṇyo brahmacāriṇyo bratinaścāpyupāsakāḥ /
upāsikāstathānye 'pi gṛhasthaśca mahājanāḥ // svayambhup_1.8 //

brāhmaṇāstirthīkāścāpi yatayaśca tapasvinaḥ /
rājāno mantriṇomātyāḥ sainyādhipatiśca paurikāḥ // svayambhup_1.9 //

grāmyā janapadāścāpi tathānyavāsino janāḥ /
tatsaddharmāmṛtaṃ pātuṃ śraddhayā samupāgatāḥ // svayambhup_1.10 //

tatra sabhāsanāsīnaṃ tamarhataṃ jayaśrīyaṃ /
abhyarcya sādaraṃ natvā tatsabhāyāṃ yathākramaṃ // svayambhup_1.11 //

kṛtāṃjalipuṭāḥ sarve parivṛtya samantataḥ /
puraskṛtya samudvikṣya samāśrayan samāhitāḥ // svayambhup_1.12 //

tān sarvān samupāsīnān saddharma śravaṇotsukān /
dṛṣṭvā jinaśrī bodhisattvaḥ samutthitaḥ // svayambhup_1.13 //

udvahannuttarāsaṃgaṃ sāṃjali samupāśritaḥ /
jānubhyāṃ bhūtale dhṛtvā sampaśyannevamavravīt // svayambhup_1.14 //

bhadantoharṣamicchāmi carituṃ bodhisaṃvaraṃ /
tadādau kiṃ vrataṃ dhṛtvā saṃcareya samāhitaḥ // svayambhup_1.15 //

tad bhavān samupādisya sarvānasmān prabodhayan /
bodhimārge samāyujya cārayituṃ śubherhati // svayambhup_1.16 //

iti saṃprārthitaṃ tena śrutvā ca sugatātmajaḥ /
jayaśrīstaṃ mahāsattvaṃ sabhāmantraivamādiśat // svayambhup_1.17 //

śṛṇu vatsāsti te vāṃchā sambodhisaṃvare yadi /
yathākramaṃ pravakṣāmi saṃbodhivratasādhanaṃ // svayambhup_1.18 //

yo vāṃchā tatra saṃsāre carituṃ bodhisaṃvaraṃ /
sa ādau śaraṇaṃ gatvā sadguruṃ samupāśrayeta // svayambhup_1.19 //
tadupadeśamāsādya yathāvidyi samāhitaḥ // svayambhup_1.20 //
tīrthe snātvā viśuddhātmā triratnaśaraṇaṃ gatāḥ /
yathāvidhi samabhyarcya saṃbodhi nihitāśayaḥ // svayambhup_1.21 //

upoṣadhaṃvratamādhāya samācarejjagaddhite /
evaṃ yaścarate nityaṃ saṃbodhimānasaḥ sudhīḥ // svayambhup_1.22 //

pariśuddha trikāyaḥ sa bodhisattve bhaved /
bodhisattvo mahāsattvaḥ sarvvasattva hitārthabhṛt // svayambhup_1.23 //

kramātsaṃbodhi saṃbhāraṃ saṃpūrayet samāhitaḥ /
etatpuṇyābhiyuktātmācaturbrahma vihāradhṛk // svayambhup_1.24 //
niḥkleśo nirjjayanmārona saṃbodhiḥ samavāpnuyāt // svayambhup_1.25 //
evaṃ sarvatra lokeṣu saddharma saṃprakāśayan /
samāpya saugataṃkārya sunirvṛtimavāpnuyāt // svayambhup_1.26 //

tato 'rhaṃ sugato bhūtvā sarvvānsattvānpravodhayan /
bodhimārge pratiṣṭhāpya saṃvṛttau saṃpracārayet // svayambhup_1.27 //

evaṃ sarve 'pi saṃbuddhāḥ yetītā apyanāgatāḥ /
varttamānāśca te hayetad vratapuṇya vipākataḥ // svayambhup_1.28 //

bodhiprāpya jinā āsanbhaviṣyanti bhavantyapi /
evaṃ sarve mahāsattvā bodhisattvā jinātmajāḥ // svayambhup_1.29 //

arhanto 'pi thā sarve pariśuddhatrimaṇḍalāḥ /
bodhiṃ prāpya sunirvāṇaṃ yātā yāsyanti yāntyataḥ // svayambhup_1.30 //

evaṃ yūyaṃ parijñāya yadecchatha sunivṛtiṃ /
triratnaśaraṇaṃ gatvā saṃcaradhvamidaṃ vrataṃ // svayambhup_1.31 //

iti tena samādiṣṭaṃ śrutvā sa sugatātmajaḥ /
jineśvaraṃ tamarhantaṃ sampaśyannevamavravīt // svayambhup_1.32 //

bhadanta śrotumichāmi tad vratasthānamuttamaṃ /
etad vrataṃ caretkutra taddeśaṃ samupādiśat // svayambhup_1.33 //

iti saṃprārthite tena jayaśrīḥ sa mahāmatiḥ /
jineśvaraṃ mahāsattvaṃ taṃ paśyannevamādiśat // svayambhup_1.34 //

śṛṇu vatsa samādhāyaṃ vratasthānasamuttamaṃ /
munīśvarairyathākhyātaṃ tathā vakṣāmi te 'dhunā // svayambhup_1.35 //

puṇyakṣetreṣu tīrtheṣu vihāre sugatāśrame //
buddhānāṃ nivṛtānāṃca caityeṣu pratimāsu ca // svayambhup_1.36 //
buddhakṣetreṣu sarvatra vratasthānaṃ samuttamaṃ /
eteṣvami samākhyātaṃ svayambhūcaityaṃ uttamaṃ // svayambhup_1.37 //

evaṃ vijñāya yo dhīmānvrataṃ caritumicchati /
sa svayambhū jinakṣetraṃ āśritya caratāṃ vrataṃ // svayambhup_1.38 //

svayambhūkṣetramāśritya yaścarati vrataṃ mudā /
sa labhet tanmahat puṇyamakṣayaṃ bodhisādhanaṃ // svayambhup_1.39 //

etat puṇyaṃ viśuddhātmā bhadraśrī sadguṇāśrayaḥ /
bodhisattvo mahābhijñā bhavajjinātmajo dhruvaṃ // svayambhup_1.40 //

durgatiṃ na brajet kvāpi saṃsāre sa kadācana /
sadā sadgatisaṃjāto bodhicaryāvrataṃ caret // svayambhup_1.41 //

evaṃ sa saṃsaralloke kṛtvā sarvatra bhadratā /
saṃbodhi praṇidhiṃ dhṛtvā saṃcare tadjagaddhite // svayambhup_1.42 //

evaṃ ca bodhi saṃbhāraṃ pūrayitvā yathākramaṃ /
trividhāṃ bodhimāsādyaḥ nirvṛtipadamāpnuyāt // svayambhup_1.43 //

evaṃ yūyaṃ parijñātvāḥ svayambhūsthāna āśritā /
triratnaśaraṇaṃ gatvā saṃcaratha vratottamaṃ // svayambhup_1.44 //

etattenārhatādiṣṭaṃ śrutvā sa sugatātmajaḥ /
jayaśriyaṃ tamarhantaṃ sampaśyannevamabravīt // svayambhup_1.45 //

bhadanta bhavatā diṣṭaṃ śrutvā me rocate manaḥ /
svayambhūcaityamārādhya carituṃ vratamābhavaṃ // svayambhup_1.46 //

svayambhū caityarājaḥ śrīdharmadhātu jinālayaḥ /
kutrāstyatra mahīloke tat samādeṣṭumarhati // svayambhup_1.47 //

iti saprārthitaṃ tena śrutvāṃ so 'rhan yatiḥ sudhīḥ /
jayaśrī staṃ mahāsattva samālokyaivamādiśata // svayambhup_1.48 //

vidyate 'tra mahīloke uttarasyāṃ himālaye /
nepāla iti vikhyāteḥ gopucchākhyernagottamaḥ // svayambhup_1.49 //

tadgirernāma cāturdhya caturyugeṣu vartate /
tadyathābhūdyuge satye padmagiririti smṛtaḥ // svayambhup_1.50 //

tretāyāṃ vajrakūṭākhyo gośṛṃgo dvāpare smṛtaḥ /
idānīṃ tu kalau 'sau gopuccha iti viśrutaḥ // svayambhup_1.51 //

so 'piśailo idānītu lokai nepāla deśakaiḥ /
sāmheguriti vikhyāta stathāsaṃprasthito bhuvi // svayambhup_1.52 //

sa sarvadhāturalādi sarvadravyamayoktamaḥ /
aśvattha pramukhairsavairpādapaiḥ saṃpraśobhitaḥ // svayambhup_1.53 //

sarvatra kusumairkāntaḥ saṃrvoṣadhiphaladrumaiḥ /
sarvapakṣivirāvaiścaḥ bhramadbhramaranisvanaiḥ // svayambhup_1.54 //

jantubhiḥ sakalaḥ sneha nivaddhamaitramānasaiḥ /
tapasvivaddhayā bhadracāribhiḥ saniṣevitaḥ // svayambhup_1.55 //

aṣṭāṃga guṇasaṃpanna saṃśuddhāmṛtanirjharaiḥ /
śobhitaḥ puṣpagaṃdhādhi saṃvāsitaiḥ samīraṇaiḥ // svayambhup_1.56 //

saṃsevitaḥ sadā divya mahotsāhairvivājitaḥ /
sarvalokādhipairnityaṃ saṃsevitaḥ samādaraiḥ // svayambhup_1.57 //

tatra ratnamaya padmaḥ karṇṇikāyāṃ samāśritaḥ /
divya sphaṭikaratnābhajyotirūpo nirañjanaḥ // svayambhup_1.58 //

ekahastaḥ pramānoccaścaityarūpo jināśrayaḥ /
svayambhūḥ sarvalokānāṃ bhadrārtha samavasthitaḥ // svayambhup_1.59 //

brahma śakrādibhirdevaiḥ sarvaillokādhipairapi /
sarvairdaityādhipaiścāpi nāgendraiḥ garuḍairapi // svayambhup_1.60 //

siddhai vidyādharaiḥ sādhyairūryakṣagandharvakinnaraiḥ /
rākṣasendraiśca rudraiśca grahaistārāgaṇairapi // svayambhup_1.61 //

vasubhiścāpsarobhiścaḥ sarvaiśva tridaśādhipaiḥ /
ṛṣibhiryatibhiḥ sarvai yogibhi brahmacāribhiḥ // svayambhup_1.62 //

sarvaiśca tīrthikai vijñaistāpasaiścāpisajjanaiḥ /
divāniśaṃ catuḥ saṃdhyaṃ dṛṣṭvā smṛtvā pravanditaḥ // svayambhup_1.63 //

nityakālaṃ samāgate samabhyarcya samādarāt /
saṃstutibhiḥ mahotsāhaiḥ saṃmānitābhivanditaḥ // svayambhup_1.64 //

evaṃ sa trijagannāthaḥ svayambhū dharmadhātukaḥ /
sarvaloka hitārthena saṃbhāṣayansamāsthitaḥ // svayambhup_1.65 //

idānīntu kalau lokā duṣṭāḥ krūrāśayā śaṭhāḥ /
dṛṣṭavedaṃ dharmadhātuṃ hi hariṣyanti na saṃśayaḥ // svayambhup_1.66 //

ityasau śilayāchādya gupti kṛtvā prakāśitaḥ /
tadupariṣṭīkābhiśca vidhāya caityamuttama // svayambhup_1.67 //

chātradhvajapatākābhiralaṃkṛtyādhyatiṣṭhataṃ /
tatrāpi sarvalokaiśca sarvalokādhipairapi // svayambhup_1.68 //

samāgatya samārādhya samabhyarcyābhivanditaḥ /
satkāraiśca mahotsāhaiḥ stutipradakṣiṇādibhiḥ // svayambhup_1.69 //

praṇāmaiśca samārādhya sevito mānito 'rcitaḥ /
evaṃ sa trijagannātho dharmadhātu jinālayaḥ // svayambhup_1.70 //

sarvasattva śubhārthena saṃśobhitā vyavasthitaḥ /
tatra ye śaraṇaṃ gatvā yānti śuddhayā mudā // svayambhup_1.71 //

durggatiṃ te na gachanti saṃsāre 'tra kadācana /
sadgatāveva saṃjātā dharmmaśrī saṃghaśobhitā // svayambhup_1.72 //

bodhisattvā mahāsattvāḥ pariśuddhatrimaṇḍalāḥ /
bhadraśrī sadguṇadhārā sarvasattva hitaṃkarāḥ // svayambhup_1.73 //

bodhicaryāvrataṃ dhṛtvā saṃcare jagaddhite /
evaṃ yūyamapi jñātvā śraddhayā śaraṇa gatāḥ // svayambhup_1.74 //

svayambhūcaityamārādhya saṃcaradhvaṃ vrataṃ sadā /
evaṃ kṛtvātra saṃsāre bhadraśrī sadguṇāśrayā // svayambhup_1.75 //

bodhisattvā mahāsattvā jinātmajā bhaviṣyathaḥ /
tataḥ saṃbodhisaṃbhāraṃ pūrayitvā yathākramaṃ // svayambhup_1.76 //

trividhāṃ bodhimāsādya saṃbuddhapadamāpsyathaḥ /
iti tena samādiṣṭaṃ niśaṃmya sa mahāmatiḥ // svayambhup_1.77 //

śāstāraṃ taṃ samālokya punarevamavocata /
bhadanta śrotumicchāmi yatsvayambhū jinālayaḥ // svayambhup_1.78 //

kadā svayaṃ samutpannaḥ kathaṃ ca tadupādiśa /
iti saṃprārthita tena śrutvā so 'rhan yatiḥ sudhīḥ // svayambhup_1.79 //

jayaśrīstaṃ mahāsattvaṃ saṃpaśyannevamādiśat /
sādhu śṛṇu mahābhāga yathā mayā śrutaṃ guroḥ // svayambhup_1.80 //

tathāhaṃ te pravakṣāmi svayambhūtpattisatkathāṃ /
tadyathā pāṭalīputre pure 'śoko narādhipaḥ // svayambhup_1.81 //

saddharma sādhanotsāhī triratnasevako 'bhavat /
sa tatra kukkuṭārāme vihāre sugatāśrame // svayambhup_1.82 //

upaguptaṃ mahābhijñaṃ vandituṃ samupācaret /
tadā so 'rhan mahābhijñaḥ sarvasaṃghapuraskṛtaḥ // svayambhup_1.83 //

sabhāmadhyāsanāsīnastasthau dhyātvā samāhitaḥ /
tamarhataṃ sabhāsīnaṃ sarvasaṃghapuraskṛtaḥ // svayambhup_1.84 //

dṛṣṭvāśokaḥ sa bhūmīndro muditaḥ samupācarat /
tatra sa sahasopetya sāñjalirarhato yatīn // svayambhup_1.85 //

sarvānnatvopaguptaṃ tamaṣṭāṃgaiḥ prāṇamanmudā /
tatastaṃ gurumarhantaṃ mahotsāhaiḥ yathāvidhiṃ // svayambhup_1.86 //

samabhyarcya praṇatvā ca dharmaṃ śrotumupāśrayat /
tathā tatmantriṇaḥ sarve sāmātyasacivo janāḥ // svayambhup_1.87 //

tamarhantaṃ yatinnatvā tatraikāntamupāśrayat /
tataḥ so 'rhan mahābhijño dṛṣṭvā sarvā samāśritān // svayambhup_1.88 //

ādimadhyāntakalyāṇaṃ saddharmasamupādiśat /
tatsaddharmāmṛtaṃ pītvā sarve lokāḥ pravodhitāḥ // svayambhup_1.89 //

dharmaviśeṣamājñāya saṃbodhivratamīcchire /
tataḥ so 'pi mahārājaḥ śrutvā taddharmamuttamaṃ // svayambhup_1.90 //

saṃbodhisādhanocaryā saṃcarituṃ samaicchata /
tataḥ sa nṛpatī rājā sāñjaliḥ samupāśritaḥ // svayambhup_1.91 //

tamarhantaṃ mahāsattvaṃ natvā paśyaṃ mudāvadat /
bhadanta śrotumicchāmi saṃbodhisādhanaṃ vrataṃ // svayambhup_1.92 //

kutra puṇyatamaṃ kṣatraṃ yatrāśu sidhyate vrataṃ /
tad bhavān samupādiśya sarvāṃllokān prabodhayan // svayambhup_1.93 //

bodhimārge samāyujya saṃcārayitumarhati //
iti saṃprārthite rājñā śrutvā so 'rhan mahāmatiḥ // svayambhup_1.94 //
tamaśokaṃ mahīpālaṃ sampaśyannevamabravīt /
sādhu śṛṇu mahārāja yathā me guruṇoditaṃ // svayambhup_1.95 //

tathāhaṃ te pravakṣāmi bodhivrataṃ yadīcchasi /
sarvakṣatrottamo rājannuttarasyāṃ himālaye // svayambhup_1.96 //

nepāle iti vikhyāto yatrāśu sidhyate vrataṃ /
tatrāpyati mahatpuṇyakṣatraṃ buddhaiḥ praśaṃsitaṃ // svayambhup_1.97 //

svayambhūcaityarājasya dharmadhātoḥ samāśrayaṃ /
tatra yadyatkṛtaṃ karma tattatsaṃsidhyate dutaṃ // svayambhup_1.98 //

iti sarvai mahāsattvaiḥ saṃsevitaṃ jinairapi /
iti vijñāya rājendra sambodhiṃ yadi vāñchasi // svayambhup_1.99 //

taccaityaśaraṇaṃ gatvā saṃcarasva susaṃvaraṃ /
etatpuṇyaviśuddhātmā bhadraśrī sadguṇarddhimān // svayambhup_1.100 //

bodhisattvo mahābhijño bhaveḥ sarvahitārthabhṛt /
tataḥ kramena sambodhiṃ saṃbhāraṃ paripūrayan // svayambhup_1.101 //

niḥkleśo 'rhañjagannāthāḥ sambuddhapadamāpsyasi /
iti tenārhatādiṣṭaṃ niśamya sa nṛpo mudā // svayambhup_1.102 //

upaguptaṃ guruṃ natvā papracchaivaṃ samādarāt /
bhadanta śrotumichāmi svayambhūtpatti satkathāṃ // svayambhup_1.103 //

kadā svayaṃ samutpannaṃ statsamādeṣṭumarhati /
iti saṃprārthitaṃ rājñā śrutvā so 'rhan yatiḥ surdhīḥ // svayambhup_1.104 //

aśokaṃ taṃ mahīpālaṃ sampaśyannevamādiśat /
sādhu rājan yathādiṣṭaṃ guruṇā me śrutaṃ mayā // svayambhup_1.105 //

tathāhaṃ saṃpravakṣāmi śṛṇuṣva tatsamāhitaḥ /
tadā cāsau jagacchāstā śākyamunistathāgataḥ // svayambhup_1.106 //

sarvajño dharmarājo 'rhan munīśvaro vināyakaḥ /
sa sarvaḥ sāṃdhikaiḥ sārddhaṃ janapadeṣu saṃcaran // svayambhup_1.107 //

ekasmin samaye tatra nepāle samupācarat /
gopucchaparvvatapārśve paścime śrīsvayambhūvaḥ // svayambhup_1.108 //

pucchāgro 'bhidha caityasyasaṃnnidhau sugatāśrame /
sarvasattvahitārthena pūrṇanduriva bhāsayan // svayambhup_1.109 //

saddharmma samupārdeṣṭuṃ vijahāra sasāṃdhikaḥ /
yadā sa bhagavāñchāstān sattvānāṃ dharmma vṛddhaye // svayambhup_1.110 //

saddharmma samupādeṣṭuṃ sabhāsane samāśrayat /
taṃ dṛṣṭvā tadā tatra mañjuśriyaḥ mamāśrame // svayambhup_1.111 //

vihāre vāsinī cūḍābhidhānī brahmacāriṇī /
arhantī bhikṣuṇī bhadrā saddharmmaguṇavāñchinī // svayambhup_1.112 //

suprasannāśrayā śuddhā kāṣāya cīvarāvṛtā /
divyapūjopacārāṇi samādāya pramoditā // svayambhup_1.113 //

tatsaddharmāmṛtaṃ pātuṃ tatrāśu samupācarat /
tadā tatra mahāsattvā bodhisattvā jinātmajāḥ // svayambhup_1.114 //

maitreyapramukhāḥ sarve taddharma śrotumāgatāḥ /
arhanto bhikṣavaścāpi śrāvakā brahmacāriṇaḥ // svayambhup_1.115 //

bhikṣuṇyo brahmacāriṇyaḥ cailakā vratino 'pi ca /
triratnaśaraṇāsīnāścopāsakā upāsikāḥ // svayambhup_1.116 //

bauddhabhaktiratāḥ sarve taddharmaśrotumāgatāḥ /
sarve te samupāyātāstatra sabhāsanāśritaṃ // svayambhup_1.117 //

saṃbuddhaṃ taṃ samālokya muditāḥ samupācaran /
te sarve 'bhyarcya taṃ nāthaṃ natvā sāñjalayormudā // svayambhup_1.118 //

tatsaddharmāmṛta pātuṃ tatsabhāyāṃ samāśrayan /
brahmaśakrādayā devāḥ sarve lokādhipā api // svayambhup_1.119 //

grahāstārāgaṇāścāpi siddhā vidyādharā api /
sādhyā rudrāśca gandharvā yakṣaguhyakakinnarāḥ // svayambhup_1.120 //

daityendrā rākṣasendrāca nāgendrā garuḍā api /
evamanyepi lokendrāḥ sarve tatra mudāgatāḥ // svayambhup_1.121 //

taṃ munīndraṃ samabhyarcya natvā tatra samāśrayan /
hāritī yakṣiṇī cāpi bodhisattvānupālinī // svayambhup_1.122 //

sā bhavantaṃ tamānasya tatsabhāyāṃ samāśrita /
atha sa bhagavānañchāstā dṛṣṭvā sarvān samāśritān // svayambhup_1.123 //

maitreyaṃ samupāmantrya sampaśyannevamādiśat /
maitreyemaṃ jagannāthaṃ svayambhūvaṃ jinālayaṃ // svayambhup_1.124 //

dharmadhātuṃ triratnāyaṃ paśyadhvaṃ yūyamādarāt /
bhajadhvaṃ śraddhayā nityaṃ gatvātra śaraṇaṃ mudā // svayambhup_1.125 //

bodhicaryāvrataṃ dhṛtvā saṃcarante jagaddhite /
śraddhayā ye bhajantyatra śaraṇaṃ samupāśritāḥ // svayambhup_1.126 //

bodhicaryāvrataṃ dhṛtvā saṃcarante jagaddhite /
sarve vimuktapāpāste pariśuddha trimaṇḍalāḥ // svayambhup_1.127 //

bodhisattvā mahābhijñāḥ bhaveyuḥ sadguṇāśrayāḥ /
bhadraśrīsukhasampannaścaturbrahmavihārikāḥ // svayambhup_1.128 //

sarvasattva hitodyuktāḥ saṃbodhivratacāriṇaḥ /
na kvāpi durgatiṃyāyuḥ sadā sadgatisaṃbhavāḥ // svayambhup_1.129 //

triratnabhajanotsāhāḥ saddharmmasādhanodyamāḥ /
tataḥ pravrajyā saṃbuddhaśāsane śaraṇaṃ gatāḥ // svayambhup_1.130 //

brahmacaryāṃ vrataṃ dhṛtvā saṃcareran samāhitāḥ /
tataste nirmalātmāno niḥkleśāḥ vijitendriyāḥ // svayambhup_1.131 //

trividhāṃ bodhimāsādha sambuddhapadmāpnuyuḥ /
evaṃ vijñāya ye martyā vāñchanti saugataṃ padaṃ // svayambhup_1.132 //

te bhajantu sadātraiva śraddhayā śaraṇāśritāḥ /
ityādiṣṭaṃ munīndreṇa niśamya te sabhāśritāḥ // svayambhup_1.133 //

sarve lokāḥ pramodantastathā bhajitumīcchīre /
maitreyaḥ sa tato dhīmān bodhisattva hi moditaḥ // svayambhup_1.134 //

samutthāya munīndrasya purataḥ samupācaran /
udvahannuktarāsaṃgaṃ praṇatvā taṃ munīśvaraṃ // svayambhup_1.135 //

jānubhyāṃ bhuvi saṃghāya sāñjaliretamavravīta /
bhagavān nāthaḥ sarvajña dharmadhātujinālayaḥ // svayambhup_1.136 //

kadāyaṃ svayaṃmutpanna stansamādeṣṭumarhati /
iti saṃprārthite tena maitreyeṇa mahātmanā // svayambhup_1.137 //

bhagavantaṃ mahāvijñaṃ saṃpaśyannevamādiśata /
sādhu śṛṇu samādhāya maitreyo 'sya svayambhūvaḥ // svayambhup_1.138 //

samutpattikathāṃ vakṣe sarvalokābhibodhane /
purāsmin bhadrakalpe 'bhūd vipaśvī nāma sarvavit // svayambhup_1.139 //

jagachāstā munīndro 'rhan dharmmarājastathāgataḥ /
aśīti varṣa sāhasra paramāyūṃṣi yadā nṛṇāṃ // svayambhup_1.140 //

tadāhaṃ satya dharmmākhyā bodhisattvābhavaṃt kila /
yadā sa bhagavāñchāstā vandhumatyāḥ puro 'ntike // svayambhup_1.141 //

vihāre dharmmamādiśca vijahāra sasāṃdhikaḥ /
tadāhaṃ taṃ jagannāthamārādhya samupasthitaḥ // svayambhup_1.142 //

tadātrā bhūtsaptakośa vyāyāmavistaro hradaḥ /
tadanuśāsanāṃ dhṛtvā prācaraṃ bodhi samvaraṃ // svayambhup_1.143 //

aṣṭāṃga guṇa sampannaḥ jalāśrayo nagāvṛtaḥ /
padmotpalādi saugandhi nānā puṣpa praśobhitaḥ // svayambhup_1.144 //

haṃsa sārasa kāḍamba pramukha pakṣimaṇḍitaḥ /
tīropāntanagāruha sarvarttu puṣpitairdrumaiḥ // svayambhup_1.145 //

phalauṣadhādi bṛkṣaiśca samantāt parimaṇḍitaḥ /
mīnakacchapamaṇḍūkapramukha jalavāsināṃ // svayambhup_1.146 //

jantūnāṃ nilayo 'gādhaḥ sarvanāgādhipālayaḥ /
tatra sarvāhirājendraḥ karkkoṭakābhidho mahān // svayambhup_1.147 //

evaṃ tadā mahā tīrthaḥ puṇyāmṛtāśrayo vabhau /
sadā tratridaśāḥ saddharmapsarobhiḥ pramoditāḥ // svayambhup_1.148 //

snātvā saṃkrīḍamānāḥ satsaukhyaṃ bhuktvā divaṃ yayuḥ /
tathā brahmādayaḥ sarve maharṣayastapaśvinaḥ // svayambhup_1.149 //

snāna saṃdhyādikaṃ karmma kṛtvā saṃsevire sadā /
evaṃ lokādhipāścāpi snātvātra sarvadā mudā // svayambhup_1.150 //

svasva kule samabhyarcya mahotsāhairnisevire /
evaṃmanyepi lokāśca vratino brahmacāriṇaḥ // svayambhup_1.151 //

snātvātra saṃvaraṃ dhṛtvāḥ pūtātmāno divaṃ yayuḥ /
bodhisattvā tathānaike snānadānavrataṃ mudā // svayambhup_1.152 //

kṛtvātra vimalātmānaḥ samācārañjagaddhite /
evaṃ sarve munīndraiśca snāna vratādi bījaṃphalaṃ // svayambhup_1.153 //

mahatpuṇyataraṃ śreṣṭhamākhyātaṃ bodhisādhanaṃ /
yatra snātvā triratnānāṃ śaraṇe samupāśritāḥ // svayambhup_1.154 //

bodhicaryā vrataṃ dhṛtvā prācaranta jagaddhite /
te āśu vimalātmāno bhadraśrīsatguṇānvitāḥ // svayambhup_1.155 //

bodhisattvāḥ mahāsattvā vabhūvuḥ sugatātmajāḥ /
kecinniḥ kleśitātmāno bhavasaṃcāre nispṛhāḥ // svayambhup_1.156 //

śrāvakabodhisattvamāsādya babhūvu brahmacāriṇaḥ /
kecicca nirmalātmāno saṃsāre viratāśrayāḥ // svayambhup_1.157 //

pratyekabodhimāsādya sunirvṛtiṃ samāyayuḥ /
kecit saṃbodhicittaṃ ca prāpya saddharmalālasāḥ // svayambhup_1.158 //

bodhicaryāvrataṃ dhṛtvā samācarañjagaddhite /
kecit sarve bhuktvā divyakāmasukhānyapi // svayambhup_1.159 //

saddharmaguṇasaṃraktāḥ prācaran sarvadā śubhe /
kecit sarve mahīpālāḥ sunīti dharmacāriṇaḥ // svayambhup_1.160 //

kṛtvā sattvahitārthāni yayurante jinālayaṃ /
ahamapi tadā tatra snātvācaraṃ vrataṃ sadā // svayambhup_1.171 //

etatpuṇyaviśuddhātmā drutaṃ sambodhimāptavān /
yaiścāpyasya jalaṃ pītaṃ te 'pi nirmuktapātakāḥ // svayambhup_1.162 //

pariśuddhāśayā bhadrā babhūvu bodhibhāginaḥ /
evamasau mahātīrthaḥ sarvairapi munīśvaraiḥ // svayambhup_1.163 //

samadhiṣṭhāpito 'dyāpi praśaṃsito mahītale /
tatra paścāt svayaṃ dharmadhāturutpatsyate dhruvaṃ // svayambhup_1.164 //

ityādiśya munīndrau 'sau bhūyā erevaṃ samādiśat /
tadā tatra samupanne dharmadhātau jinālaye // svayambhup_1.165 //

nirutpātaṃ śubhotsāhaṃ pravartiṣyati sarvadā /
sarve lokāśca taṃ dṛṣṭvā dharmadhātuṃ svayambhūvaṃ // svayambhup_1.166 //

śraddhayā śaraṇaṃ gatvā prabhajiṣyanti sarvadā /
tadetatpuṇyaliptāste sarve lokāḥ śubhendriyāḥ // svayambhup_1.167 //

bhadraśrī satsukhaṃ bhuktvā yāsyantyante jinālayaṃ /
ityādiṣṭaṃ munīndreṇa vipaśvinā niśamyate // svayambhup_1.168 //

sarve sabhāśritā lokāḥ prābhyanandan pravodhitāḥ /
iti vipaśvinā śāstā samādiṣṭaṃ śrutaṃ mayā // svayambhup_1.169 //

tathā yuṣmatprodhārtha samākhyātaṃ pravuddhyatāṃ /
ityādiṣṭaṃ munīndreṇa śrīghanena niśamyate // svayambhup_1.170 //

maitreyādi samālokāḥ sarve 'pi saṃprasedire /

iti svayambhūdharmadhātu samutpatti nidānakathā prathamo 'dhyāyaḥ samāptaḥ /

dvitīya adhyāya pūjāphalavarṇano nāma

atha dhīmān mahāsattvo maitreyaḥ sa jinātmajaḥ /
bhagavantaṃ punarnatvā sāñjalirevamabravīt // svayambhup_2.1 //

bhagavacchrotumicchāmi svayambhūtpatti satkathāṃ /
tadbhavānsamupākhyātuṃ lokānāṃ saṃpravodhane // svayambhup_2.2 //

iti saṃprārthitaṃ tena maitreyeṇa sudhīmatā /
bhagavānstān sabhālokān sampaśyannevamādiśat // svayambhup_2.3 //

sādhu maitreya sarve 'pi sabhālokāḥ samādarāt /
śṛṇudhvaṃ saṃpravakṣāmi svayambhūtpattisatkathāṃ // svayambhup_2.4 //

tadyathā nirvṛtiṃ yāte vipaśvini munīśvare /
cirakālāntareṇātra jagacchāstābhavat punaḥ // svayambhup_2.5 //

śikhi nāma munīndro 'rhan dharmarājastathāgataḥ /
sarvajñaḥ sugataḥ sarvavidyādhipo vināyakaḥ // svayambhup_2.6 //

tadā saptativarṣāṇāṃ sahasrāryunṛṇāmabhūt /
ahaṃ kṣemaṃkaro nāma bodhisattvo bhavaṃ kila // svayambhup_2.7 //

yadā sa bhagavāñchāstā śikhidharmādhipo jinaḥ /
aruṇākhyapuropānte vyaharat saugatāśrame // svayambhup_2.8 //

tadā sarve mahāsattvā bodhisattvā jinātmajāḥ /
śikhinastasya śāstuḥ saṃprābhajan samupasthitāḥ /
ahamapi tathā tasya śikhinastrijagadguroḥ // svayambhup_2.9 //

śaraṇe samupasthāya prābhajaṃ sarvadā mudā /
tatraika samaye so 'rhan bhagavān sarvavicchikhī // svayambhup_2.10 //

saddharma samupādeṣṭuṃ sabhāsane samāśrayet /
tadvīkṣya bhikṣavaḥ sarve śrāvakā brahmacāriṇaḥ // svayambhup_2.11 //

bhikṣuṇyo vratinaḥ sarve upāsakā upāsikāḥ /
tatsaddharmāmṛtaṃ pātuṃ samupāgatya taṃ muniṃ // svayambhup_2.12 //

natvā sāñjalayastatra parivṛtya samāśrayet /
tadā brahmāmarendrādi tridaśāḥ sarve āgatāḥ // svayambhup_2.13 //

sarve lokādhipāścāpi dharma śrotuṃ samāgatāḥ /
siddhā vidyādharā sādhyā yakṣagandharvakinnarāḥ // svayambhup_2.14 //

garuḍā rākṣasendrāśca daityā nāgādhipā api /
ṛṣayo brāhmaṇāścāpi tīrthikāścāpi tapasvinaḥ // svayambhup_2.15 //

yatayo yoginaścāpi nirgranthāśca digambarāḥ /
rājāno kṣatriyā vaiśyā amātyā mantriṇo janāḥ // svayambhup_2.16 //

śilpino vaṇijaḥ sārthavāhādayo mahājanāḥ /
paurā jānapadā grāmyāstathānyadeśavāsinaḥ // svayambhup_2.17 //

tatsaddharmāmṛtaṃ pātuṃ saṃharṣitāḥ samāgatāḥ /
tatra te samupāgatya samīkṣya taṃ munīśvaraṃ // svayambhup_2.18 //

yathākramaṃ samabhyarcya kṛtvā cāpi pradakṣiṇāṃ /
kṛtvāñjali puṭo natvā parivṛtya samantataḥ // svayambhup_2.19 //

puraskṛtya samudvīkṣya samādarādupāśrayan /
tān sarvān samupāsīnāṃ dṛṣṭvā sa bhagavāñchikhī // svayambhup_2.20 //

ādimadhyāntakalyāṇaṃ saddharma samupādiśat /
tatsaddharmāmṛtaṃ pītvā sarve lokāḥ pravodhitāḥ // svayambhup_2.21 //

saddharmasādhanodyuktā vabhūvu bodhibhāginaḥ /
tasminneva samaye tatra puṇyajalāśraye hrade // svayambhup_2.22 //

maṇinālaṃ mahaddīptihīrakeśaramuttama /
pañcaratnamayaṃ divyasarojarājakarṇṇikaṃ // svayambhup_2.23 //

prādurbhūtaṃ mahāpadmaṃ sahasradalakāśitaṃ /
tasya ratnasarojasya karṇṇikāmadhyamaṇḍale // svayambhup_2.24 //

svayambhūtsamutpanno dharmmadhāturjinālayaḥ /
ekahastapramāṇāṃśuḥ śubhraratnamayojjvalaḥ // svayambhup_2.25 //

sambodhiśrīguṇādhāraḥ sarvalakṣaṇamaṇḍitaḥ /
jyotirūpo jagajjeṣṭha pañcatathāgatāśrayaḥ // svayambhup_2.26 //

jagadīśo jagat vandyo jagatpūjyo jagatprabhuḥ /
anādinidhano 'jīrṇṇo mānyaḥ sarvaśubhārthabhṛt // svayambhup_2.27 //

samantabhadrarūpo 'graḥ śreṣṭhaḥ saddharmaratnabhṛt /
trailokyasadguṇādhīśaścaturvarggaphalapradaḥ // svayambhup_2.28 //
tasmiṃścaitye samutpanne sāvdhinagā rasācalat // svayambhup_2.29 //
divyasugandhipuṣpāṇi saṃnipetuḥ surālayāt /
suradundubhayo neduḥ diśaḥ sarvāḥ prasedire // svayambhup_2.30 //

vahnayo dakṣiṇāvarttā bhadrābhāḥ saṃprajahvalaḥ /
suśītalāḥ sugandhyādyā dhīraṃ vavuḥ samīraṇāḥ // svayambhup_2.31 //

vavarṣuḥ surasāmbūni meghā gambhīranisvanāḥ /
graha tārenducandrābhāḥ sabhāsitā virejire // svayambhup_2.32 //

stutimaṅgalasaṃgītiśabdā vyomni pracerire /
sarvatrāpi sumāṅgalyamahotsāhaṃ nirantaraṃ // svayambhup_2.33 //

subhikṣaṃ śrīguṇorbhāvaṃ saddharma bhadrasādhanaṃ /
nirutpātaṃ śubhācāraṃ prāvarttata samantataḥ // svayambhup_2.34 //

tamevaṃ svayambhūtpannaṃ dharmmadhātuṃ jinālayaṃ /
samīkṣyeśādayaḥ sarve ārupya bhuvanāśritāḥ // svayambhup_2.35 //

yogadhyāna mahānanda saukhye 'pi viratotsavāḥ /
svayambhuvaṃ tamīśānaṃ vandituṃ samupācaran // svayambhup_2.36 //

tathā brahmādayaḥ sarve munayo brahmacāriṇaḥ /
evaṃ svayambhuvaṃ draṣṭuṃ muditā samupācaran // svayambhup_2.37 //

evaṃ śakrādayaḥ sarve tridaśāḥ sāpsaro gaṇāḥ /
pūjāṅgāni samādāya draṣṭumenaṃ mudā yayuḥ // svayambhup_2.38 //

tathāgnidharmarājo 'pi naiṛto varuṇo marut /
śrīdo bhūtādhipaścaivaṃ sarve lokādhipā api // svayambhup_2.39 //

svasvaparijanaiḥ sārddha mahotsāhaiḥ pramoditāḥ /
evaṃ svayambhuvaṃ caityaṃ saṃdraṣṭuṃ samupāyayuḥ // svayambhup_2.40 //

dhṛtarāṣṭro mahārājo gandharvaiḥ saha moditaḥ /
saṃgītivādanotsāhaiḥ sahainaṃ draṣṭumāyayuḥ // svayambhup_2.41 //

viruḍhako mahārājaḥ kumbhāṇḍasahitā mudā /
svayambhuvaṃ tamālokya mudā vanditumāyayuḥ // svayambhup_2.42 //

virupākṣo 'pi nāgendraiḥ sarvai nāgādhipaiḥ saha /
ratnapūjopahārāṇi dhṛtvainaṃ draṣṭumāyayuḥ // svayambhup_2.43 //

kuvero yakṣarājo 'pi yakṣaṇībhiḥ samanvitaḥ /
nānādravyopahārāṇi dhṛtvainaṃ draṣṭumāyayuḥ // svayambhup_2.44 //

vajrapāṇiśca guhyendrasarvaguhyakasaṃyutaḥ /
divyabhogyāpahārāṇi dhṛtvainaṃ draṣṭumāyayuḥ // svayambhup_2.45 //

drumaḥ kinnararājo 'pi sarvaiḥ saha hyānanaiḥ /
tūryasaṃghoṣaṇotsāhaiḥ sahinaṃ draṣṭumāyayuḥ // svayambhup_2.46 //

tathā sarvārthasiddhākhyaḥ sarvavidyādharādhipaḥ /
divyapūjopahārāṇi dhṛtvainaṃ draṣṭumāyayuḥ // svayambhup_2.47 //

garuḍaḥ pakṣirājo 'pi sarvaiḥ pakṣigaṇaiḥ saha /
svasvarddhiśrīmahotsāhairenaṃ saṃdraṣṭumāyayuḥ // svayambhup_2.48 //

evaṃ siddhāśca sādhyāśca vasavaśca grahā api /
sarvāstārāganāścāpi sarvāścāpyapsarogaṇāḥ // svayambhup_2.49 //

evaṃ daityādhipāḥ sarve svasvaparijanaiḥ saha /
mahāsamṛddhiprātsāhaiḥ sahasā samupācaran // svayambhup_2.50 //

evaṃ lokādhipāḥ sarve daśadikṣu vyavasthitāḥ /
dṛṣṭvā taṃ svayambhūtpannaṃ vandituṃ sahasācaran // svayambhup_2.51 //

sarve 'pi te samāgatya dṛṣṭvā taṃ jagadīśvaraṃ /
saṃharṣitāśayā dūrāt praṇatvā samupācaran // svayambhup_2.52 //

tataste jagannātha sarve 'bhyarcya yathākramaṃ /
aṣṭāṃgaiḥ praṇatiṃ kṛtvā prābhajanta samādarāt // svayambhup_2.53 //

keciddavyasugandhaistaṃ prābhilipyābhajan mudā /
kecinnānāvidhaiḥ puṣpaiḥ keciddhūpairmanoharaiḥ // svayambhup_2.54 //

kecicca puṣpamālābhiḥ kecicca divyacīvaraiḥ /
kecicca dīpamālābhiḥ kecidāratidīpanaiḥ // svayambhup_2.55 //

keciddivyāmṛtaiḥ bhogyaiḥ keciddivyauṣadhairapi /
kecinnānāvidhairdivyaratnālaṃkārābhūṣaṇaiḥ // svayambhup_2.56 //

kecicchatradhvajaivalivyajanaiśca vitānakaiḥ /
kecit saṃgītisaṃvādyairmṛdaṅgamurajādibhiḥ // svayambhup_2.57 //

kecit tauryatrikai vaṃśaiḥ śaṃkhaiḥ śṛgaiśca kecana /
kāhāraiśca tathā kecit vīṇādītatavādanaiḥ // svayambhup_2.58 //

tālādighanavādyaiśca bheryānakamardalaiḥ /
tathā nānāvidhairmaḍḍurḍiṇḍimajharjharādibhiḥ // svayambhup_2.59 //

kecitnṛtyaiśca gītaiśca hāhākāraiśca kecana /
evaṃ nānāvidhotsāhaiḥ prābhajanstaṃ jinālayaṃ // svayambhup_2.60 //

kecit pradakṣiṇānyeva kṛtvā bhajan sahasraśaḥ /
kecicca dhāraṇīvidyājapastotrādibhirmudā // svayambhup_2.61 //

evaṃ nānāprakāraiste sarve lokā dvijādayaḥ /
śraddhayā samupāśritya prābhajanstaṃ svayambhuvaṃ // svayambhup_2.62 //

etaddivyamahotsāhaiḥ saṃpravṛttiṃ prasāritāṃ /
śrutvā sarve sabhālokā vismayaṃ samupāyayuḥ // svayambhup_2.63 //

tat samīkṣya mahāsattvā ratnapāṇiḥ purogataḥ /
śikhinaṃ taṃ muniṃ natvā sāñjalirevamabravīt // svayambhup_2.64 //

bhagavan yatmahī sarvā kampitā divyamutsavaṃ /
prasāritaṃ ca kasyedaṃ hetu tat samupādiśa // svayambhup_2.65 //

iti saṃprārthitaṃ tena sudhiyā ratnapāṇinā /
sa śikhi bhagavān paśyan ratnapāṇiṃ tamabravīt // svayambhup_2.66 //

sādhu śṛṇu mahāsattva yat sarvā calitā mahī /
divyotsāhaiḥ pravṛttaṃ ca taddhetuṃ saṃnigadyate // svayambhup_2.67 //

tadyathātrāsti bhūloka uttarasyāṃ himālaye /
aṣṭāṅgaguṇasampannapuṇyajalāśrayo hradaḥ // svayambhup_2.68 //

tatra ratnamaye padme sarojarājakarṇṇike /
svayameva samutpanno dharmadhātujinālayaḥ // svayambhup_2.69 //

tadutpanne mahī sarvā racitā saṃpramoditāḥ /
sarvatrāpi śubhotsāhaṃ prāvrarttate bhavālaya // svayambhup_2.70 //

taṃ samīkṣya maheśānabrahmāśakrādayo 'marāḥ /
grahāstārāśca siddhāśca sādhyā vidyādharā api // svayambhup_2.71 //

maharṣaśca sarve 'pi savismayapramoditāḥ /
sarve lokādhipāścāpi daityā nāgāḥ khageśvarāḥ // svayambhup_2.72 //

yakṣakinnaragandharvvaguhyakarākṣasā apiḥ /
etatprabhṛtayaḥ sarve samīkṣya taṃ svayaṃbhuvaṃ // svayambhup_2.73 //

saṃharṣitāḥ samāgatya prabhajante mahotsavaiḥ /
etatpūjāmahotsāhasaṃpravṛttiḥ prasārita // svayambhup_2.74 //

etasyedaṃ mahadbhanimittaṃ saṃprajāyate /
ityādiṣṭaṃ munīndreṇa śikhinā saṃnisaṃmya saḥ // svayambhup_2.75 //

ratnapāṇimahāsattvāḥ savismayapramoditaḥ /
suprabuddhamukhāmbhojā mahāsaṃharṣitāśayaḥ // svayambhup_2.76 //

bhūyastaṃ śikhinaṃ natvā sāñjalirevabravīt /
bhagavan taddhijānīyādyanmano me samīcchate // svayambhup_2.77 //

tadanujñāṃ pradatvātra saṃprasādayatumarhati //
ahamapi jagacchāstaḥ svayambhuvaṃ tamīśvaraṃ // svayambhup_2.78 //
śraddhayā samupāśritya prabhajāmi mahotsavaiḥ //
iti saṃprārthite tena śrutvā sa bhagavāñchikhi // svayambhup_2.79 //
ratnapāṇiṃ mahāsattvaṃ saṃpaśyannevamādiśat //
kulaputra prayāhi tvaṃ yadyāśu bodhimicchasi // svayambhup_2.80 //
śraddhayā samupāśritya prabhaja taṃ jinālayaṃ /
ye tatra samupāśritya bhajeyuḥ śraddhayā mudā // svayambhup_2.81 //

teāśu prāpya saṃbodhiṃ sambuddhapadamāpnuyuḥ /
ityādiṣṭaṃ munīndreṇa ratnapāṇi niśamya saḥ // svayambhup_2.82 //

sāñjalistaṃ muniṃ natvā muditaḥ prācarat tataḥ /
tatastena sahāneke bodhisattvā jinātmajāḥ // svayambhup_2.83 //

śrāvakā bhikṣavaścāpi bhikṣuṇyaścāpyupāsikāḥ /
upāsakā bhaktimanto vratinaḥ puṇyalālasāḥ // svayambhup_2.84 //

ṛṣayo brāhmaṇāścāpi yatayo yogino 'pi ca /
tīrthikāstāpasāścāpi nirgranthā brahmacāriṇaḥ // svayambhup_2.85 //

rājānaḥ kṣatriyā vaiśyā amātyā mantriṇo janāḥ /
śilpino vaṇijaḥ sārthavāhāścāpi mahājanāḥ // svayambhup_2.86 //

paurā jānapadā grāmyastathānyadeśavāsinaḥ /
evamanyepi lokāśca saddharmaguṇavāñchinaḥ // svayambhup_2.87 //

sarve tatra mahotsāhaistena sārddha mudā carat /
evaṃ sa ratnapāṇistaiḥ sarvaiḥ lokai samanvitaḥ // svayambhup_2.88 //

pūjāṅgāni samādāya mahotsāhai mudācarat /
evaṃ sa pravarañchrīmān sarvāṃllokān vinodayan // svayambhup_2.89 //

sahasā tatra prāgatya dadarśemaṃ jinālayaṃ /
dṛṣṭvainaṃ sa mahāsattvaḥ muditaḥ samupāsaran // svayambhup_2.90 //

yathāvidhi samabhyarcya praṇatvā prābhajanmudā /
evaṃ sarve 'pi te lokāḥ sahāyāstasyamaharṣayaḥ // svayambhup_2.91 //

yathāvidhi samabhyarcya mahotsāhai mudābhajan /
evaṃ te sakalā lokā stutvā japtvā ca dhāraṇī // svayambhup_2.92 //

pradakṣiṇāni kṛtvoṣṭa praṇatvā prābhajan mudāḥ /
evamanye mahāsattvā bodhisattvā jinātmajāḥ // svayambhup_2.93 //

daśadigbhyaḥ samāgatya prābhajannimamīśvaraṃ /
ahamapi tadā tena sahetya ratnapāṇinā // svayambhup_2.94 //

śraddhayā samupāśritya prābhajanimamīśvaraṃ /
etatpuṇyānubhāvena bodhiṃ prāpya kalāvapi // svayambhup_2.95 //

jitvā māragaṇān sarvān dharmādhipo bhavāmyahaṃ //
ye yesya samupāśritya bhajeyuḥ śraddhayā mudā // svayambhup_2.96 //
te te sarve 'pi saṃbodhiṃ prāpya syuḥ sugatā drutaṃ //
evaṃ mahattaraṃ puṇyasya sevāsamudbhavaṃ // svayambhup_2.97 //
bhadraśrīsadguṇāpannaṃ sambodhijñānasādhanaṃ /
iti sarvai munīndraiśca samākhyātaṃ samantataḥ // svayambhup_2.98 //

yūyamapi parijñāya bhajatāsya samādarāt /
munīndrā api sarve 'sya catuḥsandhyaṃ divāniśaṃ // svayambhup_2.99 //

dṛṣṭvā dhyātvā smṛtiṃ dhṛtvā prābhajantaṃ samādarāt /
bhajanti sāmprataṃ sarve buddhāḥ sarve digāśritāḥ // svayambhup_2.100 //

anāgatāśca sarve 'pi bhajiṣyanti tathā sadā /
asya darśanamātreṇa praduṣṭā api pāpinaḥ // svayambhup_2.101 //

nirmukta pātakā hyāśu bhaveyu nirmalendriyāḥ /
tataste nirmalātmāno niḥkleśo brahmacāriṇaḥ // svayambhup_2.102 //

durgati naiva gaccheyuḥ kutrāpi hi kadācana //
saṅgatāveva saṃjātā bhadraśrīsadguṇāśrayāḥ // svayambhup_2.103 //
bodhisattvā mahāsattvā bhaveyuḥ sugatātmajāḥ /
tataste bodhisambhāraṃ pūrayitvā yathākramaṃ // svayambhup_2.104 //

trividhāṃ bodhimāsādya nirvṛtiṃ padamāpnuyuḥ /
iti natvā sadāpyasya kṛtvā darśanamādarāt // svayambhup_2.105 //

anumodyābhyanusmṛtvā dhyātvānubhāvya sarvadā /
nāmāpi ca samuccārya śraddhayā bodhivāchibhiḥ // svayambhup_2.106 //

yathāśakti prakarttavyā bhaktisevā sadādarāt /
ityādiṣṭaṃ munīndreṇa śrīghanena niśamyate // svayambhup_2.107 //

maitreyapramukhāḥ sarve sabhālokāḥ prabodhitāḥ /
tathetyabhyanumodanto dharmmadhāto svayambhuvaḥ // svayambhup_2.108 //

śraddhayā samupāśritya saṃbhajituṃ samīcchire /
atha sarvve sabhālokā dharmmadhātoḥ svayambhuvaḥ // svayambhup_2.109 //

pūjāphalaviśeṣāṇi saṃśrotuṃ punarīcchireḥ /
tanmatvā sa mahāsattvo maitreyaḥ sugatātmaja // svayambhup_2.110 //

bhagavantaṃ munīndrantaṃ prārthayadevamānataḥ /
bhagavannasya pūjāyā viśeṣaphalavistaraṃ // svayambhup_2.111 //

sarvve ime sabhālokāḥ śrotumicchanti sāmprataṃ /
tadbhagavān samupādiśya pūjāphalaviśeṣatāṃ // svayambhup_2.112 //

imāṃ sarvān sabhāsīnāṃ saṃbodhayitumarhati /
iti saṃprārthitaṃ tena maitreyeṇa niśamya saḥ // svayambhup_2.113 //

bhagavānstān sabhālokān sampaśyanaivamādiśat /
śṛṇudhvaṃ sakalā lokā asya pūjāphalaṃ mahat // svayambhup_2.114 //

viśeṣeṇa pravakṣyāmi sarve lokābhibodhane /
pañcāmṛtaiḥ sahāmbhobhiḥ saṃśobhitasunirmmalaiḥ // svayambhup_2.115 //

ye mudā snāpayantimaṃ dharmmadhātuṃ jinālayaṃ /
mandākinyāṃ sadā snātvā te viśuddhatrimaṇḍalāḥ // svayambhup_2.116 //

divyasukhāni bhuṃjāno prānte yāni jinālayaṃ /
saurabhya dravyasaṃyukti yatra caityai svayambhuvi // svayambhup_2.117 //

modayanto jagaccittaṃ dhūpayanti mudā sadāḥ /
te sugaṃdhitasaumyāṅgā mānyā devā surairapi // svayambhup_2.118 //

śrīmantaḥ susvasaṃpannā bhavanti ratnasannibhāḥ /
pañcagandhairmudā yatra dharmmadhāto jinālaye // svayambhup_2.119 //

liptārādhya samāśritya prabhajanti sadādarāt /
saptaratnasametāste bhadraśrīsadguṇāśrayāḥ // svayambhup_2.120 //

sarvve lokā hitodyuktā bhavanti kṣitipādhipāḥ /
ye cātra munirājendrā vicitra cīvarāmbaraiḥ // svayambhup_2.121 //

pravārya śraddhayā bhaktyā saṃbhajante samādarāt //
te divyadṛṣya kauśeya ratnābharaṇabhūṣitāḥ // svayambhup_2.122 //
sujñā dharmādhipāḥ santo bhavanti bhadracāriṇaḥ /
ye caimaṃ kusumaiḥ sarvvai jalajai sthalajairapi // svayambhup_2.123 //

arccayitvā samāśritya saṃbhajante pramoditāḥ /
mahīndraśrīsamṛddhāste śakrādhikaprabhānvitāḥ // svayambhup_2.124 //

bhadraśrīsukhasaṃpannā bhavanti bodhibhāginaḥ /
yacainaṃ puṣpamālābhi racitābhirmanoharaiḥ // svayambhup_2.125 //

sarvvapuṣpaiḥ pralambābhiḥ śobhayitvā bhajanti ca /
bhavanti śrīsamṛddhāste dharmmakāmāḥ suradhipāḥ // svayambhup_2.126 //

satkīrttirguṇasaṃraktāḥ śubhagā bodhicāriṇaḥ /
ye ca puṣpāṇi sarvāṇi mudātra sugatālaye // svayambhup_2.127 //

avakīrya samārādhya bhajanti śaraṇāśritāḥ /
te 'pi devādhipā svarge gatā mahyāṃ nṛpādhipāḥ // svayambhup_2.128 //

mahacchrīguṇasampannā bhavanti bodhibhāginaḥ /
dhṛtasugandhitailādisaṃpradīptāṃ tamopahāṃ // svayambhup_2.129 //

jvālayanti mudā ye 'smiṃ dharmmadhātau jinālaye /
suduṣṭayaḥ surupāste jñānadīpatamopahāḥ // svayambhup_2.130 //

bhūpārcitapadāmbhojā bhavanti bodhibhāginaḥ /
praṇītaṃ surasaṃbhojyaṃ valbhagandhasamanvitaṃ // svayambhup_2.131 //

ye cāsminnupaḍhaukitvā prabhajanti samādarāt /
ṛddhimanto nṛpeṃdrāste saptaratnasamanvitā // svayambhup_2.132 //

svargge devādhipāścāpi bhavanti bodhibhāginaḥ /
ye cāsmiṃ surasaṃpānaṃ suvarṇṇagandhasaṃyutaṃ // svayambhup_2.133 //

upaḍhaukya samārādhya prabhajante samāhitāḥ /
te valiṣṭhā mahīpendrāḥ śrīsamṛddhā nirogiṇaḥ // svayambhup_2.134 //

svarge gatāśca devendrā bhavanti bodhibhāginaḥ /
ye cāsmiṃ skandamūlāni bījapatraphalāni ca // svayambhup_2.135 //

śraddhayā samupasthāpya saṃbhajante samāśritāḥ /
te prabhuktvā yathākāmaṃ bhogyāni vividhānyapi // svayambhup_2.136 //

saddharmmasādhanā raktāḥ saṃyāntyante jinālayaṃ /
ye cāsmiṃ sugatādhāre pathyauṣadhagaṇānyapi // svayambhup_2.137 //

samarpya śraddhayā nityaṃ prasevyante samādarāt /
te valiṣṭhā supuṣṭāṅgāḥ saumyendriyā nirāmayāḥ // svayambhup_2.138 //

rājyaśrīsukhamābhujya saṃyātyante sukhāvatī /
ye cāpyatra jinādhāre dharmmadhātau svayambhuvi // svayambhup_2.139 //

vitatyoccai vitānaṃ ca sasevyante samādarāt //
dhanyāste guṇino vaṃdyāḥ śuddhavaṃśā vicakṣaṇāḥ // svayambhup_2.140 //
sarvvārthasiddhisampannāḥ prayāntyante jinālayaṃ /
ye cāsmin sugatāvāse vicitrānucchritāndhvajān // svayambhup_2.141 //

avaropya mahotsāhaiḥ saṃbhajante 'bhinanditā /
śrīsadguṇasukhadhārā bhūtvā bhūpādhipā bhuvi // svayambhup_2.142 //

svarge devādhipāścānte saṃprayānti jinālayaṃ /
sauvarṇṇaratnapuṣpādi chatrāṇi vividhāni ye // svayambhup_2.143 //

āropyatra mahotsāhaiḥ saṃbhajante pramoditāḥ /
te narendrāḥ surendrāśca chatropamāḥ sadā bhave // svayambhup_2.144 //

mahatsukhāni bhuktvānte saṃprayānti jinālayaṃ /
ye cāsmiṃ sugatāvāse patākāḥ pañcaraṅgikāḥ // svayambhup_2.145 //

samāvalaṃvayitvāpi saṃbhadrante mahotsavaiḥ /
te bhūtvātra mahīpālāḥ sadā devādhipā api // svayambhup_2.146 //

bhadraśrīsatsukhaṃ bhuktvā saṃyātyante jinālayaṃ /
ye cāsmin vividhairvādyaiḥ saṃgītimurujādibhiḥ // svayambhup_2.147 //

tauryai vaṃśādibhiścāpi saṃsevyante mahotsavaiḥ /
te manojñasvanādivyaśrīśrīśrīsadguṇāśrayāḥ // svayambhup_2.148 //

saddharmmasādhanaṃ kṛtvā vrajanti sugatālayaṃ /
salājākṣatapuṣpāṇi ye cāsmiṃ sugatālaye // svayambhup_2.149 //

prakṣipya śraddhayā bhaktyā saṃbhajante samādarāt /
durgatinte na gacchanti saṃjātāḥ saṅgatau sadā // svayambhup_2.150 //

sarvasattvahitaṃ kṛtvā saṃprayānti jinālayaṃ /
sadhātudravyaratnādi dakṣiṇānyatra ye mudā // svayambhup_2.151 //

śraddhayā pariḍhaukitvā saṃbhajante sadādaraṃ /
divyaśrīsukhabhuṃjānā bhadraśrī sadguṇāśrayāḥ // svayambhup_2.152 //

sarvasattvahitaṃ kṛtvā saṃprayānti jinālaye /
ye cāpi stutibhistathyairenaṃ buddhālayaṃ mudā // svayambhup_2.153 //

padyairgadyamayaiścāpi stutvā bhajanti sādaraṃ /
bahuratnasamṛddhāste sarvvavidyāvicakṣaṇāḥ // svayambhup_2.154 //

bhūpāḥ svargādhipāścāpi bhūtvānte yānti saugataṃ /
śraddhayainaṃ jagannāthaṃ samāśrayaṃ svayambhūvaṃ // svayambhup_2.155 //

natvāṣṭāṃgaiḥ prasannā ye saṃbhajante samādaraṃ /
saptaratnasametāste nṛpādhipā mahardhikāḥ // svayambhup_2.156 //

saddharmmasādhanāraktā bhavanti bodhicāriṇaḥ /
ye cainaṃ caityarājendramanekaśaḥ pradakṣiṇāṃ // svayambhup_2.157 //

kṛtvā dhyātvāpyanusmṛtvā nāmoccārya bhajantyapi /
jātismarāścirāyuṣkā matimantaḥ suvarṇṇinaḥ // svayambhup_2.158 //

vandyāḥ pūjyāśca mānyāste bhaveyurbodhicāriṇaḥ /
śuddhāśca bhasmasaṃkṣālaiḥ samālipya samantataḥ // svayambhup_2.159 //

samabhyarcyamahotsāhai ye bhajantyenamīśvaraṃ /
śokakleśāgnisaṃtāpavivarjitāścirāyuṣaḥ // svayambhup_2.160 //

nīrogāḥ sukhino devā bhaveyu bhūmipāśca te /
ye ca nirmālyamākṛṣya śodhayitvātra sarvataḥ // svayambhup_2.161 //

śramupāśritya sevyante sambuddhabhaktimānasāḥ /
nirmuktikleśaśokāste darśanīyāḥ śubhendriyāḥ // svayambhup_2.162 //

śrīmantaḥ puṇḍarīkāsyā bhaveyurbodhicāriṇaḥ /
jīrṇe śīrṇe vibhagne 'smin pratisaṃskṛtya ye mudā // svayambhup_2.163 //

pratiṣṭhāpya mahotsāhaiḥ saṃbhajante samādarāt /
sarvasampatsamṛddhāste puṣṭendriyā nirāmayāḥ // svayambhup_2.164 //

dharmakāmāḥ śubhācārā bhaveyurbodhicāriṇaḥ /
jalpitvā yasya mantrāṇi dhāraṇīśca samāhitāḥ // svayambhup_2.165 //

dhyātvā smṛtvā samuccārya nāmāpi prabhajanti ca /
te 'pi sarve mahāsattvāḥ pariśuddhatrimaṇḍalāḥ // svayambhup_2.166 //

bhadraśrīsadguṇādhārā bhaveyurbodhicāriṇaḥ /
evaṃ mahattaraṃ puṇyamasmiṃ dharmmādhipālaye // svayambhup_2.167 //

śraddhābhajanasaṃbhūtamityādiṣṭaṃ munīśvaraiḥ /
mayaitatpuṇyasaṃkṣiptamātraṃ tu kathyate 'dhunā // svayambhup_2.168 //

samagraṃ vistarenātra samākhyātuṃ na śakyate /
evaṃ matvāsya satkārapūjāphalaṃ mahattaraṃ // svayambhup_2.169 //

śraddhayā śaraṇaṃ gatvā kartavyaṃ bhajanaṃ sadā /
yepyasmiṃñcharaṇaṃ gatvā śraddhayā samupāśritāḥ // svayambhup_2.170 //

suprasannāśayā bhaktyā bhajanti bodhimānasāḥ /
na te gacchanti kutrāpi durgatiṃ ca kadācana // svayambhup_2.171 //

saṃjātāḥ sadgatiṣveva bhaveyurbodhicāriṇaḥ /
sadā te sukule jātā bodhisattvā vicakṣaṇāḥ // svayambhup_2.172 //

sarvasattva hitā dhānaṃ careyurvratamābhavaṃ /
tataste bodhisaṃbhāraṃ pūrayitvā yathākramaṃ // svayambhup_2.173 //

trividhāṃ bodhimāsādya nirvṛtipadamāpnuyuḥ /
na hicitta prasādaspa svalpābhavati dakṣiṇā // svayambhup_2.174 //

tathāgateṣu saddharmma saṃbuddha śrāvakeṣvapi //
evaṃ hyacintyāḥ saṃbuddhāḥ buddha dharmāśca nirmalāḥ // svayambhup_2.175 //
acintyohi prasannānāṃ vipākaśca mahāphala /
evaṃ matvā triratneṣu bhaktipūjā phalaṃ mahat // svayambhup_2.176 //

kāryābhaktiṣu sadātraiva dharmmadhātau jinālaye /
ityādiṣṭaṃ munīndrena śrutvā sarve samāśritāḥ // svayambhup_2.177 //

lokāstatheti vijñapya prātyananda pravodhitāḥ /
iti me guruṇādiṣṭaṃ śrutamayā tathocyate // svayambhup_2.178 //

tvamapyevaṃ sadā rājan bhaja tatra jinālaye /
tatpuṇyena te bhadraṃ nirutpātaṃ sadābhavet // svayambhup_2.179 //

bodhicitta rasaṃ ca saṃprāpya bodhisattvo bhaverapi /
tataḥ sambodhi saṃbhāraṃ pūrayitvā tathākramaṃ // svayambhup_2.180 //

mārānnirjjitya saṃbodhi prāpya buddhapadaṃ labheḥ /
iti śāstārhatā diṣṭaṃ samyakanarādhipaḥ // svayambhup_2.181 //

aśokaḥ sasabhālokaḥ prābhyanandaṃ prabodhitaḥ /

iti śrī svayambhūtpatti kathāyā śrī svayambhū bhaṭṭārakoddeśa pūjāvarṇanā nāma dvītīyo 'dhyāya samāpta /

tṛtīya adhyāya mahāhradaśoṣaṇadharmadhātupadmagiri sampratiṣṭhāpanno nāma

athāśoko mahīpālaḥ sāñjaliḥpura āśritaḥ /
tamarhantaṃ yatiṃ natvā prārthayedevamādarāt // svayambhup_3.1 //

bhadanta śrotumicchāmi tad bhūmi satkathāṃ /
tatsamyak samupādiśya saṃbodhayituṃ no bhavān // svayambhup_3.2 //

iti saṃprārthite rājñā so 'rhanyatirmahāmatiḥ /
upagupto narendraṃ taṃ sampaśyannevamādiśat // svayambhup_3.3 //

sādhu śṛṇu mahārāja yathā me guruṇoditaṃ /
tathāhaṃ te pravakṣyāmi sarvalokābhivodhane // svayambhup_3.4 //

tadyathātha mahāsattvo maitreyaḥ sa jinātmajaḥ /
bhagavantaṃ punarnatvā sāṃjalirevamabravīt // svayambhup_3.5 //

bhagavannāvāsosaumahā jalāśrayo hradaḥ /
kadā bhūmi pradeśo 'tra kathaṃ jalāśrayo bhavet // svayambhup_3.6 //

kasya ca samaye deśāgrāmādayaḥ pravarttitāḥ /
tatsarvaṃ samupādiśyansarvānasmānpravodhayan // svayambhup_3.7 //

iti saṃprārthite tena maitreyena saḥ sarvavit /
bhagavānstaṃ mahāsattvaṃ sampaśyannaivamādiśat // svayambhup_3.8 //

sādhu śṛṇu mahāsattvaṃ yadatrābhūt mahītale /
tatpravṛttiṃ samākhyāmi sarvalokābhibodhane // svayambhup_3.9 //

tadyathā bhūvilokānāṃ varṣa ṣaṣṭī sahasrakā /
purābhūt bhagavāñchāstā viśvabhūrnnāmasarvavit // svayambhup_3.10 //

dharmarājo munīndro 'rhastathāgato vināyakaḥ /
sarva vidyādhipastāpī saṃbuddha sugato jinaḥ // svayambhup_3.11 //

so 'nupamānāma pūryāṃ upakaṇṭhe jināśrame /
sarvasattva hitārthena vijahāra sasāṃdhikaḥ // svayambhup_3.12 //

maitreyo 'haṃ tadā bhūvaṃ viśvabhū upāsakaḥ /
parvatākhyo mahāsattvo bodhisattvo hitārthabhṛt // svayambhup_3.13 //

tatra sa bhagavāñchāstā saṃbhāsayaṃ sudhāśuvata /
saddharmma samupādeṣṭuṃ sabhāsane sabhāśrayat // svayambhup_3.14 //

taṃ dṛṣṭā bhikṣavo sarve śrāvakāḥ brahmacāriṇaḥ /
pratyeka sugatāścāpi bodhisattvāścacailakāḥ // svayambhup_3.15 //

bhikṣuṇyā brahmacāriṇyoyatayo 'yogino pica /
triratna bhajanāraktā upāsaka upāsikāḥ // svayambhup_3.16 //

evaṃ manyepi lokāśca saddharmma guṇalālasāḥ /
bhadraśrī sabhāṇāraktā saṃbuddha darśaṇotsukā // svayambhup_3.17 //

tatsudharmmāmṛtaṃ pātuṃ samatyena munīśvaraṃ /
yathākramaṃ samabhyarcya natvā sāñjalāya mudā // svayambhup_3.18 //

parivṛtya puraskṛtya samudvikṣya samādarāt /
tatsabhāyāṃ samāśritya saṃniṣedu samāhitāḥ // svayambhup_3.19 //

evaṃ brahmādayaḥ sarve ṛṣayo brahmacāriṇaḥ /
tīrthikā api sarve tatsaddharmaṃ śrotumāgatāḥ // svayambhup_3.20 //

śakrādayoyidāvāśca sarvalokādhipā api /
grahāstārāgaṇāḥ siddhāḥ sādhyā vidyādharā api // svayambhup_3.21 //

sarve 'pi te sasāgatya bhagavantaṃ yathākramaṃ /
samabhyarcya praṇatvā tata sabhāyāṃ samupāśrayat // svayambhup_3.22 //

evaṃ ca brāhmaṇā vijñā rājāna kṣatriyā api /
vaiśyāśca mantriṇo 'mātyā gṛhasthāśca mahājanāḥ // svayambhup_3.23 //

śilpino vaṇijaścāpi sārthavāhāśca paurikāḥ /
grāmyā jānapadāścāpi tathā nye deśavāsinaḥ // svayambhup_3.24 //

sarve te samupāgatya bhagavanta yathākramaṃ /
samabhyarcya praṇatvā ca kṛtvā pradakṣiṇānyapi // svayambhup_3.25 //

guru kṛtya puraskṛtya parivṛtya samantataḥ /
tatsadharmmāmṛtaṃ pātumupatasthuḥ samāhitāḥ // svayambhup_3.26 //

tāndṛṣṭvā samupāsīnān viśvabhūrbhagavāṃjinaḥ /
ādi madhyānta kalyāṇaṃ saddharma samupādiśat // svayambhup_3.27 //

tatsaddharmmāmṛtaṃ pītvā sarve lokāḥ sabhāśritāḥ /
dharmmaviśeṣamājñāya prāpyananda pravodhitāḥ // svayambhup_3.28 //

tasminkṣaṇe mahī sarvā ca cāraddhi saparvatāḥ /
suprasannā diśaḥ sarvā rejuravīndra vahnyaḥ // svayambhup_3.29 //

suradundubhayo nendurnipetuḥ puṣpavṛṣṭayaḥ /
nirutpātaṃ mahotsāhaṃ prāvarttata samantataḥ // svayambhup_3.30 //

tad vilokya sabhālokāḥ sarve te vismayānvitāḥ /
śrotuṃ taddhetu sarvajñamudvīkṣya tasthurāditāḥ // svayambhup_3.31 //

tadā gaganagañjākhyo bodhisattvaḥ samutthitaḥ /
uddhahannuttarāsaṃga purataḥ samupāśrita // svayambhup_3.32 //

sarvajñaṃ taṃ mahābhijñaṃ dharmmarājaṃ vināyakaṃ /
viśvabhuvaṃ muninnatvā sāṃjalirevamabravīt // svayambhup_3.33 //

bhagavantadranaimityaṃ kasyedaṃ jāyate 'dhunā /
tadbhavānsamupādiśya saṃbodhayatu no guroḥ // svayambhup_3.34 //

iti saṃprārthite tena bhagavānsa munīśvaraḥ /
gaganagaṃjamālokya taṃ sabhācaivamabravīt // svayambhup_3.35 //

kulaputra mahad bhadra nimittamidamācarat /
tadahaṃ sapravakṣāmi śṛṇudhvaṃ yūyamādarāt // svayambhup_3.36 //

tadyathā triguṇābhijñā mañjuśrīḥ sugatātmajaḥ /
uttarasyāṃ mahācīne viharati nagāśrame // svayambhup_3.37 //

tasya bhāryā ubhejyeṣṭākeśinī śrīvarapradā /
vidyā sadguṇa saṃbhartrī dvitīyāḥ copakeśinī // svayambhup_3.38 //

ekasmin samaye tatra maṃjuśrīḥ sadguṇodadhiḥ /
lokaṃ saṃdarśana nāma samādhiṃ vidadhe mudā // svayambhup_3.39 //

dhyāna dṛṣṭā dadarśātra mahāhradasaroruhe /
ratnamayaṃ samutpannaṃ dharmmadhātuṃ jinālayaṃ // svayambhup_3.40 //

svayaṃbhuvaṃ tamālokya maṃjudevaṃ susanmatiḥ /
saṃharṣitaḥ purnadhyātvā manasaivaṃ vyacintayet // svayambhup_3.41 //

aho svayaṃ samudbhūto dharmmadhātu jinālayaḥ /
nirjane jalamaye jyotirūpaḥ saṃbhāṣayan sthitaḥ // svayambhup_3.42 //

tat tathāhaṃ kariṣyāmi gatvā tatra mahāhrade /
śoṣayitvā tadambhānsi yathā pṛthvītalo 'bhavat // svayambhup_3.43 //

tadā tatra mahībhūtre nirjale supratiṣṭhite /
śiloccaye pratiṣṭhāpya bhajiṣyāmi tamīśvaraṃ // svayambhup_3.44 //

tathā tatra mahībhūte grāmādi vasatirbhaveta /
tadā sarve 'pi lokāśyaḥ bhajeyustaṃ jinālayaṃ // svayambhup_3.45 //

tathā tat puṇya bhāvena sarvadā tatra maṃgalaṃ /
nirutpātaṃ bhavennūnaṃ lokāśca syūḥ subhāvinaḥ // svayambhup_3.46 //

tataste mānavāḥ sarve tasyaiva śaraṇāśritāḥ /
yathāśakti mahotsāhaiḥ prabhajeyuḥ sadā mudā // svayambhup_3.47 //

tatastatpuṇyaśuddhāste saddharma guṇalālasāḥ /
bodhisattvā mahāsattvāścareyurbodhisaṃvaraṃ // svayambhup_3.48 //

tataste bodhisaṃbhāraṃ purayitvā yathākramaṃ /
trividhāṃ vidhimāsādya nivṛtipadamāpnuyuḥ // svayambhup_3.49 //

evaṃ kṛtvā mahatpuṇyaṃ prāpyāhaṃ trijagatsvapi /
kṛtvā dharmmamayaṃ bodhiprāpya nivṛttipadamāpnuyāṃ // svayambhup_3.50 //

iti dhyātvā viniścitya mañjuśrīḥ sajinātmajaḥ /
mañjudevābhidhācāryarūpaṃ dhṛtvā maharddhimān // svayambhup_3.51 //

keśinī varadā nāma mokṣadākhyo 'pakeśinī /
bhūtvānekaiḥ mahāsattvaiḥ sahasarve 'pinecarat // svayambhup_3.52 //

tataścaran sabhāryāsau mañjudevaḥ sasāṃdhikaḥ /
sarvatra bhadratāṃ kṛtvā mahotsārhaiḥ samācarat // svayambhup_3.53 //

tatra te samupāgatya dūrataḥ saṃprabhāsvaraṃ /
mahāhradāvjamadhyasthaṃ dadṛśustaṃ jinālayaṃ // svayambhup_3.54 //

tatra te taṃ samālokya jyotirūpaṃ samujvalaṃ /
praṇatvā sahasopetyaḥ kṛtvā pradakṣiṇāni ca // svayambhup_3.55 //

tattīre parvate ramye sarve 'pi te samāśritāḥ /
taṃ caityameva saṃvīkṣya nyavasanta pramoditāḥ // svayambhup_3.56 //

tataḥ prātaḥ samutthāya mañjudevaḥ sa ṛddhimān /
bhaktayā paramayāstauṣijjinālayaṃ svayaṃbhuvaṃ // svayambhup_3.57 //

jyotirūpāya caitanyarūpāya bhavate namaḥ /
anādi nidhanāya śrīdātre praṇavarūpiṇe // svayambhup_3.58 //

viśvatomukha rūpāya svāhāsvadhārūpiṇe /
pṛthvyādibhūtanirmātre mahāmahasvarūpiṇe // svayambhup_3.59 //

jagatsraṣṭe jagatpātre jagad dhartre namo namaḥ /
jagat vaṃdyāya jagatamārādhāya ca te namaḥ // svayambhup_3.60 //

atisthūlāya sūkṣmāya vikārāya vikāriṇe /
nirākṛtikṛte tubhyaṃ saccidānaṃdamūrttayai // svayambhup_3.61 //

vaṣaṭkāra svarūpāya hutabhuje svayaṃ namaḥ /
hotre havana rūpāya homadravyāya te namaḥ // svayambhup_3.62 //

bhaktilabhyāya somyāya bhaktavatsalāya te namaḥ /
dhyānagamyāya dhyeyāya catuvargapradāyine // svayambhup_3.63 //

agraratnāya niḥsīmamahimne sarvadā namaḥ /
guṇātītāya yogāya yogine ca sadā namaḥ // svayambhup_3.64 //

evaṃ stutvā mañjudevaḥ punaḥ kṣamārthatāṃ vyadhāt /
prasīda bhagavan yadahaṃ hadaṃ saṃśoṣituṃ yate // svayambhup_3.65 //

ityuktvā candrahāsaṃ sa sajjīkṛtya samaṃ tataḥ /
tridhā pradakṣiṇīkṛtya samantato vyalokayat // svayambhup_3.66 //

vilokya sa mahāsattvo yāmya diśāvṛtaṃ nagaṃ /
candrahāsena khaḍgena chitvā jalāśrayaṃ vyadhāt // svayambhup_3.67 //

tacchinnaśailamārgeṇa tajjalāni samantataḥ /
pranirgatyāśu sarvāṇi gaṃgāsaṃgamamāyayuḥ // svayambhup_3.68 //

tadārabhya nadā nadyo babhūvurbhūtale hradāḥ /
digvidikṣu malāṃbhobhistad dvīpaiḥ paripūritāḥ // svayambhup_3.69 //

tatra nirudhya ye 'mvuni yatra ye śilāḥ sthitāḥ /
tatra tatra satānsarvāśchitvā svūnica cārayet // svayambhup_3.70 //

evaṃ sa sarvataḥ chitvā kṛtvā tajjalanirgamaṃ /
trirātreṇāpi na jalāni sarvāṇi niracārayet // svayambhup_3.71 //

tajjalā dhānamekantu hradaṃ dhanādahābhidhaṃ /
karkkoṭakanāgasya samasthāpa yadāśramaṃ // svayambhup_3.72 //

siṃhenopadrutā yad vada gajendrobhaya vihvalāḥ /
mahārāvai rudanto vai vidravanto diśo daśaḥ // svayambhup_3.73 //

evaṃ tajjalasaṃghātaścandrahāsāsichedanāt /
mārgāntarānniragamata paṃkaśeṣaṃ yathābhavat // svayambhup_3.74 //

tajjalādhānamekentu hradaṃ dharādrahābhidhaṃ /
karkkotakasya nāgasya samasthāpayadāśrayaṃ // svayambhup_3.75 //

tatastasmin jale śuṣkeyadādhārasaroruhaṃ /
tadeva parvatābhūya dharmadhātorvyavasthitaḥ // svayambhup_3.76 //

mañjudevānubhāvena sa sarvaparvatoktamaḥ /
abhedyā vajravaktena vajrakūṭa iti smṛtaḥ // svayambhup_3.77 //

tadāsau bhūtaloramyaḥ samantato nagāvṛtaḥ /
upachandoha ityākhyā himāla yo 'picocyate // svayambhup_3.78 //

sudurjayā svarūpābhūḥ prajñā jñānānubhāvinī /
herukamaṇḍalākārā bhūtvā samavatiṣṭhate // svayambhup_3.79 //

tatrāpi ca pradhānā śrī mahādevī khagānanā /
dharmmodayā samuhutā saṃtiṣṭhate jagaddhite // svayambhup_3.80 //

taṃ dṛṣṭvā sa mahācaryā mañjudevo maharddhimāna /
bodhisattvo mahāsattvaḥ pratyatyānandito 'bhavat // svayambhup_3.81 //

tataḥ sa tāṃ mahādevī samālokya pramoditaḥ /
urasā śirasā dṛṣṭayā vacasā manasā tathā // svayambhup_3.82 //

padbhyāṃ karābhyāṃ jānubhyāṃ aṣṭāṃgo 'pi iti smṛtaḥ /
aṣṭāṃgai praṇītā kṛtvā sāṃjaliḥ samupāśrayan // svayambhup_3.83 //

suprasanna mukhāmbhojaḥ suprabuddho śayāmbujaḥ /
saṃpaśyastāṃ mahādevīṃ stotrairevaṃ mudābhajaṃ // svayambhup_3.84 //

bhagavati mahādevī bhavatyāḥ śaraṇaṃ vraje /
vande pādāmvuje nityaṃ bhajāmi tanprasīdatu // svayambhup_3.85 //

jananī sarvabuddhānāṃ tvameva bodhidāyinī /
sarveṣāṃ bodhisattvānāṃ mātāhitānupālinī // svayambhup_3.86 //

sarvahitārtha saṃbhakti sarvapāpaviśodhanī /
duṣṭa māragaṇākṣobha mahānanda sukhapradā // svayambhup_3.87 //

saddharmmasādhanotsāhavalavīrya guṇapradā /
niḥkleśastimitedhyāna samādhi sukhadāyinī // svayambhup_3.88 //

prajñāguṇa mahāratna śrī samṛddhi pradāyinī /
tad bhaktyāḥ padāmbhoja śaraṇastho bhajāmyaham // svayambhup_3.89 //

iti saṃprārthya sa prājño mañjudeva sa samvarī /
tasyā bhaktī prasannātmā samārādhitumaicchat // svayambhup_3.90 //

atha tatra sa ācāryaḥ sagaṇaḥ saṃpramoditaḥ /
mārga śīrṣaiśitaiḥ pakṣai navamyāṃ ravivāsare // svayambhup_3.91 //

prātaḥ snātvā viśuddhātmā śucivastrāvṛtaḥ sudhīḥ /
poṣadhasamvaraṃ dhṛtvā devīmārādhayaṃ sthitaḥ // svayambhup_3.92 //

rātrau jāgaraṇaṃ kṛtvā dhāraṇī mantrajalpanaiḥ /
stutibhiśca samārādhyaṃ prābhajatāṃ jineśvarīṃ // svayambhup_3.93 //

tataḥ prātaḥ daśamyāṃ sa snātvā gandhodakairmudā /
datvā dānaṃ yathākāmaṃ pariśuddhatrimaṇḍalaḥ // svayambhup_3.94 //

yathāvidhisamabhyarcya tāṃ devīṃ parameśvarīṃ /
mahotsāhaiḥ stutiṃ kṛtvā tridhā pradakṣiṇāni ca // svayambhup_3.95 //

suprasanna mukhāmbhojaḥ saddharmaguṇamānasaḥ /
bhūyo 'ṣṭāṃgaiḥ praṇatvaivaṃ prārthayātsāṃjalimudrā // svayambhup_3.96 //

prasīdatu jaganmātarbhavatyāḥ samupāśritaḥ /
saṃbodhi sādhanotsau bhajāmi sarvadā mudāṃ // svayambhup_3.97 //

iti saṃprārthya saṃprājñau natvāṣṭāṃgairmudā ca tāṃ /
tatpadmāmṛtamādāya tridhyamañjulinā pivet // svayambhup_3.98 //

tadamṛtaṃ nipīyāsau saṃviśuddhatrimaṇḍalaṃ /
aṣṭākṣaṇavinirmuktaḥ saṃbuddhakṣaṇamāpnuvān // svayambhup_3.99 //

evaṃ kṛtvā sa ācārya devyā bhaktiparāyaṇaḥ /
saṃbuddhakṣaṇamāsādya sarva dharmmādhipo 'bhavat // svayambhup_3.100 //

tataḥ śrīmān sa ācāryo bodhisattva jagaddhite /
sa saṃghānyavasat tatra dharmadhātaurūpāśramaiḥ // svayambhup_3.101 //

tatsamabhyaṣitatvāt saṃpradeśaḥ śrī manoharaḥ /
syātsarvatrāpi mañjuśrīparvata iti viśrutaḥ // svayambhup_3.102 //

tatra śritaḥ sadāpyaspa dharmmadhātorūpāsakaḥ /
sarvasattva hitārthena prābhajansa jinātmajaḥ // svayambhup_3.103 //

tatsamīkṣāmalā sarvebrahmendrapramukhāapi /
sarvelokādhipāścāpi mudā tatra samāgatāḥ // svayambhup_3.104 //

tatraivo poṣaḍhaṃ dhṛtvā kṛtvā jāgaraṇaṃ niśi /
uṣitvā dhāraṇī mantraḥ dhyātvā tāṃ śrī jineśvarīṃ // svayambhup_3.105 //

yathāvidhi samabhyarcya kṛtvā pradakṣiṇāni ca /
kṛtvāṣṭāṃga praṇāmāni stutibhiścā bhajaṃ mudā // svayambhup_3.106 //

evaṃ tasyāmahādevyāḥ sarve tai śaraṇāśritāḥ /
dharmaśrīguṇasaṃpatti maharddhisiddhimāpnuvan // svayambhup_3.107 //

tataste cāmarāḥ sarve sendra brahmādayādhipāḥ /
vajrakūṭaṃ nagāvjaṃ taṃ samīkṣyante jinālayaṃ // svayambhup_3.108 //

anumodyābhinandante stasyāpi śaraṇe gatāḥ /
mahotsāhaiḥ samabhyarcya prabhajanta samādaraṃ // svayambhup_3.109 //

tataḥ sarve 'marāstaica sarvailokādhipāśca te /
asyāpi mañjuedevasya vajrācāryasya sadguroḥ // svayambhup_3.110 //

śaraṇe samupāsṛtya divya pūjopahārakaiḥ /
samabhyarcya mahotsāhaiḥ prābhajanta pramoditāḥ // svayambhup_3.111 //

evaṃ manvādayaḥ sarve manuyopiyaḥmaharṣayaḥ /
yatayoginaścāpi bhikṣavo brahmacāriṇaḥ // svayambhup_3.112 //

cailakā bodhisattvāśca mahāsattvā jinātmajāḥ /
te sarve samupāgatya tasyā devyā upāsakāḥ // svayambhup_3.113 //

yathāvidhi samabhyarcya prābhajanta pramoditāḥ /
tataste dharmmadhātauśca sarve 'pi śaraṇāśritāḥ // svayambhup_3.114 //

samabhyarcya mahotsāhaiḥ natvā kṛtvā pradakṣiṇāṃ /
suprasanna mukhāmbhojānta pramoditanaḥ // svayambhup_3.115 //

tataste ca mahāsattva mañjudevaṃ mahaddhiṃkim /
ācārya samutsāhaiḥ samarcayaṃ pramoditāḥ // svayambhup_3.116 //

pratyeka sugatāścāpi sarve tatra samāgatāḥ /
tāṃ devī dharmmadhātuṃ tamācāryaṃ ca samārcayaṃ // svayambhup_3.117 //

sarve tathāgatāścāpi pūjāmeghasarjanaiḥ /
tāṃ devīṃ dharmadhātuṃ tamācāryaṃ ca samācaryaṃ // svayambhup_3.118 //

evaṃmanyepi lokāśca praduṣṭvā samupāgatāḥ /
tāṃ devīṃ dharmadhātuṃ ca tamācāryaṃ ca prābhajan // svayambhup_3.119 //

etatpuṇyānubhāvena calitā sāvdhinagā mahī /
puṣpavṛṣṭiḥ śubhotsāhaṃ pravarttate samantataḥ // svayambhup_3.120 //

ityādiṣṭa munīndreṇa viśvabhūvā niśamyate /
sarve samāśritā lokā vismayaṃ samupāyayuḥ // svayambhup_3.121 //

tataḥ sarve 'pi te lokāstāṃ devīṃ śrīmaheśvarī /
dharmmadhātutamācāryaṃ draṣṭumabhiva vāñchire // svayambhup_3.122 //

tadāśayaṃ parijñāyaḥ gagaṇagañja utthitaḥ /
bhagavantantamānaspaśyannevamavravīt // svayambhup_3.123 //

bhagavan sarvamicchanti draṣṭuṃ tāṃ sugeśvarīṃ /
dharmmadhātuṃ tamācāryaṃ tadanujñāṃ dadātu naḥ // svayambhup_3.124 //

iti saṃprārthitaṃ tena bhagavānsa munīśvaraḥ /
gagaṇagañjamātmajña taṃ paśyannevamādiśat // svayambhup_3.125 //

sādhu sādhyāmahādevīṃ khagānanājineśvarīṃ /
dharmadhātuṃ tamācāryamapirdaṣṭuṃ yadīcchatha // svayambhup_3.126 //

tatra himālaye gatvā tāṃ śrī devīṃ khagānanāṃ /
dharmadhātuṃ tamācāryaṃ saṃbhajadhvaṃ yathā vidhi // svayambhup_3.127 //

ityādiṣṭaṃ munīndreṇa viśvabhuvā niśamyate /
sarve lokā mahotsāhai ratrāyayuḥ pramoditāḥ // svayambhup_3.128 //

ahamapi munīndrasya prāpyānujñāṃ pramoditaḥ /
taiḥsārddhaṃ prasthitau dūrātpaśyannimaṃmāyayau // svayambhup_3.129 //

atra prāpno 'haṃ samālokya dharmmadhātunnimaṃ mudā /
samabhyarcya mahotsāhaistai lokaiḥ prābhajaṃ saha // svayambhup_3.130 //

śraddhayā śaraṇaṃ gatvā kṛtvā cainaṃ pradakṣiṇāṃ /
stutvāṣṭāṃgaiḥ praṇatvā ca prārthayaṃ bodhisamvaraṃ // svayambhup_3.131 //

tato 'haṃ mañjudevākhyaṃ tamācārya samīkṣya ca /
samabhyarcya mahotsāhaiḥ prābhajadhvaṃ sahānujaiḥ // svayambhup_3.132 //

tatastasyopadeśa tāṃ śrīdevīṃ khagānanāṃ /
yathāvidhi samārādhya mahotsāhaiḥ samarcayaṃ // svayambhup_3.133 //

kṛtvā pradakṣiṇāṃ cāpi natvāṣṭāṅgaiḥ pramoditaḥ /
stutvā dhyātvā ca saṃbodhiṃ saṃprārthaya jagaddhite // svayambhup_3.134 //

etatpuṇyānubhāvena pariśuddha trimaṇḍalāḥ /
aṣṭākṣaṇa vinirmukto bodhisattvo bhavaṃ kṛtī // svayambhup_3.135 //

tataḥ sambodhisaṃbhāraṃ pūrayitvā yathākramaṃ /
jitvā māragaṇān arhan kalāvapi jinobhave // svayambhup_3.136 //

evamasyā mahādevyāḥ ye ye śaraṇa āśritāḥ /
yathāvidhi samārādhya bhajeyu bodhimānasāḥ // svayambhup_3.137 //

te te sarve mahāsattvāḥ pariśuddha trimaṇḍalāḥ /
bodhisattvā mahābhijñā bhaveyu striguṇādhipāḥ // svayambhup_3.138 //

kutrāpi te nagacchet durggatiñca kadācana /
sadāsaṅgatisaṃjāta bhaveyuḥ śrī guṇāśrayāḥ // svayambhup_3.139 //

yathābhivācchitaṃ dravyaṃ datvārthibhyo samādarāt /
yathākāmaṃ sukhaṃ bhuktvā sañcarerañjagaddhite // svayambhup_3.140 //

tato viśuddhaśīlāste caturbrahma vihāriṇaḥ /
bodhisattvasamvaramādhāya saṃcareran sadā śubhe // svayambhup_3.141 //

tataste syu rmahāsattvāḥ saddharmma sukhalālasāḥ /
svaparātmahitādhārakṣāntivratasamāratāḥ // svayambhup_3.142 //

tataste sadguṇādhārā vīryavanto vicakṣaṇāḥ /
saddharmma sādhanodyuktā bhaveyu striguṇādhipāḥ // svayambhup_3.143 //

tataste sudhiyo dhīrā niḥkleśā vijitendriyāḥ /
samādhi guṇasampannā bhaveyubodhiyoginaḥ // svayambhup_3.144 //

tataste vimalātmānaḥ sarvavidyā guṇādhipāḥ /
prajñāśrī ratna saṃprāpto bhaveyuḥ sugatātmajāḥ // svayambhup_3.145 //

tataśca te sahāsattvāḥ sarve sattvā hitotsukāḥ /
sarvāpāya vidhi prājñā bhaveyuśtriguṇādhipāḥ // svayambhup_3.146 //

tataste bodhisaṃbhāra praṇidhiratnasāgarāḥ /
sarvasattvahitaṃ kṛtvā saṃcareraṃ sadāśubhe // svayambhup_3.147 //

tataśca te mahābhijñāḥ bhadraśrī satguṇānvitāḥ /
valiṣṭhā duṣṭa jetāro bhaveyu stribhaveśvarāḥ // svayambhup_3.148 //

tataste trividhāṃ bodhimāsādya bhadracāriṇaḥ /
sambodhijñānasadrantasamṛddhāḥ syu rmunīśvarāḥ // svayambhup_3.149 //

tataste sugatāḥ buddhāḥ daśabhūmīśvarājināḥ /
bodhimārge pratiṣṭhāpya kūryuḥ sarvānsudharmmiṇaḥ // svayambhup_3.150 //

evaṃ dharmamayaṃ kṛtvā sarvatra bhuvaneṣvapi /
sunivṛrtipadaṃ prāpya saṃprayāyurjinālayaṃ // svayambhup_3.151 //

evamasyā mahādevyā bhajano hūtamuktamaṃ /
puṇyaṃ mahattaraṃ siddhaṃ sambuddhapadasādhanaṃ // svayambhup_3.152 //

iti satyaṃ samākhyātaṃ sarvai rapi munīśvaraiḥ /
vijñāyāsyā mahādevyā bhajadhvaṃ śaraṇe sthitā // svayambhup_3.153 //

asyāpi dharma dhātauśca bhajanodbhūtamuktamaṃ /
puṇyaṃ mahattaraṃ siddhaṃ sambuddhapadasādhanaṃ // svayambhup_3.154 //

asyāpi mañjudevasyaḥ bhajanod bhūtamuktamaṃ /
puṇyaṃ mahattaraṃ siddhaṃ sambuddhapadasādhanaṃ // svayambhup_3.155 //

matveti yadi vo vāṃcchā vidyate saugate pade /
sarve yūyaṃ samādhāya bhajatāntra jinālaye // svayambhup_3.156 //

khagānanāsyāyā mahādevyāḥ śaraṇe ca samāśritāḥ /
dhyātvā smṛtvā samuccārya nāmāpi bhajatābhavaṃ // svayambhup_3.157 //

ya eṣāṃ śaraṇe sthitvā dhyātvā smṛtvā samāhitāḥ /
nāmāpi samudāhṛtya bhajanti sarvadābhave // svayambhup_3.158 //

te sabhadrā nagacchanti durggatiṃ ca kadācana /
sadā sadgati saṃjātā bhaveyuḥ śrī guṇāśrayāḥ // svayambhup_3.159 //

bodhisattvā mahāsattvā saddharma bodhi cāriṇaḥ /
sarvasattva hitodyuktā bhaveyuḥ sugatātmajāḥ // svayambhup_3.160 //

evanteṣāṃ mahatsaukhyaṃ bhadraśrī sadguṇānvitaṃ /
sarvadāpi nirutpātaṃ pravarktate samāhitaḥ // svayambhup_3.161 //

daivotpātabhayanteṣāṃta vidyate samantataḥ /
yaktāndṛṣṭvā surāḥ sarve rakṣantīndrādayomudā // svayambhup_3.162 //

agnyutpātaṃbhayaṃ teṣāṃ vidyate na kadācana /
yat tāndṛṣṭvā prasīdanto rakṣeyurvahnayaḥ sadā // svayambhup_3.163 //

akāla maraṇād bhītisteṣānnavidyate kvacit /
yadyamopi samalokya rakṣati tāṃ prasāditaḥ // svayambhup_3.164 //

rākṣasasyābhayaṃ teṣāṃ vidyate na samantataḥ /
yad vāyavo 'pi tā vījya rakṣeyuḥ sarvadānugāḥ // svayambhup_3.165 //

yakṣasyāpi bhayaṃ teṣāṃ vidyate na sadā kvacit /
yakṣā samīkṣya rakṣeyuḥ sarve yakṣādhipā api // svayambhup_3.166 //

bhūtebhyo 'pi bhayanteṣāṃ vidyate na samantataḥ /
yadīśānopi tānpaśya saṃrakṣetsaṃpramoditāḥ // svayambhup_3.167 //

gandharvotpati to bhītisteṣānnavidyate kvacit /
dhṛtarāṣṭo 'pi tānpaśyat saṃrakṣetsaṃ prasāditaḥ // svayambhup_3.168 //

kumbhāṇḍebhyo 'pi nāstyevaṃ bhayanteṣāṃ kadācana /
viruḍhakohitān paśyanabhirakṣan prasādataḥ // svayambhup_3.169 //

nāgebhyo 'pi bhayanteṣāṃ vidyate na sadā kvacita /
virupākṣo hi samyaśyantānrakṣansamprasāditaḥ // svayambhup_3.170 //

yakṣebhyo 'pi sadā teṣāṃ vidyate na bhayaṃ kvacita /
kuvero hi samālokya saṃrakṣastān prasāditaḥ // svayambhup_3.171 //

bhayaṃ na kinnarebhyopi teṣāmasti kadācana /
drumo hitān mahāsattvā saṃvīkṣavat prasāditaḥ // svayambhup_3.172 //

guhyakebhyopi nāstyeva bhayanteṣāṃ sudharmmaṇāṃ /
vajrapāṇirhitānvīkṣya prasāditā bhavet sadā // svayambhup_3.173 //

tathā vidyādharebhyo 'pi bhayanteṣānna vidyate /
yataḥ sarvārthasiddho 'pi samyaśyanstān vetsadā // svayambhup_3.174 //

grahotpāta bhayanteṣāṃ vidyate na kadācana /
grahādhipāhi sarve 'pi samīkṣya tānavetsadā // svayambhup_3.175 //

tathā tārāgaṇotpātabhayaṃ teṣānnavidyate /
sarvāstā rāhi tānvīkṣya sarvatrā veyurābhavaṃ // svayambhup_3.176 //

siddhāḥ sādhyāścarudrāśca vīkṣyāveyuḥ sadāpi tān /
tattebhyopi bhayaṃ kvāpi teṣāṃ nāsti kadācana // svayambhup_3.177 //

tathā ca mātṛkotpātaṃ bhayaṃ nāsti kadācana /
sarvāhi mātṛkān dṛṣṭvā rakṣeyu stāṃ prasāditāḥ // svayambhup_3.178 //

mahākālo gaṇeśa skandaśca bhairavā api /
sarvadā tānsamālokya rakṣeyuḥ saṃprasāditāḥ // svayambhup_3.179 //

pretā bhūtāḥ piśāścāśca vetāḍā ḍākinīgaṇāḥ /
api tānsarvadālokya saṃrakṣeyuḥ prasāditāḥ // svayambhup_3.180 //

tebhyo 'pi bhayanteṣāṃ vidyate na kadācana /
sarve 'pi rtesahāyāḥ syu saṃvodhi dharmmasādhane // svayambhup_3.181 //

siṃhādi sarvajantubhyoḥ pakṣibhyo 'pi samantataḥ /
sarpādi kṛmikīṭebhyo bhayanteṣāṃ sadāpi na // svayambhup_3.182 //

duṣṭa pratyarthikebhyo 'pi taskarebhyopi sarvataḥ /
śatrubhyo 'pi bhayanteṣāṃ vidyate na samantataḥ // svayambhup_3.183 //

yadetatpuṇyaliptāstāṃ samīkṣya te prasāditāḥ /
sarve maitrī kṛpā sneha nivaddhāḥ syuhitārthinaḥ // svayambhup_3.184 //

evaṃ sarve 'pi satvāstāndṛṣṭvā saṃprasāditāḥ /
snigdhaciktāprasannāsyāḥ paśyeyu maitrībhāvataḥ // svayambhup_3.185 //

rājāno 'pi ca tāndṛṣṭvā maitrī snehasabhāvitāḥ /
suprasannāśayāḥ prītā mānayeyuḥ sadā mudā // svayambhup_3.186 //

mantrīṇo 'pi sadā teṣāṃ maitrīsneha sabhāṣitāḥ /
mānayeyuḥyathākāmaṃ saddharmma vratasādhanaṃ // svayambhup_3.187 //

brāmhaṇā api sarve ca teṣāṃ saddharmma sādhanaṃ /
dṛṣṭvānumoditātmāno dadhu bhadrāśivaṃ sadā // svayambhup_3.188 //

ṛṣayo 'pi tathā sarve tāṃ dṛṣṭvā saṃprasāditāḥ /
paśyantaḥ kṛpayā dṛṣṭvā modayeyuḥ subhāśiṣā // svayambhup_3.189 //

evaṃ ca yoginaḥ siddhā yatayo bramhacāriṇaḥ /
tīrthikāstāpasāścāpi vratinaścāpyupāsakāḥ // svayambhup_3.190 //

cairakā bhikṣavoścāpi bhikṣuṇyaścāpyupāsikāḥ /
api tāṃ sudṛśālokya nandayeyuḥ śubhāśiṣāḥ // svayambhup_3.191 //

evaṃ ca śrāvakāḥ sarve pratyeka sugatā api /
bodhisatvāśca sarve 'pi tān dṛṣṭvā saṃprasāditāḥ // svayambhup_3.192 //

kṛpayā dṛṣṭavānupaśyanto maitrī snehasubhāvinaḥ /
rakṣitvā bodhimārgeṣu niyājeyuḥ sadā bhavaṃ // svayambhup_3.193 //

evaṃ sarve 'pi saṃbuddhā dṛṣṭvā tāṃ saṃprasāditāḥ /
sarvadā kṛpayā rakṣyucārayeyurjjagaddhite // svayambhup_3.194 //

evaṃ teṣāṃ mahatpuṇyaṃ sambuddha padasādhanaṃ /
bhadraśrīguṇasaṃpatti samṛddhi siddhisaṃpradaṃ // svayambhup_3.195 //

evaṃ yūyamapi jñātvā sarvadā śaraṇāśritāḥ /
yathāśakti samabhyarcya bhajataitāṃstriratnikān // svayambhup_3.196 //

smṛtvā dhyātvāpi nāmāpi samuccārya sadā mudā /
eṣāmeva triratnānāṃ bhajadhvaṃ śaraṇe sthitā // svayambhup_3.197 //

etatpuṇyaviliptā ye pariśuddhatrimaṇḍalāḥ /
bhadraśrīguṇasaṃpannā bhaveste śubhāśayā // svayambhup_3.198 //

durgatiṃ te na gaccheyuḥ sadā sadgatisaṃbhavāḥ /
bodhisatvā mahāsatvā bhaveryubhadracāriṇaḥ // svayambhup_3.199 //

tataste sarvasatvānāṃ hitārtha sādhanodyatāḥ /
sudhīrā bodhisambhāraṃ pūrayitvā yathākramaṃ // svayambhup_3.200 //

tato māragaṇāñjitvā niḥkleśā vijitendriyāḥ /
arhanta trividhāṃ bodhiṃprāpya yāyu jinālayaṃ // svayambhup_3.201 //

etsarva mayā khyātaṃ sarvairapi munīśvaraiḥ /
śrutvānumodanāṃ kṛtvā pracaradhvaṃ sadāśubhe // svayambhup_3.202 //

ityādiṣṭaṃ munīndreṇa niśamyate sabhāśritāḥ /
sarve tathānumodantaḥ prāpyānandatpravodhitāḥ // svayambhup_3.203 //

iti śrī svayambhūtpattisamuddeśa mahāhrada śoṣaṇa dharmmadhātu padmagirisaṃprasthāpano nāma tṛtīyo 'dhyāyaḥ /

caturtha adhyāyaḥ śrīsvayambhūcaityasamutpattikathā vītarāgatīrtharāṣṭrapravartano nāma

athāsautha mahāsattva maitreya sugatātmajaḥ /
bhagavantantamānaṃmya prāhaivaṃ sāñjalimudrā // svayambhup_4.1 //

kadātra bhagavān grāma nagarapaṅaktādayaḥ /
pravarttitā mahārāṣṭrāḥ tatsamādeṣṭumarhati // svayambhup_4.2 //

iti saṃprārthite tena maitreyena niśasya sa /
bhagavāntaṃ mahābhijñaṃ samālokyaivamādiśat // svayambhup_4.3 //

sādhu śṛṇu mahāsattva maitreya tvaṃ samāhitaḥ /
tatkālaṃ saṃpravakṣyāmi yadātra vasatirabhūt // svayambhup_4.4 //

yadāyuṣnṛṇāṃ varṣacatvāriśatsahasrake /
dharmmarājo jagannāthaḥ krakuchando munīśvaraḥ // svayambhup_4.5 //

sarva vidyādhipaḥ śāstā traidhātuka vināyakaḥ /
sarvajño 'ha mābhijñestathāgato jino 'bhavat // svayambhup_4.6 //

ma saṃbuddhā jagallokahitārthena sasāṃdhikaḥ /
kṣemāvatyā mahāpuryyādupārāme manorame // svayambhup_4.7 //

vihāre saugatāvāse saddharmmasamupādiśat /
ādimadhyāntakalyāṇaṃ vijahāra prabhāsayan // svayambhup_4.8 //

tadā saṃbodhisattvo 'haṃ jyotipālābhidhaḥ sudhīḥ /
śāstārantaṃ krakucchandaṃ samārādhya sadābhajaṃ // svayambhup_4.9 //

tadā sa bhagavāñchāstā krakucchando jagaddhite /
janapadeṣu saddharmmaṃ samupādeṣṭumaicchataḥ // svayambhup_4.10 //

tataḥ sa bhagavān śāstā sarvasaṃghaiḥ samanvitaḥ /
sarvatra bhadratāṃ kṛtvā saṃbhāṣayansamācarat // svayambhup_4.11 //

evaṃ sa sañcarañchāstā sarvatra dharmmamādiśat /
krameṇehasamātaḥ sandadarśa samantataḥ // svayambhup_4.12 //

dṛṣṭvemaṃ dharmmadhātuṃ saṃprajvalita jinālayaṃ /
sasaṃgha samupāśritya prābhajadvidhinā mudā // svayambhup_4.13 //

tataḥ sa prasthitotraiva śaṃkhabhidhe śilāccayaṃ /
mahachuddhaśilāyāṃ ca vijahāra sa sāṃdhikaḥ // svayambhup_4.14 //

tatra taṃtri jagannāthaṃ krakuchando munīśvaraṃ /
sabhāmadhyāsanāsīnaṃ bhikṣusaṃghaiḥ puraskṛtaṃ // svayambhup_4.15 //

samālokya mahāsattvā jinātmajāḥ /
tatsaddharmmāmṛtaṃ pātuṃ saṃharṣitāḥ samāgatāḥ // svayambhup_4.16 //

bhikṣuṇyāpi śuśīlādyā ścailakāścāpyupāsakāḥ /
cailakā vratinaścāpi sarve upāsikā api // svayambhup_4.17 //

bodhisattvā mahāsattvā saddharmma guṇalālasāḥ /
tatsaddharmmāmṛtaṃ pātuṃ sarve te samupāgatāḥ // svayambhup_4.18 //

bhagavantantaṃ samabhyarcya kṛtvā pradakṣiṇānyapi /
natvā sāṃjalayastatra paśyantaḥ samupāśrayan // svayambhup_4.19 //

tathā brahmādayaścāpi maharṣayastapasvinaḥ /
yatayo yoginaścāpi munayo brahmacāriṇaḥ // svayambhup_4.20 //

evaṃ śakrādayo davāḥ sarve lokādhipā api /
grahāstārāgaṇāḥ siddhāsādhyā vidyādharā api // svayambhup_4.21 //

gandharvā kinnarā yakṣā guhyakā rākṣasā api /
dānavā garuḍā nāgāstathānyeha samāgatāḥ // svayambhup_4.22 //

bhagavantaṃ sasaṃghantaṃ samabhyarcya pramoditāḥ /
natvā dharmmāmṛtaṃ pātumupatasthuḥ samāhitāḥ // svayambhup_4.23 //

evaṃ ca brāhmaṇā vijñā rājānaḥ kṣatriyā api /
vaiśyāśca mantriṇo 'mātyāḥ sainyā bhṛtyā janānyapi // svayambhup_4.24 //

gṛhasthe dhaninaḥ śreṣṭhāḥ sādhavaśca mahājanāḥ /
śilpino vanijaścāpi sārthavāhaśca paurikāḥ // svayambhup_4.25 //

prajā jānapadāśrāmyāḥ kārpaṭikāśca śailikāḥ /
evaṃmanye 'pi lokāścasarvadigbhyaḥ samāgatāḥ // svayambhup_4.26 //

bhagavantantamālokya praṇatvā samupāgatāḥ /
yathākramaṃ samabhyarcya kṛtvā pradakṣiṇānyapi // svayambhup_4.27 //

kṛtvāṣṭāṃga praṇāmañca kṛtāṃjali puṭo mudā /
tatsaddharmmāmṛtaṃ pātuṃ tatsabhāyāṃ samantataḥ // svayambhup_4.28 //

parivṛtya puraskṛtya samāśritya samāhitāḥ /
gurukṛtya munīndrantaṃ samudvīkṣya niṣedire // svayambhup_4.29 //

tataḥ sa bhagavāndṛṣṭvā sarvāstānsamupasthitān /
āryasatyaṃ samālakṣya saddharmmaṃ samupādiśat // svayambhup_4.30 //

tatsaddharmmāmṛtaṃ pītvā sarve 'pi te pravodhitāḥ /
bodhicaryā vrataṃ dhartuṃ samecchanta prasāditāḥ // svayambhup_4.31 //

tadāśayaṃ parijñāya bhagavān sa munīśvaraḥ /
bodhisattvātma mārmetyaḥ sampaśyannevamādiśat // svayambhup_4.32 //

kulaputra mudāyepi śraddhayā saugatevṛṣe /
pravrajituṃ samīcchanti tatra pravrajitādritāḥ // svayambhup_4.32 //

atra ye hyupachando 'ha sarva dharmmārthasiddhide /
pravrajyā śāsane bauddhe caranti bodhisaṃvaraṃ // svayambhup_4.34 //

te sarve pātakā muktāḥ pariśuddha trimaṇḍalāḥ /
niḥkleśā vimalātmāno bodhisattvā jitendriyāḥ // svayambhup_4.35 //

jitvā māragaṇānduṣṭān hantā brahmacāriṇaḥ /
trividhāmbodhimāsādya sambuddhapadamāpnuyuḥ // svayambhup_4.36 //

iti matvātra saṃsāre ye vāṃchanti sunirvṛtiṃ /
tatra pravrajyā sānbauddhaṃ carantu śraddhayā vrataṃ // svayambhup_4.37 //

ityādiṣṭaṃ munīndreṇa niśamya te pravodhitāḥ /
sabhāsīnā mahāsattvāḥ pravrajintu samīchire // svayambhup_4.38 //

tato guṇadhvajādīnāṃ brāhmaṇānāṃ catuḥśataṃ /
tathā bhayaṃ dadānāma kṣatriyāṇāṃśatatrayaṃ // svayambhup_4.39 //

tathāneka mahāsattvā vaiśyāśūdrāśca sajjanāḥ /
sarve 'pi suprasannāste pravrajituṃ samīcchire // svayambhup_4.40 //

tataste sarva utthāya sāñjalayaḥ purāgatāḥ /
bhagavantaṃ tamānamya prārthayannevamādarāt // svayambhup_4.41 //

bhagavannātha sarvajña dhṛtvājñā bhavatāṃ vayaṃ /
pravrajyaśāsana bauddhecartumichāmahe vrataṃ // svayambhup_4.42 //

bhagavansta bhavānasmān sarvān paśyan kṛpā dṛśā /
samanvāgatya saddharmma niyojayitumarhati // svayambhup_4.43 //

iti taiḥ prārthite sarvairbhagavānsa munīśvaraḥ /
sarvānstān sanmatin paśyan samāmanbhyaivamādiśat // svayambhup_4.44 //

yadyatra saugate dharmma pravrajituṃ samīcchatha /
etat pravrajya sarvatra caradhvaṃ saugataṃ vrataṃ // svayambhup_4.45 //

ityādiśya sa saṃbuddhaḥ pāṇinā tacchiraḥspṛśan /
tānsarvānsaugate dharme samanvāharadādarāt // svayambhup_4.46 //

tato 'vatārya te keśān rakta cīvara prāvṛtāḥ /
khikhirī pātramādhāya sarve 'pi bhikṣuvo bhavan // svayambhup_4.47 //

tataḥ sa bhagavāntebhyoḥ yatibhyo saṃmyak saṃbodhipākṣikān /
saddharmmānsamupādiśya pradadau bodhisamvaraṃ // svayambhup_4.48 //

tataste vimalātmāno niḥkleśā vimalendriyāḥ /
satkāraṃ lābha niḥkāṃkṣā vītasaṃgā niraṃjanāḥ // svayambhup_4.49 //

svaparātma samācārāḥ saṃsāragatiniḥspṛhāḥ /
māracaryā nirāsaktāḥ samaloṣṭa suvarṇṇikāḥ // svayambhup_4.50 //

kleśā nirmalātmāno pariśuddha trimaṇḍalāḥ /
arhanta bhadrakā cārā babhubu brahmacāriṇaḥ // svayambhup_4.51 //

tatassarve 'pi te bauddhā yatayo bodhicāriṇaḥ /
sarvasattva hitaṃ kṛtvā saṃpracāransadāśubhe // svayambhup_4.52 //

tataste ti viśuddhātmāḥ pañcābhijñā maharddhikāḥ /
vandyāḥ pūjyāḥ sadevānāṃ lokānāṃ guravo bhavan // svayambhup_4.53 //

tasmiṃśca samaye tatra gireḥ śaṃkhasya mūrddhani /
vajrasattva karāṅguṣṭhānniścacārāmbu nirmmalaṃ // svayambhup_4.54 //

tademānvadbhuti spandaṃ puṇyatīrthamahatsarit /
yadabhūt sarvalokānāṃ catuvargaphalapradā // svayambhup_4.55 //

bhūyo 'pi sādadī tasyaḥ krakuchanda spatāyinaḥ /
saddharmma deśanā vākyāvabhūvā ti pavitratā // svayambhup_4.56 //

tenāsau sarvatīrthāgrā vāgmatītiprasiddhitā /
bhadraśrī guṇa saṃbhartrī sarvapāpa viśodhanī // svayambhup_4.57 //

ye tatra vidhinā snātvā pitṛ devāditarpaṇaṃ /
kṛtvā dānādikaṃ datvā vrataṃ cāpi prakurvate // svayambhup_4.58 //

te saṃghavimalātmāno bhadraśrīsadguṇānvitāḥ /
yathākāmaṃ sukhaṃ bhutvā saṃprayānti jinālayaṃ // svayambhup_4.59 //

iti matvā sadā tatra snātvā pitrāditarppaṇaṃ /
dānādi saṃvaraṃ kṛtvā sacarantāṃ jagaddhite // svayambhup_4.60 //

tasyā darśanamātreṇa pītāmvu vimātrake /
sparśanādapi naśyante sarvāṇi pātakānyapi // svayambhup_4.61 //

prakṣālyāpi ca tatrāsyaṃ gaṃgā snāna phalaṃ labheta /
śilasiṃ ca mātreṇa śuddhānte indriyāni ṣaṭ // svayambhup_4.62 //

evaṃ mahattaraṃ puṇyaṃ vāgmatī bhajanodbhavaṃ /
sarve tīrthottamākhyātaṃ te nāsau vāgmatī jinaiḥ // svayambhup_4.63 //

iti matvātra saṃsāre icchanti ye sadāśubhaṃ /
vāgmatī śrī sukhādhārāṃ bhajantu sarvadāpi te // svayambhup_4.64 //

bhūyopyanyā sarijjātā tasyaiva karasaṃbhavā /
sāpi pavitritā bhūtā krakuchandasya vākyataḥ // svayambhup_4.65 //

tatra pravrajitānāṃ yat śmaśrukeśanakhāni ca /
kṛtvā bhāgadvayaṃ tatra bhāgamekaṃ pracikṣipuḥ // svayambhup_4.66 //

tadā keśāvatītyāsītprasiddhā sā mahānadī /
eka bhāgantu tatraiva saṃsthāpitaṃ śilātale // svayambhup_4.67 //

yāvanti śmaśru keśāni tāvantyapi śilātale /
prādurbhūtāni caityāni tāṃnyadyāpi vasaṃti hi // svayambhup_4.68 //

sāpi nadī mahātīrtha vāgmatī va prasīddhatā /
teṣāṃ pravrajitānāṃ hi mahatpuṇyānubhāvataḥ // svayambhup_4.69 //

teṣāṃ pravrajitānāṃca bhikṣuṇāṃ brahmacāriṇāṃ /
tadāpuṇya mahākīrti śabda sarvatra prāsarat // svayambhup_4.70 //

tadanantaramaṣṭau ca vītarāgā nirāśrayāḥ /
jyotirūpā nirākārāḥ prādurbhūtā jagaddhite // svayambhup_4.71 //

ekaḥ śaṃkhagireḥ pārśve maṇicūḍāśramāntike /
maṇiliṃga iti khyātaḥ so 'dyāpi saṃpratiṣṭhitaḥ // svayambhup_4.72 //

dvitīyo bhucca gokarṇa sthale jyotirṣayākṛtiḥ /
cārugirau tṛtīyaśca kumbhatīrthe caturthakaḥ // svayambhup_4.73 //

paṃcamaḥ phaṇiśailaśca ṣaṣṭhaśca gartakasthale /
saptamo gandhavatyāṃ ca aṣṭamo vikramasthale // svayambhup_4.74 //

ete 'ṣṭau mahādevāḥ vītarāgā niraṃjanāḥ /
jyotirūpā nirāṃkārāḥ prādurbhūtā jagaddhite // svayambhup_4.75 //

atraiṣāṃ vītarāgānyanubhāvāt samantataḥ /
manoramāmahī jātā sarva pīṭhoktamāvanau // svayambhup_4.76 //

tadāyobhū mahāsvo mahāsaṃmata vaṃśajaḥ /
kṛpākāruṇya bhadrātmā bodhisattvo nṛpo 'bhavat // svayambhup_4.77 //

tatra sa nṛpa rājendraḥ krakuchandena tāyinā /
sahātra draṣṭumāyātaḥ svayaṃbhuvaṃ khagānanāṃ // svayambhup_4.78 //

dūrātsa yenamālokya svayaṃbhuvaṃ jinālayaṃ /
praṇatvā samupāgatya cakre pradakṣiṇātrayaṃ // svayambhup_4.79 //
tato 'bhyarcye mahotsāhaireṇaṃ pañcajinātmakaṃ // svayambhup_4.80 //
aṣṭāṃgaiśca praṇatvā ca prābhajaccharaṇāśritaḥ /
tatastathā ca rājendro mañjudevaṃ ca saṅguruṃ // svayambhup_4.81 //

yathāvidhi samabhyarcya prābhajatsaṃpramoditaḥ /
tatastathā sa rājendraḥ khagānanāṃ jineśvarīṃ // svayambhup_4.82 //

yathāvidhi samabhyarcya mahotsāhairmudābhajat /
tato 'ṣṭau vītarāgāśca sarvānatā tsvayaṃbhuvaḥ // svayambhup_4.83 //

dṛṣṭvā samudito rājā mahotsāhaistathā bhajat /
etatpuṇyānubhāvaiḥ sa mahatpuṇyāśayaḥ kṛtī // svayambhup_4.84 //

sarvadharmmādhi rājendraḥ sarvalokādhipo vabhau /
sarva vidyādhipo rājā bhadraśrī sadguṇāśrayaḥ // svayambhup_4.85 //

tena dharmākaro nāmno prasiddhau 'bhūdvirājiteḥ /
tataḥ so 'tra mahārājaḥ saṃsthāstuṃ kāma ātmanā // svayambhup_4.86 //

krakuchandaṃ munīndrantaṃ praṇatvaivaṃ nyavedayat /
bhagavanyaha vāṃchāstā vijānīyāt mamecchitaṃ // svayambhup_4.87 //

tadanujñāṃ padatvāmenugrahaṃ kartumarhati /
iti saṃprārthite tena bhagavānsa munīśvaraḥ // svayambhup_4.88 //

dharmmākaraṃ narendraṃntaṃ sampaśyannevamādiśat /
sādhu rājan mahāsattva yadevaṃ tvaṃ samīcchasi // svayambhup_4.89 //

tathātvamiha san sthitvā pālayaṃ bodhayan prajāḥ /
tathātrasakaralāllokān saṃsthāpya saṃprabodhayan // svayambhup_4.90 //

bodhimārge pratiṣṭhāpya cārayasva sadā śubhe /
dharmmeṇa pālayan sarvāllokān svayaṃ samācaran // svayambhup_4.91 //

yathākāma sukhaṃ tu prāsacarasva jagaddhite /
dharmmanītyā samādhāya kṛtvā lokahitaṃ sadā // svayambhup_4.92 //

sādhayanvodhi sambhāraṃ sadeha nivasāśritāḥ /
sadāsya śaraṇe sthitvā dharmmadhātoḥ svayambhuvaḥ // svayambhup_4.93 //

śraddhayā bhajanaṃ kṛtvā saṃcarasva jagaddhite /
asyāḥ khagānanāyāśca devyāḥ śaraṇa āśritaḥ // svayambhup_4.94 //

sarvadā bhajanaṃ kṛtvā carasva bodhisaṃvaraṃ /
asyāpi mañjudevasya sadguroḥ samupāśritaḥ // svayambhup_4.95 //

buddhānuśāsanaṃ dhṛtvā saddharmme saṃcaraṃsva sa /
eṣāṃ ca vītarāgānāmaṣṭānāmapi sarvadā // svayambhup_4.96 //

śraddhayā bhajanaṃ kṛtvāḥ sādhaya dharmmamuktamaṃ /
vāgmatī pramukhānāñca tīrthānāṃ samupāśrayena // svayambhup_4.97 //

snāna dānādikaṃ kṛtvā pittṛndevāñca toṣayan /
labdhā trikāya saṃśuddhiṃ dhṛtvā saṃbodhimānasaṃ // svayambhup_4.98 //

sarvasattvā hitaṃ kṛtvā nivasasva yathāsukhaṃ /
evaṃ rājendra lokāṃśca sarvānapi pravodhayaṃ // svayambhup_4.99 //

eteṣāmapi sarveṣāṃ saṃsthāpya śaraṇe sadā /
pūjā bhakti mahotsāhaiḥ cārayitvā samādarāt // svayambhup_4.100 //

bodhimārge pratiṣṭhāpya cārayasva sadā śubhe /
evaṃ kṛtvā mahārāja saṃbodhi nihitāśrayaḥ // svayambhup_4.101 //

bodhicaryāvrataṃ dhṛtvā saṃcarasva jagaddhite /
etatpuṇyābhiliptātmā bhaviṣyasi jinātmajaḥ // svayambhup_4.102 //

bodhisattva mahābhijñā bhadraśrī sadguṇāśrayaḥ /
kadācidapi naivatvaṃ durgatau ca kvacitsareḥ // svayambhup_4.103 //

sadāsadgati saṃjātoḥ samṛddhi siddhimānsudhīḥ /
śrīmānsarvaguṇādhīśaḥ sarvalokādhipaḥ kṛti // svayambhup_4.104 //

krameṇa bodhisaṃbhāraṃ pūrayitvā samāhitaṃ /
triratna bhajanotsāha mahānandasukhaṃ sadā // svayambhup_4.105 //

bhuṃjānā nirmmalācāraścaturbrahma vihāriṇaḥ /
niḥkleśo nirjayan mārān sarvānarhantvamāptavān // svayambhup_4.106 //

trividhāṃ bodhimāsādya saṃbuddhapadamāpnuyāḥ /
lokāḥ sarve 'pi caivaṃhi pariśuddhatrimaṇḍalāḥ // svayambhup_4.107 //

bodhisattvā mahāsattvāḥ sadā sadgati saṃbhavāḥ /
bodhicaryā vrataṃ dhṛtvā saṃcaranto jagaddhite // svayambhup_4.108 //

jitvā māragaṇānsarvāśvaturbrahma vihāriṇaḥ /
niḥkleśā nirmmalātmānaḥ saṃsāragati niḥspṛhā // svayambhup_4.109 //

arhanta trividhāsambodhiṃ prāpya buddhatvamāpnuyuḥ /
eṣāṃ ca vītarāgānāṃ aṣṭānāmapi sāmprataṃ // svayambhup_4.110 //

pūjāphala viśeṣatvaṃ va kṣyāmi śṛṇu tannṛpaḥ /
vāgmatisalile yastu snātvā nityaṃ samāhitaḥ // svayambhup_4.111 //

aṣṭāvetān maheśān vītarāgān sadā bhajet /
yatatpuṇya viśuddhātmā śrī samṛddhi sukhānvitaḥ // svayambhup_4.112 //

saṃsāre sarvadā saukhyaṃ bhuktvā yāyācchivālayaṃ /
ghṛtena snāpayet yastu vītarāgān svayaṃbhūvaḥ // svayambhup_4.113 //

śivālayaṃ vrajet so 'pi madhurā brahmamandiraṃ /
dadhnā yaḥ snāpayed devān vītarāgān svayaṃbhuvaḥ // svayambhup_4.114 //

sa yāyād vaiṣṇavaṃ lokaṃ śrī samṛddhi sukhāśrayaṃ /
snānādikṣurasenāpi vidyādharaṃ padaṃ vrajet // svayambhup_4.115 //

gandhodakena gāndharva kṣīreṇa śaśinaḥ padaṃ /
śītodakena śuddhātmā niṣpāpā nirmalendriyaṃ // svayambhup_4.116 //

eṣāṃ pūjāṃ ca yaḥ kuryānnānāpuṣpaiḥ sugandhitaiḥ /
sarva kāma sukhaṃ bhuktvā modate manujādhipaḥ // svayambhup_4.117 //

vilvapatrāṇi śreṣṭhāni rohaṇarccaṃ atandritaḥ /
śivaṃ sarvatra prāpnoti yajñānāṃ ca sahasrakaṃ // svayambhup_4.118 //

naivedyaṃ ḍhokayedyaḥ sa dīrdhāyuḥ syād vali nṛpaḥ /
dīpamālāṃ ca yo dadyāttejasvī syātsudṛṣṭimān // svayambhup_4.119 //

gugguruṃ yo dahettasya naśyate sarvapātakaṃ /
tilapātraṃ ca yodadyādurggati sa vrajennahi // svayambhup_4.120 //

suvarṇaṃ ye pradadyācca sa yāyāt saṅgatau sadā /
tiladhenuṃ pradadyādyoḥ sa saṃ yāyācchivālayaṃ // svayambhup_4.121 //

raupyakhurāṃ hema śṛṃgī raṇad ghaṇṭhāvalaṃ vinā /
savatsāṃ kapilāṃ dadyādyaḥ sa yajñaphalaṃ labhet // svayambhup_4.122 //

yo ratnakaṃcukaṃ dadyāt sa bhaved bahuratnavān /
vastravān vastradānena bhūmidānena bhūmivān // svayambhup_4.123 //

tūryasaṃgīti nṛtyādi mahotsāhaṃ pracārayet /
yaḥ sadivya śrutiprāptaḥ śivapārśvacaro bhavet // svayambhup_4.124 //

nīlotpalārkapadmāni yo dadyāt sa śriyaṃ labhet /
yo 'rcayed vilvapatreṇa sa baliṣṭho bhavet kṛtī // svayambhup_4.125 //

dhatturakena nirvārya kena vīreṇa sad vano /
sugandhikusumaiḥ sarvai yoṣṭāvapi samarcayat // svayambhup_4.126 //

sa śrīmān subhago dhīmān bhavetsaugandhitāśraye /
divyātisundaraḥ kāntā bhadraśrī sadguṇāddhimān // svayambhup_4.127 //

puṣpaiḥ patraiḥ phalamūlaistotrai rvā yo 'rcayecchivān /
sa devālayamāsādya bhuktvā divyasukhaṃ caret // svayambhup_4.128 //

yaśca pradakṣiṇāṃ kṛtvā bhajennityaṃ samādarāt /
rūpavānsa bhavedante saṃprayāyācchivālayaṃ // svayambhup_4.129 //

yaśca stotraiḥ prasannātmā bhajetetānmaheśvarān /
sa tu pitrālayaṃ gatvā mahānanda sukhaṃ labhet // svayambhup_4.130 //

yaścanāma samuccārya japitvā ca samāhitaḥ /
so 'pi śrīmān mahābhijñaḥ prānte yāyācchivālayaṃ // svayambhup_4.131 //

aṣṭāṃgaiḥ praṇatiṃ kṛtvā yo bhajet tān maheśvarān /
sa yāyāt saṅgatāveva durgatiṃ na kadācan // svayambhup_4.132 //

smṛtvā dhyātvā samuccārya nāmapi yo bhajat sadā /
sa divyāmṛtabhuṃjāno ramed divi yathāsukhaṃ // svayambhup_4.133 //

yaśca dṛṣṭā prasannātmā praṇamet sāṃjalirmudā /
so 'pi divyāmṛtaṃ bhuktvā ramet svarge suraiḥ saha // svayambhup_4.134 //

ityeṣāṃ vītarāgāṇāmaṣṭānāṃ bhajanād dhruvaṃ /
viśeṣaphalamājñāya bhajasvaināṃ yathecchayā // svayambhup_4.135 //

tadatra bhūtale śuddha vidhāya puramāśrayan /
sarvāllokān pratiṣṭhāpya pālayansarvadā vasa // svayambhup_4.136 //

tadātra sarvadigbhyo 'pi sarvalokāḥ pramoditāḥ /
āgatya saṃsthiti kṛtvāni vaseyuḥ sadā mudā // svayambhup_4.137 //

tadā jānapadāścātra grāmāścanagarāṇyapi /
nirgama paktanaṃ cāpi pravarkteyuḥ samantataḥ // svayambhup_4.138 //

tathā devā surendrāścaṃ sarve lokādhipā api /
āgatyātra samālokya dharmadhātoḥ svayaṃbhuvaḥ // svayambhup_4.139 //

gandharvā guhyakā yakṣāḥ kinnarā rākṣasā api /
kumbhāṇḍā garuḍā nāgāḥ siddhā vidyādharā api // svayambhup_4.140 //

sādhyāśca mātṛkā ścāpi sa bhairavagaṇā api /
ṛṣayo yoginaścāpi yataya stīrthikā api // svayambhup_4.141 //

śrāvakā bhikṣavo 'rhanta ścailakāścāpyupāsakāḥ /
bodhisattvā mahāsattvāḥ śaiva kaulāśca vaiṣṇavāḥ // svayambhup_4.142 //

āgatyātra samālokya dharmmadhātoḥ svayaṃbhuvaḥ /
devyāḥ khagānanāyāśca mañjudevasya saṅguroḥ // svayambhup_4.143 //

eṣāṃ ca vītarāgānāṃ tīrthānāṃ cānubhāvatāṃ /
prasāditāḥ samāśritya bhajeyuḥ sarvadā mudā // svayambhup_4.144 //

tadātra sarvadaiteṣāṃ sarvā puṇyānubhāvataḥ /
subhikṣaṃ maṃgalotsāhaṃ nirutpātaṃ bhaveddhruvraṃ // svayambhup_4.145 //

ityādiṣṭaṃ munīndreṇa krakuchandena sapratuḥ /
dharmmākara samākarṇya tatheti pratibudhyata // svayambhup_4.146 //

tataḥ saḥnṛpa utthāya sāñjalistaṃ munīśvaraṃ /
krakucchanda sa saṃghaṃ ya praṇatvevaṃ nyavedayata // svayambhup_4.147 //

bhagavan bhavatāmājñāṃ dhṛtvāhamatra sarvadā /
puraṃ vidhāya lokānāṃ hitārthe nivase khalu // svayambhup_4.148 //

tad bhavān kṛpayālokya sarvadātra himālaye /
sasaṃgho dharmmamādiśya viharaṃtu jagaddhite // svayambhup_4.149 //

iti saṃprārthite tena bhagavān sa munīśvaraḥ /
dharmmākaraṃ mahāsattvaṃ taṃ paśyannevamavravīt // svayambhup_4.150 //

nāhaṃ sadātra tiṣṭheyaṃ careyaṃ sarva bhūtale /
sarvasattva hitārtha hi bhavāmi dharmmadikṣiṇaḥ // svayambhup_4.151 //

ityādiśya munīndreṇa krakuchandaḥ sa sāṃdhikaḥ /
tataḥ saṃprasthito 'nyatra deśeṃ saṃbhāṣayan yayau // svayambhup_4.152 //

tato dharmākaraḥ so 'tra vidhāya nagaraṃ tathā /
rājyāṃgāni pratisthāpya rājyaṃ kṛtvādhyatiṣṭhata // svayambhup_4.153 //

tadātra sarve āgatya mandireṣu samantataḥ /
āśritya saṃsthitiṃ kṛtvā nivasanto mudā caran // svayambhup_4.154 //

tato 'nyepi samāyātāḥ sarvadigbhyo 'tra sarvataḥ //
jānapade purenekaṃ grāmeṣu nyavasan mudā // svayambhup_4.155 //
tathā devā surādyāśca sarve lokādhipā api /
svasvaparijanaiḥ sārddhaṃ āgatyātra mudā vasan // svayambhup_4.156 //

tathā maharṣayaścāpi yatayo brahmacāriṇaḥ /
yogino bhikṣavo 'rhanto vratinaścāpyupāsakāḥ // svayambhup_4.157 //

bodhisattvā mahāsattvā ścailakāḥ śrāvakā api /
yathābhilaṣite deśe kṛtvā śramaṃ samāśrayan // svayambhup_4.158 //

tathānya tīrthikāḥ śaivā vaiṣṇavāḥ kaulikā api /
yathābhilaṣite sthāne kṛtvāśramaṃ samāśrayan // svayambhup_4.159 //

pratyeka sugatāścāpi samāgatya samantataḥ /
vivikte āśrame ramye samāśritya mudā vasan // svayambhup_4.160 //

munīndrā api cāgatya vihṛtyātra sasāṃdhikāḥ /
prārya sambodhi saddharmmaṃ samādeśyan tvarāgatāḥ // svayambhup_4.161 //

evaṃ puṇyatamā bhūmīriyaṃ himālayāhavayā /
sukhāvatinibhāramyā bodhisattva samāśraya // svayambhup_4.162 //

vahūni cātra tīrthāni sarvapāpaharāṇyapi /
jātāni santi sarvārtha samṛddhi siddhidāṇyapi // svayambhup_4.163 //

tadeteṣu ca tīrtheṣu snātvā carata sadvrataṃ /
pāpaṃ hantuṃ śubhaṃ prāptuṃ samīchantyatra ye narāḥ // svayambhup_4.164 //

ye 'tra tīrtheṣu sarveṣu snātvā nityaṃ samāhita /
japa yajñādi karmmāṇi kṛtvā caranti samvaraṃ // svayambhup_4.165 //

pitṛñcāpi samabhyarcya devāñca śraddhayādarāt /
datvā dānaṃ samādhāya dhyātvāpīśaṃ bhajanti ca // svayambhup_4.166 //

te 'pi sarve vikalmāṣāḥ pariśuddha trimaṇḍalāḥ /
śrīmantaḥ siddhi mantaśca bhaveyuḥ sadguṇāśrayāḥ // svayambhup_4.167 //

tataste sarva sattvānāṃ hitārthe dharma sādhakāḥ /
bodhisattvā mahāsattvāḥ bhaveyuḥ sugatātmajāḥ // svayambhup_4.168 //

tataste bodhisambhāraṃ pūrayitvā yathākramaṃ /
triratna bhajanaṃ kṛtvā saṃcarerañjagaddhite // svayambhup_4.169 //

tataste vimalātmāno niḥkleśā vijitendriyāḥ /
arhanta strividhāṃ bodhiṃ prāpyeyuḥ saugataṃ padaṃ // svayambhup_4.170 //

evaṃ matvātra tīrtheṣu sarveṣu bodhivāṃchibhiḥ /
nātvā dānādi karma karttavya sarvadā bhave // svayambhup_4.171 //

ityādiṣṭaṃ munīndreṇa samādiṣṭaṃ nisamya te /
sarva sabhāśritā lokāḥ prābhyanandan pravodhitāḥ // svayambhup_4.172 //

iti śrī svayaṃbhū caitya samutpatti kathā vītarāgatīrtha rāṣṭra pravarttano nāma caturtho 'dhyāyaḥ samāptaḥ /

pañcama adhyāyaḥ svayambhūtpatyaneka tīrthasaṃjātapuṇyamahātmyavarṇano nāma

athāsau ca mahāsattva maitreya sāñjalirmudā /
bhagavantaṃ tamānasya prārthayedevamādarāt // svayambhup_5.1 //

bhagavan tatra tīrthānāṃ snātvā dānādi karmmajaṃ /
puṇyaphala viśeṣatvaṃ samādiśatu sāmpratam // svayambhup_5.2 //

iti saṃprārthite tena bhagavānsa munīśvaraḥ /
maitreyaṃ taṃ mahāsattvaṃ sampaśyannevamādiśat // svayambhup_5.3 //

sādhu śṛṇu mahāsattva tīrtha sevā phalodbhavaṃ /
puṇyaṃ tad viśeṣatvaṃ vakṣāmi sarva bodhane // svayambhup_5.4 //

tadyathā mūlatīrthāni kathyante dvādaśātra hi /
mahāpuṇyāni sarveṣāṃ tīrthānāṃ yāni bhūtale // svayambhup_5.5 //

amogha phaladāyinyāṃ vāgmatyāṃ yatra saṃgame /
tattīrtha śodhanaṃ khyātaṃ daśapāpaviśodhanāt // svayambhup_5.6 //

tatra nāgādhipā raktastakṣakākhyaḥ sukāntimān /
samujvalanmahāratnaṃśrīmatphaṇā vibhūṣitaḥ // svayambhup_5.7 //

yenarā śraddhayā tatra puṇyatīrthe yathāvidhiḥ /
snānaṃ kuryumudā yāvadeka viṃśati vāsaraṃ // svayambhup_5.8 //

japa yajñādi karmmāṇi kuryuḥ saptadinānyapi /
pitṛn devāñca saṃpūjya kuryuḥ saṃtṛptamoditān // svayambhup_5.9 //

dadyurdānānicārthibhyo yathepsitaṃ samādarāt /
śuddhaśīlāḥ samādhāyaiścareyuśca vrataṃ tathā // svayambhup_5.10 //

etatpuṇyaviśuddhāste niḥkleśā nirmmalendriyāḥ /
bodhisattvā mahāsattvā bhaveyuḥ śrī guṇāśrayāḥ // svayambhup_5.11 //

tataste bodhisambhāraṃ pūrayitvāyathākramaṃ /
trividhāṃ bodhimāsādya saṃvuddha padamāpnuyuḥ // svayambhup_5.12 //

tataśca māradāyiṇyo vāgmatyā yatra saṃgamaḥ /
tacchāntatīrthamākhyātaṃ kleśa doṣa viśodhanaṃ // svayambhup_5.13 //

tatranāgādhipaḥ śuklaḥ soma śikhītiviśrutaḥ /
vilasanmaṇiratnaśrīphaṇāmaṇḍala bhūṣitaḥ // svayambhup_5.14 //

tatrāpi śānta tīrtha ca ye kleśa duḥṣitā narāḥ /
kuryu snānaṃ sadā yāvadekaviṃśati vāsaraṃ // svayambhup_5.15 //

japa yajñādika kuryuścareyuścādhi poṣadhaṃ /
pitṛn devāñca saṃpūjya kuryuḥ saṃtuṣṭananditān // svayambhup_5.16 //

dadyurdānāṃni cārthi bhyo yathābhilaṣitaṃ mudā /
śuddhaśīlā samācārāḥ dhyātvā bhajeyurīśvaraṃ // svayambhup_5.17 //

etatpuṇyābhiliptāste pariśuddha trimaṇḍalāḥ /
bodhisattvā mahāsattvā bhaveyuḥ śrīguṇālayāḥ // svayambhup_5.18 //

tataste bodhi sambhāraṃ pūrayitvā yathākramaṃ /
arhanta strividhāmbodhi prāpyeyuḥ saugataṃ padaṃ // svayambhup_5.19 //

tataśca maṇirohiṇyā vāgmatyā yatrasaṃgame /
tatrorddhaniḥsṛtā śuddha sphaṭikādārasaṃnnibhāṃ // svayambhup_5.20 //

rudradhārā mṛtākhyātā tayā ca tatra saṃgame /
triveṇī saṃgame tena śaṃkara tīrtha mucyate // svayambhup_5.21 //

tatra nāgādhipa śaṃkhapālo gaurāti sundaraḥ /
maṇirasmi samuddipta śrīmatphaṇā vibhūṣitaḥ // svayambhup_5.22 //

tatra śaṃkara tīrthe ye mānavāśca yathāvidhiḥ /
snānaṃ kuryurmudā yāvadekaviṃśativāsaraṃ // svayambhup_5.23 //

japa yajñādikarmmāṇiḥ kuryuśca saptavāsaraṃ /
pitṛndevāñca saṃpūjya tarppayeyuryathāvidhi // svayambhup_5.24 //

dadyurdānāni cārthibhya śraddhayā bodhimānasāḥ /
dhyātvā bhajeyurīśaṃ casaṃcareñcapoṣaḍhaṃ // svayambhup_5.25 //

etatpuṇya viśuddhātmā niḥkleśāḥ nirmmalendriyāḥ /
labheyuḥ śrī mahāpuṣṭiśānti guṇā ca śāntyapi // svayambhup_5.26 //

durggati tena yāyuśca saṃjātāḥ saṅgatau sadā /
bodhisattvā mahāsattvā bhaveyu bhadracāriṇaḥ // svayambhup_5.27 //

tataste bodhisaṃbhāraṃ pūrayitvā yathākramaṃ /
arhanta strividhāṃ bodhi prāpyeyuḥ saugataṃ padaṃ // svayambhup_5.28 //

tataśca rājamañcaryā vāgmatyā yatra saṃgamaṃ /
tadrājatīrthamākhyātaṃ rājyārogyasukhapadaṃ // svayambhup_5.29 //

tatra nāgādhipaḥ śuklaḥ surupākhyātisundaraḥ /
maṇiratna mahādīpti śrīprabhā maṇḍitāśrayaḥ // svayambhup_5.30 //

tatra ye mānavāyā vadeka viṃśativāsaraṃ /
snāna dāna japa dhyānaṃ kuryu dadyuśca saṃvaraṃ // svayambhup_5.31 //

etatpuṇya viśuddhāste nirdoṣā vimalendriyāḥ /
rājyaśvarya sadārogya bhadra saukhyama vāpnuyuḥ // svayambhup_5.32 //

te 'pi na durggati yāyuḥ sadāsadgati saṃbhavāḥ /
bodhisattvā mahāsattvā bhaveyuḥ śrīguṇāśrayāḥ // svayambhup_5.33 //

tataste bodhisambhāraṃ pūrayitvā yathākramaṃ /
arhanta strividhāṃ bodhi prāpyayāyu jinālayaṃ // svayambhup_5.34 //

tathātra vimalāvatyā keśāvatyā ca saṃgameḥ /
manorathaṃ tadākhyātaṃ svecchālaṃkāra saṃpradaṃ // svayambhup_5.35 //

tatra nāgādhipo bhīmaḥ kulikākhyo 'tikarvuraḥ /
phaṇāmaṇi samuddīpta śrīprabhāmaṇḍitāśrayaḥ // svayambhup_5.36 //

tatra manorathe tīrthe manujā ye yathāvidhiḥ /
snāna dānādikaṃ kuryurekaviśati vāsaraṃ // svayambhup_5.37 //

te 'pi na durgatiṃ yāyuḥ sadā sadgatisaṃbhavāḥ /
bodhisattvā mahāsattvā bhadraśrī sadguṇāśrayāḥ // svayambhup_5.38 //

paṭṭasuvastraratnādi svecchālaṃkārabhūṣitāḥ /
sarvasattva hitādhāna careryurbodhisavaraṃ // svayambhup_5.39 //

tataste bodhisaṃbhāraṃ pūrayitvā yathākramaṃ /
trividhāṃ bodhimāsādya saṃbuddha padamāpnuyuḥ // svayambhup_5.40 //

tataśca kusumāvatyā keśāvatyāpi saṃgame /
nirmmalatīrthamākhyātaṃ kalpanāvighnanāśanaṃ // svayambhup_5.41 //

tatra nāgo palālākhyaḥ pītavarṇṇo mahākṛtiḥ /
divyaratna prabhojjvāla śrīmatphaṇā vibhūṣitaḥ // svayambhup_5.42 //

tatra ye mānavā yāvadekaviṃśativāsaraṃ /
snānadānādikaṃ kuryustathāsarve ca pūrvavat // svayambhup_5.43 //

te 'pi na durgatiṃ yāyuḥ sadā saṅgatisaṃbhavāḥ /
bodhisattvā mahāsattvā bhadraśrīsadguṇāyāḥ // svayambhup_5.44 //

kali vighna mala kleśa nirmukta bhadracāriṇaḥ /
sarvasattva hitāraktā bhaveyu brahmacāriṇaḥ // svayambhup_5.45 //

tataste bodhisaṃbhāra purayitvā yathākramaṃ /
arhanto bodhimāsādya sambuddhapadamāpnuyuḥ // svayambhup_5.46 //

tataḥ suvarṇṇavatyā ca bāgamatyā yatra saṃgame /
nidhānatīrthamākhyātaṃ sarva sampatidāyakaṃ // svayambhup_5.47 //

tatra nāgau haritavarṇau nandaupanandanāvubhau /
nānā ratna prabhāddīptiḥ śrī matphaṇāvibhūṣitau // svayambhup_5.48 //

tatra ye manujā yāvadeka viṃśativāsaraṃ /
snānādi pūrvavatsarva karmmaṃ kuryuryathāvidhiḥ // svayambhup_5.49 //

te 'pi na durggatiṃ yāyuḥ sadā saṅgatisaṃbhavāḥ /
bodhisattvā mahāsattvā bhadraśrī sadguṇāśrayāḥ // svayambhup_5.50 //

sarvasattvārtha sampannā bhaveyuḥ dharmmacāriṇaḥ /
tepyaivaṃ bodhisaṃbhāraṃ pūrayitvā yathākramaṃ // svayambhup_5.51 //

arhanto bodhimāsādya saugataṃ padamāpnuyuḥ /
tataśca pāpa nāśinyā keśavatyābhisaṃgame // svayambhup_5.52 //

jñānatīrthaṃ tadākhyātaṃ divyabhoga sukhapradaṃ /
tatra nāgādhipaḥ śukla vāśukirnāma bhīṣaṇaḥ // svayambhup_5.53 //

divya ratna prabhāśrī matphaṇālaṃkāramaṇḍitaḥ /
tatra yemānavā yā vadekaviṃśativāsaraṃ // svayambhup_5.54 //

snāna dānādi karmmāṇi kuryuḥ sarvāṇi purvavat /
te 'pi na durggati yāyurjātāḥ sadāpi saṅgatau // svayambhup_5.55 //

sarva bhoga mahāsampatsukhavanto nirāmayāḥ /
bodhisattvā mahasattvāścaturbrahma vihāriṇaḥ // svayambhup_5.56 //

bhadraśrīsadguṇādhārā bhaveyu bodhicāriṇaḥ /
tathā te bodhisaṃbhāraṃ pūrayitvā yathākramaṃ // svayambhup_5.57 //

arhanto bodhimāsādya sarvajña padmāpnuyuḥ /
bhadśrī sadguṇādhārāḥ sambuddhaguṇasādhinaḥ // svayambhup_5.58 //

tataśca yatra vāgmatyāḥ keśāvatyā ca saṃgameḥ /
taccintāmaṇimākhyātaṃ sarvakāmārtha saṃpadam // svayambhup_5.59 //

gaṃgā ca yamunācāpi tathā devī sarasvatī /
parva pratyāgatā tatra tena pañca samāgamā // svayambhup_5.60 //

tatra nāgādhipaḥ śuklo varuṇā sarva nāgarāt /
divyaratna prabhāśrīmatphaṇāmaṇḍala bhūṣitaḥ // svayambhup_5.61 //

tatra ye mānavā yāvadekaviṃśati vāsaraṃ /
snānadānādikaṃ sarve kuryuḥ pūrvavadādarāt // svayambhup_5.62 //

te 'pi na durggatiṃ yāyuḥ sadā sadgatisaṃbhavāḥ /
saṃpūrṇṇa paramāyuṣkāḥ vidyādhipā vicakṣaṇāḥ // svayambhup_5.63 //

susantānā mahābhogā dhammārtha kāmabhoginaḥ /
bodhisattvā mahāsattvā ścaturbrahmavihāriṇaḥ // svayambhup_5.64 //

bhadraśrī sadguṇādhārā bhaveyuḥ bodhicāriṇaḥ /
tataste bodhisaṃbhāraṃ pūrayitvā yathākramaṃ // svayambhup_5.65 //

arhanto bodhimāsādya saṃbuddha padamāpnuyuḥ /
tataśca yatra vāgmatyā ratnāvatyāḥ samāgame // svayambhup_5.66 //

pramodatīrthamākhyātaṃ ratiprītivaśārthadaḥ /
tatra nāgādhipaḥ padmo dhavaladivya sundaraḥ // svayambhup_5.67 //

divyaratna mahākānti phaṇāmaṇḍala bhūṣitaḥ /
tatra ye mānavā yāvadekaviṃśativāsaraṃ // svayambhup_5.68 //

snāna dānāni sarvāṇi kuryuḥ karmmāṇi pūrvavat /
te 'pi nadurgatīṃ yāyuḥ sadā sadgati saṃbhavāḥ // svayambhup_5.69 //

rati prīti vaśānanda mahāsaukhya samanvitā /
bodhisattvo mahāsattvoḥ pariśuddha trimaṇḍalāḥ // svayambhup_5.70 //

bhadraśrī sadguṇādhārā bhaveyuḥ bodhisādhinaḥ /
tataste bodhisaṃbhāraṃ pūrayitvā yathākramaṃ // svayambhup_5.71 //

arhanta śtrividhāṃ bodhiṃprāpya yāyu rjinālayaṃ /
tatraścayatra vāgmatyā cārumatyā samāgame // svayambhup_5.72 //

tatsulakṣaṇamākhyātaṃ śrī tejo bhāgyasampadaṃ /
tatra nāgo mahāpadmo 'ti dhavalo 'ti sundaraḥ // svayambhup_5.73 //

divyaratna prabhāśrī matphaṇāmaṇḍalamaṇḍitaḥ /
tatra ye mānavā yāvadekaviṃsativāsaraṃ // svayambhup_5.74 //

snāna dānaṃ japa dhyānaṃ kuryuryajñaṃ ca pūrvavat /
te 'pina durgatiṃ yāyuḥ sadā sadgati saṃbhavāḥ // svayambhup_5.75 //

śrītejo bhogyasaṃpannā surupālakṣaṇānvitā /
bodhisattvā mahāsattvāḥ bhadraśrīsadguṇāśrayāḥ // svayambhup_5.76 //

sarvasattva hitodyuktāḥ bhaveyuḥ bodhicāriṇaḥ /
tataste bodhisaṃbhāraṃ pūrayitvā yathākramaṃ // svayambhup_5.77 //

arhanta trividhāṃ bodhi prāpyeyuḥ saugataṃ padaṃ /
tataśca yatra vāgmatyā prabhāmatyā samāgameḥ // svayambhup_5.78 //

jayatīrtha samākhyātaṃ sarvaśatrubhayāntakṛt /
tatra nāgādhipaḥ śukraḥ śrīkānti divya sundaraḥ // svayambhup_5.79 //

divyaratna prabhāśrī matphaṇāmaṇḍalamaṇḍitaḥ /
tatra ye mānavā yāvadeka viṃśativāsaraṃ // svayambhup_5.80 //

snātvā yajñādi karmmāṇi kuryuḥ sarvāṇi pūrvavat /
te 'pi na durggatīṃ yāyuḥ sadā sadgati saṃbhavāḥ // svayambhup_5.81 //

nirbhayā striguṇotsāhājayino nirjitārayaḥ /
bodhisattvā mahāsattvāścaturbrahma vihāriṇaḥ // svayambhup_5.82 //

bhadraśrī sadguṇācārā bhaveyu bodhicāriṇaḥ /
tataste bodhisaṃbhāraṃ pūrayitvā yathākramaṃ // svayambhup_5.83 //

arhantastrividhāṃ bodhiprāpyeyuḥ saugatapadaṃ /
dvādaśaitāni nāmāni tīrthāni mahāntyatra himālaye // svayambhup_5.84 //

anyānyapi ca saṃtyatra tāni vakṣyāmyahaṃ śṛṇu /
tadyatho pari vāgmatyāḥ śrotasiddhārasaṃnidhau // svayambhup_5.85 //

saundarya tīrthamākhyātaṃ saundarya guṇasaṃpadaṃ /
tatra yemānavā yāvadekaviṃśativāsaraṃ // svayambhup_5.86 //

snāna dānāni karmmāṇi kuryuḥ sarvāṇi pūrvavat /
te 'pina durggatiṃ yāyuḥ sadā sadgatisaṃbhavāḥ // svayambhup_5.87 //

surūpā lakṣaṇopetāḥ śrīmanta sadguṇānvitāḥ /
bodhisattvā mahāsattvā caturbrahma vihāriṇaḥ // svayambhup_5.88 //

sarvasattva hitādhānaṃ careyu rbodhisaṃmvaraṃ /
tataste bodhisaṃbhāraṃ pūrayitvā yathākramaṃ // svayambhup_5.89 //

arhanta strividhāṃ bodhisaṃprāpyeyuḥ jinālayaṃ /
taduparicayattīrtha agastyo na maharṣiṇā // svayambhup_5.90 //

nityasnānaṃ japa dhyānaṃ kṛtvā yajñaṃ ca sevitaṃ /
tenāgastyaṃ mahattīrtha tadā khyāntaṃ munīśvaraiḥ // svayambhup_5.91 //

tatra ye manujā snāyūste yāyuḥ paramāṃ gatiṃ /
dāna yajña japādiśca kuryu dhyātvāyi ceśvaraṃ // svayambhup_5.92 //

toṣayayustathāpittṛndadyurdānaṃ yathepsitaṃ /
te sarve vimalātmānaśca caturbrahmavihāriṇaḥ // svayambhup_5.93 //

bodhisattvā mahāsattvā bhaveyuḥ śrīguṇāśrayāḥ /
tathā te bodhisaṃbhāraṃ pūrayitvā yathākramaṃ // svayambhup_5.94 //

arhanta strividhāmbodhiṃ prāpya buddhatvamāpnuyuḥ /
tatraivānantanāgena yadāśritaṃ mahāhradaṃ // svayambhup_5.95 //

tena tadahradamākhyātaṃ anantatīrthamarthadaṃ /
tatra ye manujāyāvadekaṃviṃśati vāsaraṃ // svayambhup_5.96 //

snāna dāna japa dhyānaṃ kuryuryajñaṃca pūrvavat /
te 'pi na durgatiṃ yāyuḥsadā sadgatisambhavāḥ // svayambhup_5.97 //

bodhisattvā mahāsattvā rbhaveyuḥ śrīguṇāśrayāḥ /
tathā te bodhisambhāraṃ pūrayitvā yathākramaṃ // svayambhup_5.98 //

arhanto bodhimāsādya sarvajñapadamāpnuyuḥ /
tatraiva ca mahattīrtha āryatārāniṣevitam // svayambhup_5.99 //

tenedaṃ prāthitaṃ prāryatārā tīrtha subhāgyadaṃ /
tatrāpi ye narā ryāvadekaviṃśativāsaraṃ // svayambhup_5.100 //

snānadānajapa dhyānaṃ yajñaṃ kuryu ryathāvidhi /
te 'pi na durgatiṃ yāyuḥ saṃjātāḥ sadgatau sadā // svayambhup_5.101 //

bodhisattvā mahāsattvāḥ pariśuddhatrimaṇḍalāḥ /
saubhāgyaśālino dhīrā bhadraśrīsadguṇāśrayāḥ // svayambhup_5.102 //

sarvasattvahitotsāhā bhaveyu rbodhicāriṇaḥ /
tathā te bodhisaṃbhāraṃ pūrayitvā yathākramaṃ // svayambhup_5.103 //

arhanta strividhāṃ bodhiṃ prāpyeyuḥ saugataṃpadaṃ /
arddhaurddhañca vāgmantyāḥ prabhavatīrthamuktamaṃ // svayambhup_5.104 //

sarveṣāmapi tīrthānāṃ pradhānamagramucyate /
tatraikasnāna mātreṇa gaṃgā snāna śatādhikaṃ // svayambhup_5.105 //

puṇyaṃ mahattaraṃ siddhaṃ vāñchitārtha sukhapradaṃ /
tatra ye mānavā yāvadekaviṃsativāsaraṃ // svayambhup_5.106 //

snāna dāna japa dhyānaṃ yajñaṃ kuryuryuyathāvidhiḥ /
śuviśuddha trikāyāste yathākāma sukhāśina ca // svayambhup_5.107 //

dhamārthaṃ śrīsamṛddhāḥ syuścaturbrahmavihāriṇaḥ /
kvacinna durggatiṃ yāyuḥ saṃjātā sadgato sadā // svayambhup_5.108 //

svaparātmahitaṃ kṛtvā saṃcarensadā śubhe /
tataste vimalātmāno suviśuddhendriyāśayāḥ // svayambhup_5.109 //

bodhisattvā mahāsattvāḥ bhaveyuḥ sadguṇākarāḥ /
tathā te bodhisaṃbhāraṃ pūrayitvā yathāvidhiḥ // svayambhup_5.110 //

arhantastrividhāṃ bodhi prāpyeyuḥ saugataṃpadaṃ /
taṃ śaṃkhaparvata nāma sarva śiloccayottamaṃ // svayambhup_5.111 //

samārohaṇa mātreṇa niṣṇā yeḥ siddhimān bhavet /
tatrāpi ye samāśritya snātvā dhyātvā samāhitaḥ // svayambhup_5.112 //

japa yajñādi dānaṃ ca kuryuḥ saṃbodhimānasāḥ /
te 'pi na durgatiṃ yāyuḥ sadāsadgati saṃbhavāḥ // svayambhup_5.113 //

bodhisattvā mahāsattvāḥ pariśuddha trimaṇḍalāḥ /
niḥkleśā vimalātmānaḥ sarva sattva hitāśayāḥ // svayambhup_5.114 //

bhadraśrī sadguṇādhārā bhaveyu rbrahmacāriṇaḥ /
tataste bodhisaṃbhāraṃ pūrayitvā yathākramaṃ // svayambhup_5.115 //

arhanto bodhimāsādya saṃbuddhapadamāpnuyuḥ /
vahūni copa tīrthāni vidyante 'tra himālaye // svayambhup_5.116 //

tāni tīrthāni sarvāṇi bhukti mukti pradānyapi /
yatra yatra śravantīnāma nyeṣāṃ ca samāgame // svayambhup_5.117 //

tatra tatrāpi tīrthāni puṇya phala pradāni hi /
teṣāṃ cāpyupa tīrthānāṃ pṛthakpṛthatphalaṃ mahat // svayambhup_5.118 //

pāpa saṃśodhanaṃ puṇyaṃ saddharmmasukhasādhanaṃ //
teṣvapi ye narāḥ snātvā careyu poṣaḍhaṃ vrataṃ // svayambhup_5.119 //
dadyurdānāni cārthibhyaṃ kuryuryajñāni ca ye mudā /
pitṛsaṃtarpya yeyuśca pūjayeyuḥ surānapi // svayambhup_5.120 //

smṛtvā dhyātvā triratnānāṃ bhajeyunemijalyanaiḥ /
evaṃ lokādhipānāṃ ca smṛtvā dhyātvā samāhitāḥ // svayambhup_5.121 //

japitvā nāma mantrāṇi sādhayeyu ryathāvidhiḥ /
tāni sarvāni sidhyeyuḥ sādhitāni jagaddhite // svayambhup_5.122 //

dadyuśceha śubhotsāhaṃ paratra nirvṛtaṃ padaṃ /
te 'pi na durgatiṃ yāyuḥ sadā sadgatisaṃbhavāḥ // svayambhup_5.123 //

niḥkleśā vimalātmānaḥ pariśuddhā trimaṇḍalāḥ /
bodhisattvā mahāsattvāścaturbrahma vihāriṇaḥ // svayambhup_5.124 //

bhadraśrī sadguṇādhārā bhaveyuḥ bodhicāriṇaḥ /
tataste bodhisambhāraṃ pūrayitvā yathākramaṃ // svayambhup_5.125 //

arhanta bodhiṃ prāpyayāyu rjinālayaṃ /
ekaṃ vijñāya sarveṣāṃ tīrthānāmapisatphalaṃ // svayambhup_5.126 //

bhadraśrī sadguṇātsāhaṃ saukhyasaṃbodhi sādhanaṃ /
sarveṣveteṣu tīrtheṣubhadraśrī guṇa vāṃchābhiḥ // svayambhup_5.127 //

snāna dānādikaṃ karma karttavyaṃ bodhi prāptaye /
ye ye eteṣu tīrtheṣu snātvā nityaṃ yathāvidhiḥ // svayambhup_5.128 //

datvā dāna vrataṃ dhṛtvā dhyātvā bhajeyurīśvaraṃ /
te te sarve vikalmāṣāḥ pariśuddha trimaṇḍalāḥ // svayambhup_5.129 //

niḥkleśā vimalātmāno bhaveyurbodhibhāginaḥ /
iti lokādhipaiḥ sarve rbrahmendra pramukhairapi // svayambhup_5.130 //

sarvānyetāni tīrthāni saṃsevitāni sarvadā /
tathā ca munibhiḥ sarvestāpa sairbrahmacāribhiḥ // svayambhup_5.131 //

yatibhiryogibhiścāpi tīrthikaiḥ śrāvakai rapi /
brāhmaṇai vaiṣṇavaiḥ śaivaiḥ kaulikairapi śaktikairapi // svayambhup_5.132 //

devaiśca dānavaiścāpi yakṣagandharvakinnaraiḥ /
guhyaka siddhasādhyai śca grahaiḥ vidyādharairapi // svayambhup_5.133 //

apsarobhiśca sarvābhiḥ sadā saṃsevitāni hi /
nāgendrai rgaruḍaiścāpi kumbhāṇḍai rākṣasairapi // svayambhup_5.134 //

evamanyairapripretya sevitāni śubhārthibhiḥ /
grahaiścaḥ sāṃdhikaiścāpi vratiścāpyupāsakaiḥ // svayambhup_5.135 //

bodhisattvai rmunīndraiśca sevitāni jagaddhite /
ahamapitathaiteṣu tīrtheṣu samupāśrayan // svayambhup_5.136 //

snātvā dānāni datvā ca kṛtvā yajñaṃ yathāvidhi /
pitṛnsatarpayitvāpi samabhyarcya surānapi // svayambhup_5.137 //

triratnabhajanaṃ kṛtvā prācaraṃ poṣadha vraṃtaṃ /
dharmmadhātuṃ samārādhya smṛtvā dhyātvā samāhitaḥ // svayambhup_5.138 //

japitvā dhāraṇī mantraṃ pracaranbodhisamvaraṃ /
etat puṇyānubhāvena pariśuddha trimaṇḍalāḥ // svayambhup_5.139 //

niḥkleśo nirmmalātmohaṃ caturbrahmavihāriṇaḥ /
bodhisattvā mahāsattvāḥ bhadraśrī sadguṇāddhirmān // svayambhup_5.140 //

āśu saṃbodhiṃ saṃbhāra pūrayitvā yathākramaṃ /
jitvā māragaṇānsarvān kalāvapi jagaddhite // svayambhup_5.141 //

travidhabodhimāsādya saṃbuddho dharmmarātbhuve /
thuyamapijñātvāni vighna bodhi prāptaye // svayambhup_5.142 //

sarveṣu teṣu tīrtheṣu pravadhvaṃ yathāvidhiḥ /
dharmmadhātuṃ sadābhyarcya smṛtvā dhyātvā samāhitāḥ // svayambhup_5.143 //

japitvā dhāraṇīmantraṃ saṃbhajadhvaṃ jagaddhite /
etpuṇyu prabhovaṇa pariśuddhatrimaṇḍalāḥ // svayambhup_5.144 //

durggatinnaivagacheta jāyadhvaṃ saṃdgatau sadāṃ /
tatra sadā triratnāno śaraṇe samupasthitāḥ // svayambhup_5.145 //

satkārai rbhajana kṛtvā saṃcaradhvaṃ jagaddhite /
teṣāṃ hi vimalātmānaścaturbrahma vihāriṇaḥ // svayambhup_5.146 //

bodhisattvā mahāsattvā bhaveyu bhadracāriṇaḥ /
tataḥ śrī sadguṇādhārāḥ sarvavidyāvicakṣaṇāḥ // svayambhup_5.147 //

sarva sattvāhitādhānaṃ saṃcaradhva jagaddhite /
tataḥ saṃbodhiṃ saṃbhāraṃ pūrayitvā yathākramaṃ // svayambhup_5.148 //

āśu tribodhimāsādya prāpsyatha saugataṃ padaṃ /
ityādiṣṭaṃ munīndreṇa śrutvā sarve pravodhitāḥ // svayambhup_5.149 //

maitreyādi sabhālokāḥ prāpyananda pravodhitāḥ /

iti śrī svayaṃbhū samutpatti kathāyāṃ aneka tīrtha saṃjāta puṇya mahātmya varṇano nāma pañcamo 'dhyāya /

ṣaṣṭhama adhyāyaḥ svayambhūdharmadhātuvāgīśvarābhidhānaprasiddhapravartano nāma

athāsau ca mahāsattvo maitreyaḥ sugatātmajaḥ /
munīndraṃ śrīghanaṃ natvā sāñjalirevamabravīt // svayambhup_6.1 //

yadasya bhagavan dharmmadhātu vāgīśvarābhidhaṃ /
prasiddha hetunā kena tatsamādeṣṭumarhati // svayambhup_6.2 //

iti saṃprārthite tenaḥ maitreyeṇa sa sarvavit /
bhagavānstaṃ mahāsattvaṃ saṃpaśyannidamādiśat // svayambhup_6.3 //

yenāsya hetunā dharmmadhātu vāgīśvarābhidhaṃ /
prasiddhiṃ tatpravakṣāmi śṛṇu maitreya sādaraṃ // svayambhup_6.4 //

tadyathāyuryadā nṛṇāṃ triṃśadvarṣa sahasrike /
śobhāvatyāṃ mahāpūryāmudapādi tadā jinaḥ // svayambhup_6.5 //

saṃbuddho 'rhañjagacchāstā dharmmarājo munīśvaraḥ /
kanaka munīrityākhyāstathāgato vināyakaḥ // svayambhup_6.6 //

tadāhaṃ kulaputro sa sudharmmākhya ātmavit /
bodhisattvo mahāsattvo dharmmaśrī sadguṇārthabhṛt // svayambhup_6.7 //

sa kanakamuneḥ śāstuḥ śāsane samupāśritaḥ /
triratnabhajanaṃ kṛtvāḥ prācaram bodhisaṃvaraṃ // svayambhup_6.8 //

yadā ca bhagavāñchāstā śobhāvatyā upāśrame /
vihāre śobhitārāme vijahāra sa sāṃghikaḥ // svayambhup_6.9 //

tadā tatra sabhāloke brahmendra pramukhāḥ surāḥ /
sarvalokādhipāścāpi dharmmaṃ śrotumudāgatāḥ // svayambhup_6.10 //

sarve grahāśca tārāśca sarvā vidyādharā api /
siddhāḥ sādhyāśca rudrāśca munayo 'pi maharṣayaḥ // svayambhup_6.11 //

gandharvāḥ kinnarā yakṣā guhyakā rākṣasā api /
kumbhāṇḍā garuḍā nāgā daityāścāpi samāgatāḥ // svayambhup_6.12 //

yatayo yoginaścāpi tīrthikāśca tapasvinaḥ /
pākhaṇḍāśca parivrājako nirgranthā brahmacāriṇaḥ // svayambhup_6.13 //

śramaṇāḥ śrāvakāścāpi vratinaścāpyupāsakāḥ /
tatsaddharmmāmṛtaṃ pātuṃ sādaraṃ samupāgatāḥ // svayambhup_6.14 //

brāhmaṇā kṣatriyā ścāpi vaiśyāśca mantriṇojanāḥ /
gṛhādhipāśca śreṣṭāścaḥ bhṛtyāḥ sainyādhipā api // svayambhup_6.15 //

śilpino vaṇijaścāpi sārthavāhā mahājanāḥ /
paurā jānapadā grāmyāḥ kārpaṭikāśca śairikāḥ // svayambhup_6.16 //

tathānya vāsinaścāpi sarvalokāḥ prasāditāḥ /
tatsaddharmmāmṛtaṃ pātuṃ sādaraṃ samupāgatāḥ // svayambhup_6.17 //

tānsarvānsamupāyātān dṛṣṭvā sa bhagavānmudā /
sabhā madhyāsanāsīnastasthau dhyātvā prabhāsayan // svayambhup_6.18 //

taṃ munīndraṃ prabhākāntaṃ dṛṣṭvā sarve 'pi sāṃdhikāḥ /
śravaṇāḥ śrāvakāḥ sarve bhikṣavo brahmacāriṇaḥ // svayambhup_6.19 //

bhikṣuṇyo brahmacāriṇyo upāsikāśca cailikāḥ /
cailakā vratinaścāpi dharmakāmā upāsakāḥ // svayambhup_6.20 //

sarve 'pi te samāgatya praṇatvā taṃ munīśvaraṃ /
parivṛtya pariskṛtya dharmma śrotumupāśrayan // svayambhup_6.21 //

tato brahmadayo devāḥ sarve lokādhipā api /
taṃ munīndraṃ samabhyarcya praṇatvā ca yathākramaṃ // svayambhup_6.22 //

parivṛtya puraskṛtya tatsabhāyāṃ samantataḥ /
saṃpaśyantaṃ munīndraṃ taṃ upatasthuḥ samāhitāḥ // svayambhup_6.23 //

tataste mānavāḥ sarve ṛṣi vipranṛpādayaḥ /
taṃ munīndraṃ samabhyarcya saṃpraṇatvā yathākramaṃ // svayambhup_6.24 //

tatsabhāṃ samupāśritya parivṛtya samantataḥ /
puraskṛtya samudvīkṣya saṃtasthire samāhitāḥ // svayambhup_6.25 //

tatastān samupāsīnān dṛṣṭvā sa bhagavān mudā /
āryasatyaṃ samārabhya saddharmma samupāsadit // svayambhup_6.26 //

kramena bodhicaryāgamāryāṣṭāṃṅga ca satpathaṃ /
ādiśya bodhimārge tān sarvāllokān yojayet // svayambhup_6.27 //

tatsaddharmmāmṛtaṃ pītvā sarve lokāḥ pravodhitāḥ /
saddharmma sādhanā yuktā babhūvu rbodhimānasāḥ // svayambhup_6.28 //

tadā vikramaśīlākhye vihāre bhikṣurātmavit /
sasaṃghā vyaharad dharmmaśrīmitrākhyaḥ sudhīryatiḥ // svayambhup_6.29 //

sa tatra sarvalokānāṃ hitārthena samāśritaḥ /
sa saṃghā nāmasaṃgītiṃ vyākhyātumabhyavāñchata // svayambhup_6.30 //

tataḥ sa satmatiḥ sarvān saṃghā nāma prasādaraṃ /
sabhāmadhyāsanāsīnastasthau dhyānasamāhitaḥ // svayambhup_6.31 //

taṃ sabhāsana āsīnaṃ dṛṣṭvā sarve 'pi sāṃghikāḥ /
tatsaddharmmāmṛtaṃ pātumicchataḥ samupāgatāḥ // svayambhup_6.32 //

tatra ye yatiṃ natvā parivṛtya samantataḥ /
puraskṛtya samīkṣanta upatasthuḥ samāhitāḥ // svayambhup_6.33 //

tatrānye 'pi samāyātā lokadvijanṛpādayaḥ /
vaiśyāśca mantrino 'mātyāḥ bhṛtyā sainyādhipā api // svayambhup_6.34 //

śilpino vanijaścāpi sārthavāhā mahājanāḥ /
paurā jānapadāgrāmyāstathānyadeśavāsinaḥ // svayambhup_6.35 //

sarve te samupāgatya praṇatvā taṃ yatiṃ mudā /
parivṛtya puraskṛtya sapaśyantamupāśrayan // svayambhup_6.36 //

tataḥ sa yatirālokya sarvānstānsamupāśritān /
mañjuśrīnāma saṃgītiṃ samākhyātaṃ yathātkramāt // svayambhup_6.37 //

tatsamādiṣṭamākarṇyaṃ sarve lokāḥ sabhāśritāḥ /
saṃbuddha guṇamahātmyaṃ matvānandapravodhitāḥ // svayambhup_6.38 //

tataḥ sarve 'pi lokāste brāhmaṇa bhūmipādayaḥ /
natvā taṃ yatimāmantrya svasvālayaṃ mudāyayuḥ // svayambhup_6.39 //

tataste śrāvakā vijñā yatayo brahmacāriṇaḥ /
dvādaśākṣara guhyārthaṃ samyak śrotuṃmamīcchire // svayambhup_6.40 //

tataste yoginaḥ sarve kṛtāñjali puṭā mudā /
śāstāraṃ taṃ yatiṃ natvā samāmatryaivamavruvan // svayambhup_6.41 //

bhadanta dvādaśānāṃ yadakṣarāṇāṃ viśeṣataḥ /
viśuddhiṃ śrotumicchāmastatsamādeṣṭumarhati // svayambhup_6.42 //

iti tai rprārthitaṃ dharmmaśrī mitraḥ sasudhīrapi /
dvādaśākṣara guhyārthaṃ viśuddhiṃ na samādiśat // svayambhup_6.43 //

taṃ viśuddhā nabhijñātā viṣaṇṇātmā sa utthitaḥ /
dhyānāgāraṃ samāsīno dhyātvaivaṃ samacintayan // svayambhup_6.44 //

naitadakṣaraṃ guhyārthaṃ viśuddhirjñāyate mayā /
tatkathaṃ upadekṣyāmi hāhā kutra bhrameyahi // svayambhup_6.45 //

iti cintā viṣarṇṇo 'tmā lajjā saṃmohitāśayaḥ /
smṛtvā ratnatrayaṃ dhyātvā tasthau dhairyasamāhitaḥ // svayambhup_6.46 //

tatkṣaṇe sa triratnānāṃ smṛti puṇyānubhāvataḥ /
evaṃ matiṃ mahāvīrya mahotsāhinimāptavān // svayambhup_6.47 //

tatastatmati śauṇḍau 'sauḥ puna dhyātvā samāhitaḥ /
manasā sarva lokeṣu vicārayan vyalokayan // svayambhup_6.48 //

tadāpaśyanmahācīne uttarasyāṃ nagottame /
mañjuśrīyaṃ mahābhijñaṃ sarva vidyādhipeśvaraṃ // svayambhup_6.49 //

bodhisattvaṃ mahāsattvaṃ sarva dharmmādhipaprabhuṃ /
sarva guhya viśuddhārtha vijñānajñānadāyakaṃ // svayambhup_6.50 //

taṃ paśyan manasā dharmmaśrī mitraḥ samutsukaḥ /
sahasotthāya tānsaṃghān sabhāmantryaivamavravīt // svayambhup_6.51 //

bho bhadanto gamiṣyāmi mahācīne nagottame /
mañjuśrīyaṃ mahāsattvaṃ draṣṭumicchāmi sāṃprataṃ // svayambhup_6.52 //

etasyā nāmasaṃgītyā guhya viśuddhi vistaraṃ /
pṛṣṭā samyak vijñāya āgamiṣyāmyahaṃ drutaṃ // svayambhup_6.53 //

yāvannāhamihāyāta stāvatsarve samāhitāḥ /
triratna bhajanaṃ kṛtvā tiṣṭhata mā viṣīdata // svayambhup_6.54 //

ityuktvā sa mahābhijñastataḥ saṃprasthito drutaṃ /
sañcarannatra nepālaviṣaye samupāyayau // svayambhup_6.55 //

tamāyātaṃ yatiṃ natvā mañjudevaḥ sa sarvavit /
svāntike samupādraṣṭumecchat ṛddhiṃ pradarśayan // svayambhup_6.56 //

tataḥ maṃjudevo 'pi bhūtvā kṛṣikaraḥ svayaṃ /
śārdūla mṛgarājābhyāṃ halenākarṣayan mahīṃ // svayambhup_6.57 //

taṃ dṛṣṭvā dūrato dharmmaśrīmitro ativismitaḥ /
kimetat mahadāścaryamitidraṣṭumuyācarat // svayambhup_6.58 //

tataḥ samupāśritya dṛṣṭvā tanmahadadbhutaṃ /
kṛṣikaraṃ tamāmantryapapracchaiva vyavalokayan // svayambhup_6.59 //

bho sādho ito deśānmahācīna nagoktamaḥ /
pañcaśīrṣaḥ kiyaddūre tadupadeṣṭumarhati // svayambhup_6.60 //

iti saṃprārthitaṃ tena śrutvā sa halavāhakaḥ /
suciraṃ taṃ yatiṃ paśyansādaramevamavravīt // svayambhup_6.61 //

yattvaṃ kuta ihāyāsi kimarthamuktarāpathe /
mahācīnasya dūrato gantuṃ tvaṃ paripṛccha se // svayambhup_6.62 //

adya pravartate sāyaṃ tad vihāre mamāśrame /
uṣitvā prāta rutthāya gaccha maddeśitātpathaḥ // svayambhup_6.63 //

iti tenoditaṃ dharmaśrī mitro niśaṃmya saḥ /
tathetyanumataṃ dhṛtvā tūṣṇīṃ bhūtvā vyatiṣṭhataḥ // svayambhup_6.64 //

tataḥ saṃbodhitaṃ bhikṣu matvā sa halavāhakaḥ /
tau śārdula mṛgendro dvautatraivāntavyardhāpayet // svayambhup_6.65 //

halaṃ tu sarvalokānāṃ saṃpravodhana hetunā /
tatraivocca sthala kṣetre yūpa vadavaropayat // svayambhup_6.66 //

adyāpi tatmahīsthānaṃ mañjuśrībhūḥ prasidhyate /
sāvāceti prasiddhā ca yatrāvaropitaṃ halaṃ // svayambhup_6.67 //

tatastaṃ yatimāhuya sāyaṃ sa halavāhakaḥ /
tatra praviśya dharmaśrīmitra saṃprati vismitaḥ // svayambhup_6.68 //

tato mūlaphala skandha patrādi bhogamādarāt /
datvā tasmai svayaṃ bhuktvā tasthau sa halavāhakaḥ // svayambhup_6.69 //

tataḥ sa vividhāṃ dharmmaśrīmitrorajanī kathāṃ /
bhāṣitvā taṃ mahābhijñaṃ kṛṣikaraṃ vyanodayan // svayambhup_6.70 //

tataḥ sa mañjudevastaṃ yati chātrālaye niśi /
preṣayitvā svayaṃ gahvāgāre śayyāṃ samāśrayat // svayambhup_6.71 //

tatra praviśya dharmmaśrī mitra saṃprati vismitaḥ /
suptvākṣaṇaṃ samutthāya manasaivaṃ vyacintayat // svayambhup_6.72 //

nādyātra śayanīyaṃ yadayaṃpumānmaharddhikaḥ /
bhāryāyā sahasākathyaṃ kiṃkiṃ kuryād vinodayaṃ // svayambhup_6.73 //

iti dhyātvā sadharmmaśrīmitra yatirutthitaḥ /
saṃvara nibhṛtaṃ tasya dvāramūlamupāśrayet // svayambhup_6.74 //

tatkṣaṇe mañjudevaṃ taṃ keśinī supriyā satī /
śayāsanasamāsīnā bharktāramevamavravīt // svayambhup_6.75 //

svāminko 'yaṃ yati rdhīmānkimarthamasmadāśrame /
iha kutaḥ samāyāta statsamādeṣdumarhati // svayambhup_6.76 //

iti saṃprārthitaṃ devyā mañjudevo niśamya saḥ /
keśinīṃ tāṃ priyāṃ bhāryāṃ sampaśyannevamavravīt // svayambhup_6.77 //

sādhu śṛṇu priye devī yadartha yamimihāgataḥ /
tadartha hi mahaddhetuṃ vakṣyāmi te vicārayat // svayambhup_6.78 //

ayaṃ bhikṣu mahābhijño bodhisattvo mahāmatiḥ /
vikhyāto yo mahādharmmaśrīmitrobhidho yati // svayambhup_6.79 //

vikramaśīla ākhyāte vihāre sa nivāsakaḥ /
nāmasaṃgīti vyākhyānaṃ śikṣebhyo vistaraṃ vyadhāt // svayambhup_6.80 //

dvādaśākṣara guhyārtha viśuddhi jñāna vistaraṃ /
nāma samyagupākhyātuṃ śaknoti na sudhīrapi // svayambhup_6.81 //

tadāyaṃ ca viṣaṇṇātmāḥ dhyānāgāre samāśritaḥ /
dhyātvā lokeṣu sarvatra vilokyaivaṃ vyacintayan // svayambhup_6.82 //

mañjuśrī reva jānīyātsarva guhya viśuddhivit /
dvādaśākṣara guhyārtha viśuddhiṃ samupādiśat // svayambhup_6.83 //

iti dhyātvā samutthāya sarvān śiṣyānsa sāṃghikān /
bodhayitvā mahotsāhaḥ vīryeṇa pracāraktataḥ // svayambhup_6.84 //

uktarasyāṃ mahācīne pañcaśīrṣesmadāśrame /
gantumanena mārggeṇa carannīha samāgataḥ // svayambhup_6.85 //

tamiha samayāyātaṃ dṛṣṭvā samṛddhibhāvataḥ /
bodhayitvaivamāhuyoḥ nayāmi svāśrame 'dhunā // svayambhup_6.86 //

iti bhaktā samādiṣṭaṃ śrutvā sā keśinī priyā /
svāminaṃ taṃ samālokya papracchaivaṃ samādarāt // svayambhup_6.87 //

svāminahaṃ na jānāmi śṛṇomi na kadācana /
kathametadviśuddhyarthaṃ samupādiśa me 'dhunā // svayambhup_6.88 //

iti saṃprāthitaṃ devyā mañjudevo niśamya saḥ /
keśinīṃ tāṃ priyāṃ bhāryā sampaśyannevamavravīt // svayambhup_6.89 //

sādhu devī tava prītyā sāmpratamupadiśyate /
etadartha mahāguhyaṃ gopanīyaṃ prayatnataḥ // svayambhup_6.90 //

ityuktvā mañjudevo 'sau tasyai devyai yathāvidhiḥ /
dvādaśākṣara guhyārthaṃ viśuddhi samupādiśat // svayambhup_6.91 //

etatsarva samākhyātaṃ vistaraṃ sa mahāmatiḥ /
dharmaśrīmitra ākarṇya prātyananda pravodhitaḥ // svayambhup_6.92 //

tata samudito dharmmaśrī mitra utthite mudā /
mañjuśrīrayameveti niścayaṃ samupāyayau // svayambhup_6.93 //

tataḥ sasuprasannātmā dvāramūle kṛtāñjaliḥ /
aṣṭāṃga praṇatiṃ kṛtvā tasthau tadgata mānasaḥ // svayambhup_6.94 //

tataḥ prātaḥ samutthāya keśinī mokṣadāyanī /
dvārakapāramudadhāṭayaḥ vahirgantumupākramat // svayambhup_6.95 //

tatra taṃ yatimālokya dvāramūle vyavasthitaṃ /
bhītā sā keśinī devī drutamupācaratprabhoḥ // svayambhup_6.96 //

tāṃ pratyāgatāṃ dṛṣṭvā mañjudevaḥ sa sarvavit /
vibhinnāsyāṃ samālokya papracchaivaṃ adhīravat // svayambhup_6.97 //

devī kiṃdvāramudhyāṭya sattvaraṃ tvamupāgatāḥ /
dṛṣṭvā kiṃ tatra bhītāsi tatsatyaṃ vada me puraḥ // svayambhup_6.98 //

iti pṛṣṭe jagacchāstā bharktā sā keśinī virāt /
svāminaṃ taṃ samālokya śanairevaṃnyavedayet // svayambhup_6.99 //

svāminyati namaskṛtvā dvāramūle nipātitaḥ /
jīvito vā mṛtau vāsau mayā na jñāyate khalu // svayambhup_6.100 //

ityuktaṃ bhāryayā śrutvā mañjudevaḥ sa utthitaḥ /
upetya dvāramūle taṃ saṃdadarśa nipātitaṃ // svayambhup_6.101 //

dṛṣṭvā sa mañjudevastaṃ yatiṃ dhyātvā jitendriyaṃ /
hastaṃ dhṛtvā samutthāya saṃpaśyannevavravīt // svayambhup_6.102 //

yate kimarthamatraivaṃ dvāraṃ dhyātvāvatiṣṭhasi /
tatmamapurataḥ sabhyaṃ vadaya te samāhitaṃ // svayambhup_6.103 //

ityuktvā mañjudeveṃna dharmaśrīmitra unmanāḥ /
mañjuśriyantamaṣṭāṃgainatvaivaṃ prārthayanmudā // svayambhup_6.104 //

bhagavannātha sarvajña sarvavidyādhipa prabho /
bhavatpādāmbuje bhaktyā śaraṇe samupāśraye // svayambhup_6.105 //

bhavāneva jagacchāstā mañjuśrīrbhagavānapi /
jñāyate dṛśyate hyatra jñānaratnanidhi rmayā // svayambhup_6.106 //

tad bhavāhni vijānīte yadarthehamihā vraja /
tatmebhivāṃcchitaṃ śāstāḥ saṃpūrayitumarhati // svayambhup_6.107 //

iti saṃprārthitaṃ tena mañjudeva niśamya sa /
vijñāya taṃ mahābhijñaṃ saṃpaśyannevamavravīt // svayambhup_6.108 //
kathaṃ vinā abhiṣekaṃ te mantrārthamupadeśyate // svayambhup_6.109 //
tāvadatrabhiṣeka tvaṃ gṛhvāṇhedaṃ yadīcchasi /
ityuktaṃ mañjudevena niśamya sa yatiḥ sudhīḥ // svayambhup_6.110 //

mañjudevaṃ namostasya sāñjalirevamavravīt /
sarvajña bhagavāñchāstā nirdhano 'hamakiṃcanaḥ // svayambhup_6.111 //

kiṃ dāsye bhavataṃ śāstre dakṣiṇāṃ guru bhaktimān /
iti tenoditaṃ śrutvāḥ mañjudevaḥ sasanmatiḥ // svayambhup_6.112 //

saṃpaśyansteyatī dharmaśrīmitramevamavravīt /
yataḥ kiṃ dhanasaṃpatyā śraddhā te yadi vidyate // svayambhup_6.113 //

tuṣyante guruvo bhaktimātreṇātra dhanenatu /
ityuktvā mañjudevena dharmaśrīmitra unmatāḥ // svayambhup_6.114 //

aṣṭāṃgestaṃ guruṃ natvā prārthayadevamādarāt /
bhagavanyadi bhaktyaiva tuṣyate 'tra bhavān mama // svayambhup_6.115 //

bhavatāṃ suśrūṣāmeṣa karomi bhaktimānahaṃ /
iti me kṛpayā śāsta abhiṣeka yathāvidhiḥ // svayambhup_6.116 //

datvā dvādaśa mantrārthaṃ viśuddhi dātumarhasi /
iti saṃprārthitaṃ tena mañjudevaṃ sa sarvavit // svayambhup_6.117 //

bhaktimanta tamālokya paṇyamevamabhāṣata /
dāsyāmi te mahābhāga bhakti śraddhāsti te yadi // svayambhup_6.118 //

abhiṣeka prasannātmā samādatsva samāhitaḥ /
tataḥsa mañjudevaḥ śrī vajrācārya yathāvidhi // svayambhup_6.119 //

saṃsthāpya maṇḍalaṃ dharmadhātuvāgīśvarābhidhaṃ /
tanmaṇḍalaṃ samārādhya samabhyarcya yathāvidhiṃ // svayambhup_6.120 //

abhiṣekaṃ prasannāya tasmai dadau sa vajradhṛk /
tatastān maṇḍale devān saṃdarśayaṃ yathākramāt // svayambhup_6.121 //

pūjayitvā yathāśakti śaraṇe samayojayet /
tatastasmai prasannāya mañjudevo yathāvidhi // svayambhup_6.122 //

dvādaśākṣara guhyārtha viśuddhisamupādiśat /
tato labdhābhiṣeko 'sau dharmaśrīmitra utmanā // svayambhup_6.123 //

dvādaśabhūmi guhyārtha viśuddhijñānamāptavān /
tasmai śāstre sabhāryāya svamātmānaṃ sa dakṣiṇāṃ // svayambhup_6.124 //

saṃkalpya śraddhayā bhaktyā natvaivaṃ prārthayan mudā /
bhagavan nātha sarvajña bhavat kṛpā prasādataḥ // svayambhup_6.125 //

saṃprāptapūrṇa saṃkalpo bhavāmi śrīguṇārthabhṛt /
tat sadāhaṃ bhavatpādaśaraṇe samupāśritaḥ // svayambhup_6.126 //

yathātra bhavādiṣṭaṃ tathaiva saṃcare bhave /
tat me 'nujñādi datvātra saṃbodhijñānasādhanaṃ // svayambhup_6.127 //

sarvasattva hitārthena careyaṃ bodhisaṃvaraṃ /
iti saṃprārthya dharmaśrī mitra sa samupāśritaḥ // svayambhup_6.128 //

śraddhābhakti prasannātmā gurusevā paro 'bhavat /
tataḥ sa mañjudevastaṃ mahāsattvaṃ vicakṣaṇaṃ // svayambhup_6.129 //

matvā saṃbodhi caryāyāṃ niyoktuṃ saṃvyanodayan /
sādhu sādhu mahābhāgaḥ saṃcaratvaṃ jagaddhite // svayambhup_6.130 //

saṃbodhi sādhanaṃ bodhicaryā vrata sadā bhava /
etatpuṇyābhi liptātmā pariśuddha trimaṇḍalāḥ // svayambhup_6.131 //

bodhisattvā mahābhijñā bhaveḥ śrī sadguṇāśrayāḥ /
tatastvaṃ bodhisaṃbhāraṃ pūrayitvā yathākramaṃ // svayambhup_6.132 //

niḥkleśo bodhiprāpto 'haṃ sambuddhapadamāpnuyāḥ /
iti me śāsanaṃ dhṛtvā smṛtvā dhyātvā samāhitaḥ // svayambhup_6.133 //

triratnaṃ samupāśritya saṃcarasva jagaddhite /
yadi jagaddhitaṃ kartuṃ saṃbodhiṃ prāpnumicchasi // svayambhup_6.134 //

saddharmaṃ samupādiśya sarvān lokān pravodhaya //
tatastān bodhitān sarvān kamena bodhisādhanaṃ // svayambhup_6.135 //
bodhimārge pratiṣṭhāpya cārayasva jagaddhite /
tatasteṣāṃ samālokya cittaṃ saṃbodhi niścitaṃ // svayambhup_6.136 //

triyānaṃ samupādiśya paramārthe niyojaye /
evaṃ kṛtvā mahaddharmamāśu sambodhisādhanaṃ // svayambhup_6.137 //

bhadraśrī sadguṇāpannāṃ samāpnuyā jagacchubhe /
tenāśuḥ pariśuddhātmā sambuddhapadamāptavān // svayambhup_6.138 //

jagaddharmmamayaṃ kṛtvā jinālayaṃ samāpnuyāḥ /
iti bhadravrataṃ dhṛtvā gatvā tvaṃ svāśrame punaḥ // svayambhup_6.139 //

vyākhyāya nāma saṃgītiṃ saddharmmaṃ saṃpracāraye /
ahamapi mahāsattva śrotuṃ tvad dharmmadeśanāṃ // svayambhup_6.140 //

sāṃghikāṃścāpi tāndruṣṭumāyāsyāmi tavāśrame /
iti śāstā samādiṣṭaṃ niśaṃmya sa mahāmatiḥ // svayambhup_6.141 //

dharmaśrī mitra ālokyaḥ taṃ gurumevamavravīt /
maharddhiko bhagavāñchāsta vijñāsya te kathaṃ mayā // svayambhup_6.142 //

iti cihnaṃ samādhāya tatrāgantuṃ samarhati /
iti tenoditaṃ śrutvā mañjudevaḥ sa sanmati // svayambhup_6.143 //

dharmaśrī mitramālokyaḥ punarevamabhāṣata /
vatsāhamutpalaṃ dhṛtvā samāyāsyāmi te sabhāṃ // svayambhup_6.144 //

tena cihnena māṃ yāta saṃjānīṣva samāgataṃ /
iti satyaṃ samādhāya dhṛtvānuśāsanaṃ mama // svayambhup_6.145 //

saddharmma samupādeṣṭuṃ pravāhi testu maṃgalaṃ /
iti śāstā samādiṣṭaṃ śrutvā sa yatirutsukaḥ // svayambhup_6.146 //

śāstāraṃ taṃ samālokya praṇatvaivamabhāṣataḥ /
prasīdatu bhagavāñchāstāḥ kṣantumarhati cāgasaṃ // svayambhup_6.147 //

bhavatprasādataḥ sarve sidhyate me samīhitaṃ /
tadanuśāsanaṃ dhṛtvā bhavatāṃ tatra jagaddhite // svayambhup_6.148 //

vyākhyātuṃ nāmasaṃgīti saṃcare sāmprataṃ guroḥ /
iti saṃprārthya dharmmaśrī mitra saḥ saṃprāsāditaḥ // svayambhup_6.149 //

śāstustasya padāmbhojaṃ natvā saṃprasthito tataḥ /
mātrorācārya yāścāpi mokṣadā varadākhyayoḥ // svayambhup_6.150 //

pādāmvujeṣu saṃnatvā saṃprasthitaḥ pramoditaḥ /
tataḥ sa sanmati dharmmaśrīmitraḥ sahasāvrajan // svayambhup_6.151 //

āśu svāśramamāsādya vihāraṃ samupāviśat /
tatra taṃ yatimāyātaṃ dṛṣṭvā sarve 'pi sāṃghikāḥ // svayambhup_6.152 //

praṇatvā kuśalaṃ pṛṣṭavā praveśayan nijālaye /
tataḥ paredyurāmantraya sarvānsaṃghānsa sanmatiḥ // svayambhup_6.153 //

vyākhyātuṃ nāmasaṃgīti sabhāsanaṃ samāśrayat /
taṃ sabhāsanamāsīnaṃ dṛṣṭvā sarve 'pi sāṃdhikāḥ // svayambhup_6.154 //

divja bhūpādayaścāpi sarve lokāḥ samāgatāḥ /
tatra sarve 'pi te lokāḥ praṇatvā taṃ yati kramāt // svayambhup_6.155 //

parivṛtya puraskṛtya samantata upāśrayat /
tān sarvānsamupāsīnān dṛṣṭvā sa yatirātmavit // svayambhup_6.156 //

vyākhyāya nāmasaṃgītiṃ sa viśuddhi samādiśat /
tadā tatra manastasya jijñāsituṃ sa mañjuvāk // svayambhup_6.157 //

dhṛtvotpalaṃ vinidyāṃgaḥ kucīvaramupācarat /
tatra sa makṣikān kāye utpalena nivārayan // svayambhup_6.158 //

samāgatya sabhaikānte paśyallokānupāśrayet /
samāśritaṃ sa dharmmaśrīmitro dṛṣṭvātmanā guruṃ // svayambhup_6.159 //

utpalena parijñāya manasaivaṃ vyacintayat /
aho nūnamayaṃ śāstā mano jijñāsituṃ mama // svayambhup_6.160 //

kucarā durbhagākāro dhṛtvotpalamihāgataḥ /
tatkathamahamutthāya pratyuṅgamya na meya hi // svayambhup_6.161 //

atha paśyannamaskāraṃ nakuryāḥ gurave kathaṃ /
yadyatrāhaṃ samutthāya na meyamenamādarāt // svayambhup_6.162 //

dṛṣṭvā lokā ime māṃ dhikkuryuḥ sarve vicārataḥ /
ete na jñāyate yaṃ hi mañjuśrī ṛddhimānapi // svayambhup_6.163 //

īdṛgevāsya śāstā yaṃ miti me syād vihāsyatāṃ /
iti dhyātvā sa dharmmaśrīmitro lajjābhimohitaḥ // svayambhup_6.164 //

manasaivaṃ namaskṛtvā śāstārantamamānayet /
tataḥ sa vimukhī bhūya paśyannapya vibhāvitaḥ // svayambhup_6.165 //

ajñāta vānnivāpaśyan padamātramupādiśat /
tataḥ sarve 'pi te lokāḥ śrutvā tatsaddharmmadeśanāṃ // svayambhup_6.166 //

utthāya taṃ yatiṃ natvā svasvālayamupācaran /
tata loke gate dharmmaśrī mitraḥ sa samutthitaḥ // svayambhup_6.167 //

śāstāraṃ taṃ samālokya vandituṃ samupācarat /
taṃ dṛṣṭvā mañjudevo 'sau vandituṃ samupāgataṃ // svayambhup_6.168 //

apaśyan vimukhī bhūya tataḥ saṃprasthito 'carat /
taṃ dṛṣṭvā vimukhī bhūta dharmmaśrī mitra ātmanaḥ // svayambhup_6.169 //

aparādha mahatpāpamanusmṛtvāpatadbhuvi /
nipatantaṃ tamālokya mañjuśrīḥ sa kṛpānidhiḥ // svayambhup_6.170 //

sahasā pāṇinā dhṛtvā samutthāya tathācarat /
tatra sa utthito dharmmaśrī mitrastaṃ mahāmatiṃ // svayambhup_6.171 //

pracarantaṃ samālokya natvāhaivaṃ mṛṣā punaḥ /
bhagavanna mayā dṛṣṭo bhavānatra samāgataḥ // svayambhup_6.172 //

paścādutpalacihnena jñāyate 'tra samāśritaḥ /
ityuktvā sa mṛṣāvādaṃ sāñjalistasya saṅguroḥ // svayambhup_6.173 //

mañjudevasya pādābje praṇanāma rudan punaḥ /
tatra tasya mṛṣā vaktuṃ rubhe 'pi nayane mukhāt // svayambhup_6.174 //

śāstuḥ pādābjayo ragre nipetaṃtu mahītale /
tatpatita sa dharmmaśrīmitro vihatamānasaḥ // svayambhup_6.175 //

cirādrudaṃ samutthāyaḥ śāstāramevamavravīt /
bhagavan yatmayājñānādaparādhaṃ kṛtaṃ gurau // svayambhup_6.176 //

bhavati tad bhavāñchāstā kṣantuṃmarhati durmateḥ /
iti saṃprārthitaṃ tena mañjuśrīḥ sa kṛpānidhiḥ // svayambhup_6.177 //

vicakṣuṣkaṃ tamālokyaḥ kṛpādṛśaivamavravīt /
yadabhilajjayā karmma jñātvāpi duṣkṛtaṃ tvayā // svayambhup_6.178 //

tasyedaṃ phalamāsādya bhokta anyaṃmeva bhujyate /
tathāpi jñāna dṛṣṭvā tvaṃ sampaśya ddṛṣṭimān yathā // svayambhup_6.179 //

jñānaṃ hi te 'sti yattena jñānaśrī mitra ucyase /
ityuktyaiva sa mañjuśrīḥ kṣaṇādantarhita stataḥ // svayambhup_6.180 //

ākāśāt pakṣivad gatvā svāśrame samupāyayau /
atraitatsarvavṛttāntaṃ bhāryayoḥ puratormudā // svayambhup_6.181 //

samākhyāya sa mañjuśrī stasthau lokahitārthabhṛt /
tataḥ prabhṛtisa jñānaśrīmitro jñānacakṣuṣā // svayambhup_6.182 //

paśyan saddharmmamākhyāya prācaracca jagaddhite /
tadā maitreya tenāsya dharmadhātoḥ svayaṃbhuvaḥ // svayambhup_6.183 //

abhutprasiddhitaṃ dharmadhātuṃ vāgīśvarābhidhaṃ /
iti matvātra ye dharmadhātu vāgīśvara narāḥ // svayambhup_6.184 //

śraddhayā vidhinābhyarcya bhajanti śaraṇāśritāḥ /
abhiṣekaṃ ca saṃprāpya bodhicittā samāhitāḥ // svayambhup_6.185 //

saddharmma dhāraṇī vidyāmantrāṇi dhārayanti ye /
te sarve vimalātmānaḥ pariśuddha trimaṇḍalāḥ // svayambhup_6.186 //

bodhisattvā mahāsattvāścaturbrahma vihāriṇaḥ /
bhadraśrī sadguṇādhārāḥ sarva vidyā vicakṣaṇāḥ // svayambhup_6.187 //

ṛddhi siddhi mahābhijñā bhaveyurbhadracāriṇaḥ /
āśuḥ sambodhi saṃbhāraṃ pūrayitvā yathākramaṃ // svayambhup_6.188 //
arhantastrividhāṃ bodhiṃ prāpya yāyu jiṃnālayaṃ // svayambhup_6.189 //
iti matvābhivāchanti prāptuṃ ye saugataṃ padaṃ /
te 'tra bauddhālaye dharmmadhātu vāgīśvare sadā // svayambhup_6.190 //

śraddhayā bhajanaṃ kṛtvā prāpyābhiṣekamādarāt /
sadharmmadhāraṇī vidyāmantra sādhāratatparāḥ // svayambhup_6.191 //

yathāvidhi samabhyarcya saṃbodhi nihitāśrayāḥ /
bodhicaryā vrataṃ dhṛtvā saṃcarate jagaddhite // svayambhup_6.192 //

āśu te vimalātmānaḥ pariśuddha trimaṇḍalāḥ /
bodhisattva mahāsattvaścaturbrahma vihāriṇaḥ // svayambhup_6.193 //

bhadraśrī sadguṇādhārāḥ sarvavidyā vicakṣaṇāḥ /
ṛddhisiddhi mahābhijñā bhaveyu bhardracāriṇaḥ // svayambhup_6.194 //

tataḥ saṃbodhisaṃbhāraṃ pūrayitvā drutaṃ kramāt /
arhantamtrividhāṃ bodhiṃ prāpya yāsyatha nivṛtiṃ // svayambhup_6.195 //

ityādiṣṭaṃ munīndreṇa niśamya te sabhāśritāḥ /
sarve tatheti vijñāya prābhyanandan pravodhitāḥ // svayambhup_6.196 //

itiśrī svayaṃbhū dharmmadhātu vāgīśvarābhidhāna prasiddha pravartano nāma ṣaṣṭho 'dhyāyaḥ /

saptama adhyāyaḥ svayambhūdharmadhātuvāgīśvaragutikṛtapravartano nāma

atha bhūyaḥ sa maitreyo bodhisattvo mahāmatiḥ /
bhagavanta ta mānasya sāñjalirevamavravīt // svayambhup_7.1 //

bhagavacchilayāchādya dharmmadhātumimaṃ kadā /
kenaiva hetunā stūpaṃ ko vyadhādīṣṭikāmayaṃ // svayambhup_7.2 //

bhagavantatsamālokya sarvvāllokānsakautukān /
etaddhetu samādiśya vinodayitumarhati // svayambhup_7.3 //

iti saṃprārthitaṃ tena maitreyena munīśvaraḥ /
bhagavānsa mahāsattvaṃ sampaśyannevamādiśat // svayambhup_7.4 //

śṛṇu maitreya yenāyaṃ guptikṛto prakāśane /
etaddhetuṃ samākhyāsi sarve lokābhibodhane // svayambhup_7.5 //

tadyathā nivṛtiṃ yāte saṃbuddhe kanakamunau /
viṃśati varṣa sāhasra nṛrṇāmāyu yadā bhavet // svayambhup_7.6 //

tadābhū bhagavāṃñchāstā dharmmarājo munīśvaraḥ /
sarvajño 'rhamahābhijñaḥ kāśyapākhyastathāgataḥ // svayambhup_7.7 //

sa saṃbuddho mahāpuryā vārāṇasyāmupāśrame /
mṛgadāve jināvāse vijahāra sasāṃdhikaḥ // svayambhup_7.8 //

tadā saṃbodhisattvo 'haṃ jyotirājā bhidhaḥkila /
kāśyapasya jagacchāmtuḥ śaraṇastha upāsakaḥ // svayambhup_7.9 //

yadā sa kāśyapaḥ śāstā sarvatraidhātukādhipaḥ /
saddharmmaṃ samupādeṣṭuṃ sabhāsane samāśrayet // svayambhup_7.10 //

tatsaddharmmāmṛtaṃ pātuṃ sarve lokāḥ samāgatāḥ /
brahmaśakrādayo devāḥ sarve lokādhipā api // svayambhup_7.11 //

grahāstārāgaṇaścāpi vidyādharāścasāpsarāḥ /
siddhāsādhyāśca rudrāśca yakṣa guhyaka kinnarāḥ // svayambhup_7.12 //

kumbhāṇḍā rākṣasāścāpi nāgāśca garuḍā api /
ṛṣayastāpasāścāpi tīrthikā brahmacāriṇaḥ // svayambhup_7.13 //

yatayo yoginaścāpi tathānyecāpyupāsakāḥ /
brāhmaṇā kṣatriyāścāpi rājānopi mahībhṛtaḥ // svayambhup_7.14 //

vaiśyāśca mantriṇo 'mātyā bhṛtyā sainyādhipāgaṇā apiḥ /
śilpino vaṇijaścāpi sārthavāho mahājanāḥ // svayambhup_7.15 //

paurā jānapadā grāmyānaigamāḥ pārvatā api /
tathonya deśikā lokā api sarvve samāgatāḥ // svayambhup_7.16 //

tatra sabhāsanāsīnaṃ saṃbuddha staṃ munīśvaraṃ /
bhagavantaṃ samālokya sarve saṃghāḥ samāyayuḥ // svayambhup_7.17 //

bhikṣavaḥ śrāvakāḥ sarve yatayo yogino 'piḥ /
cailakāvratinaścāpi sarve upāsakā api // svayambhup_7.18 //

bhikṣuṇyopi tathā sarvāścailikāḥ vratiṇyaḥ /
śrāvikāścāpiḥ tathānyāḥ samupāgatāḥ // svayambhup_7.19 //

bodhisattvā mahāsattvā ṛṣayo brahmacāriṇaḥ /
tīrthikā vaiṣṇavāḥ śaivārnirganthāśca tapasvinaḥ // svayambhup_7.20 //

tathānye 'pi samāyātāḥ saddharmaguṇalālasāḥ /
sarve 'pi te munīndra staṃ dṛṣṭvā yayau pramoditāḥ // svayambhup_7.21 //

tatra sarve 'pi te lokāstaṃ munīndraṃ yathākramaṃ /
abhyarcya vidhinā natvā tatsabhāyāmupāśrayan // svayambhup_7.22 //

tatra sarve 'pi te lokāḥ parivṛtya samantataḥ /
puraskṛtya munīndrantaṃ saṃpaśyantaḥ samāhitāḥ // svayambhup_7.23 //

tatsaddharmmāmṛtaṃ pātuṃ tṛṣārttā iva sāgaraṃ /
sāñjalayaḥ prasannāsyāḥ samātasthu yathākramaṃ // svayambhup_7.24 //

tāṃlokānsamupāsīnānsarvānsaghānsurānapi /
sarvāllokādhipāṃścāpi dṛṣṭvā sa bhagavāñjinaḥ // svayambhup_7.25 //

āryasatyaṃ samārabhya saṃbodhi jñānasādhanaṃ /
ādi madhyānta kalyāṇaṃ saddharmma samupādiśat // svayambhup_7.26 //

tatsaddharmmāmṛtaṃ pītvā sarve 'lokāḥ pravodhitāḥ /
sadā bhadrasukhaṃ prāpnu samīcchire susaṃvaraṃ // svayambhup_7.27 //

tataḥ sarve 'pi te lokāḥ saṃbuddha guṇavāñchinaḥ /
bodhicaryā vrataṃ dhṛtvā saṃcarire sadā śubhe // svayambhup_7.28 //

tadā sarvāṇi kāryāṇi kṛtvā vajrī sa yogavit /
mañjudevaḥ sa bhāryānte svayaṃ nirvṛtimāyayau // svayambhup_7.29 //

tato gatvā mahācīne sa mañjuśrī jināśrameṃ /
svadivyavapurādhāya taṃsthau bhāryā samanvitaḥ // svayambhup_7.30 //

atra teṣāṃ śarīrāṇi śiṣyāḥ sarve 'pi pāvake /
saṃskṛtya vidhināsthīni gṛhitvā samaśodhayan // svayambhup_7.31 //

tataste 'tra tadasthīnigarvyasthāpya yathāvidhi /
caityaṃ kṛtvā pratisthāpya samabhyarcya sadābhajana // svayambhup_7.32 //

yeyīdaṃ caityamabhyarcya bhajanti śraddhayā sadā /
te tasya mañjudevasya saddharmmaguṇamāpnuyuḥ // svayambhup_7.33 //

matvaivaṃ yebhivāñchanti mañjuśrī dharmmasadguṇaṃ /
atra mañjuśrī yaścaitya sarvadā prabhajantu te // svayambhup_7.34 //

ityādiṣṭaṃ munīndreṇa niśamya te sabhājanāḥ /
sarve tatheti śrutva prātyanandatpravodhitāḥ // svayambhup_7.35 //

athāsau bhagavān bhūyaḥ śākyasiṃho munīśvaraḥ /
maitreya staṃ sabhāṃcāpi samālokyaivamādiśat // svayambhup_7.36 //

tata ścirāṅgate kāle gauḍarāṣṭre narādhipaḥ /
abhūtpracaṇḍa devākhyaḥ śrīmān vajradharāṃśajaḥ // svayambhup_7.37 //

sa rājā suciraṃ rājyaṃ nītidharmmeṇa pālayan /
sarvāllokāñchubhe dharme niyujya samacārayat // svayambhup_7.38 //

etaddharmmānubhāvena sadā tatra samantataḥ /
subhikṣaṃ maṃgalotsāhaṃ nirutpātanavarktata // svayambhup_7.39 //

tadā sarve 'pi te lokāḥ saddharmaguṇalālasāḥ /
kuladharma samācārā dānaśīlavratāratāḥ // svayambhup_7.40 //

satyasaṃghā nikādhīrāścaturbrahmavihāriṇaḥ /
kuleśabhajanaṃ kṛtvā prācaranta mitho hite // svayambhup_7.41 //

dṛṣṭvā sa nṛpatī rājā sarvāllokāñchubhārthinaḥ /
muditastānsamāmantraya sampaśyannevamādiśat // svayambhup_7.42 //

bho lokāḥ paurikāḥ sarve saddharma yadi vāñchatha /
triratna bhajanaṃ kṛtvā carata bodhisamvaraṃ // svayambhup_7.43 //

tena yūyaṃ śubhātmānaḥ pariśuddhatrimaṇḍalāḥ /
bodhisattvā mahāsattvā bhavata bodhicāriṇaḥ // svayambhup_7.44 //

tataste nirmalātmāno niḥkleśo vimalendriyāḥ /
arhantā bodhimāsādya sambuddhapadamāpsyathaḥ // svayambhup_7.45 //

ityādiṣṭaṃ narendreṇa sarve lokā niśaṃmyate /
tatheti prativijñapya prābhyanandatpravodhitāḥ // svayambhup_7.46 //

tataḥ sarve 'pi te lokā dhṛtvā rājñānuśāsanaṃ /
triratnabhajanaṃ kṛtvā prācaranta śubhācariṃ // svayambhup_7.47 //

dṛṣṭvā tānsakalāllokān bodhicaryā vratāratān /
mahānanda prasannātmā punareva vyacintayan // svayambhup_7.48 //

saphalaṃ jīvitaṃ janma mamayecchāsanāratāḥ /
sarve 'lokāḥ samādhāya pracaranti sadā śubhe // svayambhup_7.49 //

atha pracaṇḍadevau 'sau dṛṣṭvā rājyaṃ mahotsavaṃ /
saṃsāre 'nartha saṃdṛṣṭvā cintayāmāsa sātmavat // svayambhup_7.50 //

atrāhaṃ jalasāṃkrānto 'nu nasyāṃ jirṇṇitendriyaḥ /
tadārogābhibhūto 'pi vrajeyaṃmaṇaṃ dhruvaṃ // svayambhup_7.51 //

tadatraiva kiyatkālaṃ tiṣṭheyaṃ sansukhānvitaḥ /
avaśyaṃ bhāvino bhāvā bhavanti bhavacāriṇāṃ // svayambhup_7.52 //

sadā bhave bhaved bhadrameva saddharmmacāriṇāṃ /
duḥkhameva sadā kāmacāriṇāṃ bhavacāraṇe // svayambhup_7.53 //

tasmādahaṃ parityajya kāmāśraya gṛhāśramaṃ /
nirjane vana ekākī vihareyaṃ samāhitaḥ // svayambhup_7.54 //

smṛtvā ratnatrayaṃ dhyātvā saṃbodhinihitāśayaḥ /
bodhicaryāvrataṃ dhṛtvā saṃcareyaṃ jagaddhite // svayambhup_7.55 //

iti niścitya sa prājñaḥ pracaṇḍadeva ātmavit /
nṛpatimantriṇaḥ sarvānsamāmantryaivamādiśat // svayambhup_7.56 //

bho sarva mantriṇo yūyaṃ śṛṇudhvaṃ me vaco hitaṃ /
atha mayākhyātaṃ tathā caritumarhatha // svayambhup_7.57 //

tadyathā jarāsākrānto vṛddhosyāṃ jīrṇitendriyaḥ /
tathā rogābhibhūto 'pi grasiṣye mṛtyunā dhruvaṃ // svayambhup_7.58 //

iti me trasyate cittaṃ durgati bhayaśaṃkitaṃ /
avaśyaṃ bhāvino bhāvā bhavacāriṇāṃ // svayambhup_7.59 //

bhave bhavet sadā bhadrameva saddharmacāriṇāṃ /
duḥkhameva sadākāmacāriṇāṃ bhavacāriṇe // svayambhup_7.60 //

anartharājyaṃ viṣayopabhogyaṃ bhayaṃkaraṃ sarpabhayākulaṃ yat /
anityamasāreti vicintya tatra āgāramadhyāvasituṃ na rocate // svayambhup_7.61 //

iti matvāhamutsṛjya kāmāśrayaṃ gṛhāśramaṃ /
vanāśrame śubhārāme vihartumutsahe 'dhunā // svayambhup_7.62 //

tadahaṃ svātmajaṃ putraṃ śaktidevaṃ nṛpāsane /
pratiṣṭhāpya nṛpaṃ kartumicchāmi sāṃprataṃ khalu // svayambhup_7.63 //

tad bhavanto niśamyātra sarve 'pi mama śāsanaṃ /
abhiṣiṃcya nṛpaṃ kṛtvā bhajatainaṃ mamātmajaṃ // svayambhup_7.64 //

ityādiṣṭaṃ narendreṇa śrutvā te mantriṇo janāḥ /
pramāṇaṃ śāsanaṃ bharturityevaṃ pratiśuśruvaḥ // svayambhup_7.65 //

tadā sa rājā putraṃ śaktidevamāmantrayaivamāha /
bhedo daṇḍaḥ sāmadānamityatyupāyacatuṣṭayaṃ // svayambhup_7.66 //

atrāhaṃ jarasābhikrāntaṃ nūnaṃ syād nirjitendriyaṃ /
tadā rogābhibhūte 'pi vajreyaṃ maraṇaṃ dhuvaṃ // svayambhup_7.67 //

tad vanāśrayamicchāmi śreyaḥ ślāghena yatmanā /
puro mṛtyu ripuṃ hanti gṛhasaṃraktameva vā // svayambhup_7.68 //

tasmāt saṃsārabhīto me vahudhā bhayaśaṃkayā /
nātra sthātuṃ manoreme gacchāmi nirjanaṃ vanaṃ // svayambhup_7.69 //

tasmāt mayā yathā proktaṃ tathā caritumarhasi /
prajānāṃ pālanaṃ kṛtvā dharmanītyā samācara // svayambhup_7.70 //

lokān mā khekha yattāpaiḥ kuladharmma samācara /
pareṣvapi dayāyuktairdānaṃ hi śraddhayā kuru // svayambhup_7.71 //

prāṇātipātādattādāna kāmamithyādiṃ mā kuru /
mā mṛṣāvāda paiśūnyaṃ pāruṣyaṃ saṃbhinnameva ca // svayambhup_7.72 //

mābhidhyā vyāpādadoṣairmithyādṛṣṭyādi saṃtyaja /
etāni tāni sarvāṇi dhāraya dṛḍhacetasā // svayambhup_7.73 //

pāpānāṃ mūla eṣo hi sugateneti deśitaḥ /
itthaṃ kṛte 'pi nṛpateritayo na bhaviṣyati // svayambhup_7.74 //

tatkasmāt dharmmeṇa prāpyate rājyaṃ dharmmeṇa dhanavarddhanaṃ /
dharmmeṇa dhanasādhyante dharmmeṇa kāma sidhyate // svayambhup_7.75 //

kāmasidhyena mokṣaṃ ca prāpyate nātra saṃśayaḥ /
anena jñānamārgeṇa saśāsa nṛpatiḥ sutaṃ // svayambhup_7.76 //

tataḥsa janako rājā śaktidevaṃ mamātmajaṃ /
abhiṣiṃcya pratisthāpya nṛpāsane nṛpaṃ vyadhāt // svayambhup_7.77 //

jñānāṃkuśabhayenaiva kuṃcitaḥ sagajo yathāniva /
tatra sa janakaḥ sarva putrāya sarvamarppayet // svayambhup_7.78 //

tyaktvā parigrahān sarvān punarevamabhāṣata /
adyārabhyāsi sarveṣāṃ lokānāmadhipaḥ prabhuṃ // svayambhup_7.79 //

sarvadharmānuśāstā ca sarvasattvahitārthabhṛt /
namāma pitaraṃ tena śrutvā vākyaṃ rasāniva // svayambhup_7.80 //

dhṛtvājñāṃ te yathā tāta prajānāṃ pratipālane /
iti praśāśya tato bhūpaḥ pracaṇḍadeva sanmatiḥ // svayambhup_7.81 //

prabodhya putrapatnyādiṃ eko yayau vanāśrame /
tṛṇāsanasa tatra sa nirjaneraṇye vivikte utajāśraye // svayambhup_7.82 //

tṛṇāsanasamāsīna tasthau dhyāna samāhitaḥ /
tatraikaṃ viharan kaṃcitkālaṃ sa ṛṣidharmmabhṛt // svayambhup_7.83 //

sarvasattvahitotsāhī manasaivaṃ vyacintayat /
kimevaṃ nirjjane 'raṇye dhyātvaiko viharanniha // svayambhup_7.84 //

kasmai samupadekṣyāmi saddharmma bodhisādhanaṃ /
dānaśīlakṣamāvīryadhyānaprajñāsamudbhavaṃ // svayambhup_7.85 //

puṇyaṃ sattvahitārthāya samākhyātaṃ munīśvaraiḥ /
tadevaṃ nirjjane sthitvā kiṃ me dharmārthasādhanaṃ // svayambhup_7.86 //

vinā sattvahitārthena nirartha tapasāpi hi /
kimatra duṣkareṇāpi tapasā siddhisādhanaṃ // svayambhup_7.87 //

kevalaṃ sadgatau śrīmatsaukhyalābhārthameva yat /
vinā sattvahitārthena niṣphalaṃ siddhisādhanaṃ // svayambhup_7.88 //

tadatra nirjjane sthitvā tapasā niṣphalaṃ mama /
yatsattvānāṃ hitārthāya dharmmaśrīguṇasādhanaṃ // svayambhup_7.89 //

vidyāsiddhiḥ samṛddhiśca kṣaṇaṃ vīryabalaṃ śubhaṃ /
tat mamaitāni sarvāṇi saṃsiddhi saṃmitānyapi // svayambhup_7.90 //

vinā sattvahitārthena nirarthāni paśoriva /
tadidaṃ vratamṛsṛjya duṣkaraṃ bodhimānasaḥ // svayambhup_7.91 //

bodhicaryāvrataṃ dhṛtvā care 'haṃ jagaddhite /
tasmāt tīrtheṣu tīrtheṣu pīṭheṣu puṇyabhūmiṣu // svayambhup_7.92 //

saddharmmadeśanāṃ kurvan sattvebhyaḥ pracarāṇyahaṃ /
etatpuṇyaviśuddhātmā pariśuddhatrimaṇḍalaḥ // svayambhup_7.93 //

āśu bodhiṃ samāsādya saṃbuddhapada māpnuyāṃ /
iti niścitya sa prājñaḥ pracaṇḍadeva utthitaḥ // svayambhup_7.94 //

tataḥ sattvahitārthena pracacāra samāhitaḥ /
evaṃ saḥ pracaran dharmmamupadeśya samantataḥ // svayambhup_7.95 //

puṇyakṣetreṣu tīrtheṣu pīṭheṣu prāgraman mudā /
evaṃ bhraman sa sarvatra bhūtaleṣu yathākramaṃ // svayambhup_7.96 //

krameṇa saṃcarannatra himālaye samāyayau /
atrāyātaḥ sa saṃvikṣya sarvatra saṃpramoditaḥ // svayambhup_7.97 //

aho hīdaṃ mahāpīṭhamitiproktābhyanandata /
tataḥ sa idamālokya dharmmadhātuṃ jinālayaṃ // svayambhup_7.98 //

jyotirūpyaṃ prasannātmā praṇatvaiha samāyayau /
atra sa samupāgatya saṃmikṣyenaṃ jinālayaṃ // svayambhup_7.99 //

yathāvidhi samabhyarcya śraddhābhakti prasannadhīḥ /
naikapradakṣiṇīkṛtya stutvā gītairmanoharaiḥ // svayambhup_7.100 //

aṣṭāṃgai praṇatiṃ kṛtvā dhyātvā japtvā bhajan mudā /
tataścedaṃ sa saṃvīkṣya mañjudevasya nirmmitaṃ // svayambhup_7.101 //

caityamabhyarcya saṃstutvā gītairnatvā bhajan mudā /
tato 'sau ca mahādevī yonirūpāṃ khagānanāṃ // svayambhup_7.102 //

samālokya prasannātmā yathāvidhi samarccayet /
tatrāpi sa mahāsattva stutvā gītairmanoharaiḥ // svayambhup_7.103 //

aṣṭāṅgaiḥ praṇatiṃ kṛtvā pradakṣiṇātyanekaśaḥ /
śraddhayā śaraṇaṃ gatvā smṛtvā dhyātvā samāhitaḥ // svayambhup_7.104 //

tad vidyā dhāraṇīmantraṃ japitvā prābhyanandata /
tato 'sau ca mahāsattvo vāgmatīpramukhānyapi // svayambhup_7.105 //

tīrthānyetāni sarvāṇi sa samīkṣya prābhyanandata /
tata sa teṣu tīrtheṣu sarveṣvapi yathākramaṃ // svayambhup_7.106 //

snātvā dānavratādīni kṛtvā bhajan pramoditaḥ /
tato 'ṣṭau vītarāgāṃśca dṛṣṭvā sa saṃpraharṣitaḥ // svayambhup_7.107 //

yathāvidhi samabhyarcya stutvā natvā bhajan kramāt /
tataḥ pracaṇḍadevaḥ sa bodhisattvaḥ prasāditaḥ // svayambhup_7.108 //

atraiva sarvadāśritya vrataṃ caritumaicchata /
tataḥ sa vimalālokya himālaye samantataḥ // svayambhup_7.109 //

saddharma paramānandaṃ bhuktvotsahe sunivṛttau /
tataḥ sa mañjudevasya śiṣyaṃ śāsana sambhṛtaṃ // svayambhup_7.110 //

sadguruṃ samupāśritya prārthayadevamānataḥ /
bhadantātra puṇyakṣetre mahāpīṭhe himālaye // svayambhup_7.111 //

prabrajyāsambaraṃ dhṛtvā saṃsthātumutsahe sadāḥ /
tad bhavān kṛpayā mahayaṃ saṃbodhijñānasādhanaṃ // svayambhup_7.112 //

prabrajyāsamvaraṃ dātuṃ samarhati jagaddhite /
iti saṃprārthitaṃ tena niśamya sa guṇākaraḥ // svayambhup_7.113 //

bodhisattvaṃ suvijñaṃ taṃ sampaśyannevamabravīt /
ehi bhadra samīcchā te yadyasti bauddhasambare // svayambhup_7.114 //

pravajyā vratamādhāya saṃcarasva samāhitaḥ /
ityuktvā sa mahābhijñaḥ pravrajitaṃ vidhāya taṃ // svayambhup_7.115 //

bodhicaryāvrataṃ datvā pracārayejjagaddhite /
tatra sa muṇḍitapātrī surakta cīvarāvṛtaḥ // svayambhup_7.116 //

brahmacārī yatirbhikṣuniḥ kleśorhan sudhīrabhūt //

śāntaśrībhikṣuriti nāmo 'bhūt /
tataḥ sa sarvavicchāstā bodhisattvā hitārthadik // svayambhup_7.117 //

sa devāsuralokānāmapi vandyārcito 'bhavat /
tadārabhya sa śāntaśrīdharmadhāto jinālaye // svayambhup_7.118 //

triratnabhajanaṃ kṛtvā tasthau bodhivrataṃ caran /
sa ekasmin dine cemaṃ jyotīrūpaṃ prabhāsvaraṃ // svayambhup_7.119 //

ratnapadmāsanāsīnaṃ paśyannevaṃ vyacintayet /
aho hyayaṃ svayaṃ jāto jyotirūpo prabhāsvaraḥ // svayambhup_7.120 //

ratnapadmāsanāsīnaḥ saṃtiṣṭhate jagaddhite /
kiyatkālamayaṃ śrīmān dharmmadhāturjinālayaḥ // svayambhup_7.121 //

evaṃ saṃbhāṣayan lokān saṃsthāsyate jagaddhite /
yataḥ kalau samayā te loka pañcakaṣāyite // svayambhup_7.122 //

sarve lokā durācārā bhaviṣyanti durāśayāḥ /
madābhimānino duṣṭā lobhinaḥ kāmacāriṇaḥ // svayambhup_7.123 //

īrṣyālavaḥ pramattāśca mātsaryavyākulāśayāḥ /
kleśāhaṃkāragarvāndhā nirvivekāḥ pramādinaḥ // svayambhup_7.124 //

kāmabhogātisaṃraktā daśākuśalacāriṇaḥ /
tadā kathamayaṃ śrīmān jyotīrūpaḥ prabhāsvaraḥ // svayambhup_7.125 //

ratnapadmāsanāsīna evaṃ tiṣṭhejjagaddhite /
nūnaṃ ye lobhino duṣṭāḥ kleśavyākulamānasāḥ // svayambhup_7.126 //

imaṃ caityaṃ pratikṣipya ratnāni saṃharet tadā /
duṣṭā ca tathānye 'pi duṣṭāḥ kleśābhimāninaḥ // svayambhup_7.127 //

jyotīrūpamimaṃ caityaṃ dhvaṃsayiṣyanti sarvathā /
evaṃ tadā kalau kāle dhvaṃsite 'smin jinālaye // svayambhup_7.128 //

mahāpātakasaṃbhūtaṃ mahotpātaṃ bhaved dhruvaṃ /
iti hetorahaṃ dharmadhātorasya surakṣaṇe // svayambhup_7.129 //

guptikarttu śilāchādya caityaṃ kuryā mahochrayaṃ /
tadā sarve 'pi lokāste imaṃ stūpaṃ mahochritaṃ // svayambhup_7.130 //

samīkṣya śraddhayā bhaktyā bhajiṣyanti prasāditāḥ /
tadaitat puṇyabhāvena sarvadātra samantataḥ // svayambhup_7.131 //

subhikṣaṃ maṅgalotsāhaṃ nirutpātaṃ bhaved dhruvaṃ /
iti dhyātvā sa śāntaśrīḥ śāstāraṃ taṃ punarmudā // svayambhup_7.132 //

upetya sāñjalirnatvā prārthayadevamādarāt /
bhadanta sadgurośāstaryadicchāmiha sāmprataṃ // svayambhup_7.133 //

dharmmādhātumimaṃ caityaṃ gupti karttuṃ surakṣaṇe /
tadūrddha śilayāchādya svīṣṭikābhiḥ samuchritaṃ // svayambhup_7.134 //

stūpaṃ kṛtvā pratiṣṭhāpya sthirīkarttuṃ samutsahe /
ityatra me bhavāñchāstā gupti kṛtvābhirakṣaṇe // svayambhup_7.135 //

dharmmadhātoḥ jagadbhartturanujñāṃ dātumarhati /
iti saṃprārthite tena śāntaśriyā niśamya saḥ // svayambhup_7.136 //

mahāmatirmahāsattvaṃ taṃ paśyannevamabravīt /
bhadrasvaṃyambhūvāṃstasya guptikarttuṃ yadīcchasi // svayambhup_7.137 //

pratyekaṃ śrāvakaṃ yānaṃ muktvā mahati saṃśritaḥ /
vajrābhiṣekamādāya cara vajravrataṃ punaḥ // svayambhup_7.138 //

tato mārān vinirjjitya samārādhya jineśvaraṃ /
saṃprārthya śilayācchādya kuru stūpaṃ samuchritaṃ // svayambhup_7.139 //

iti śāstā samādiṣṭaṃ niśamya sa pramoditaḥ /
śāstāraṃ taṃ praṇatvā ca prārthayadevamādarāt // svayambhup_7.140 //

sadgururme bhavāñchāstā dharmmadhātusurakṣaṇe /
vajracaryāvrataṃ datvā cāraya māṃ jagaddhite // svayambhup_7.141 //

iti saṃprārthite tena śāntaśriyā niśamya saḥ /
mahāmatirmahāsattvaṃ taṃ samīkṣyaivamabravīt // svayambhup_7.142 //

yadi śraddhāsti te bhadra vajracaryā mahāvrataṃ /
yathāvidhi pradāsyāmi tad gṛhāṇa jagaddhite // svayambhup_7.143 //

ityuktvā sa mahācāryastasmai śāntaśriye kramāt /
sābhiṣekaṃ mahāyāne vajracaryāvrataṃ dadau // svayambhup_7.144 //

śāntaśrīvajrācārya iti sthāpitaḥ tatkṣaṇe 'rye cādhijñaprāpto 'bhūt /
tataḥ prāptābhiṣekaḥ sa śāntaśrī vajrayogavit // svayambhup_7.145 //

sa svātmā dakṣiṇāṃ tasmai gurave pradadau mudā /
tataḥ sa vajradhṛg yogī mahābhijñaḥ susiddhimān // svayambhup_7.146 //

svakuleśaṃ samārādhya sagaṇaṃ prābhajan mudā /
tataḥ sa vajradhṛg yogī mahābhijñaḥ susiddhimān // svayambhup_7.147 //

saddharmmasādhanotsāhī sarvavidyādhipopyabhūt /
tataḥ sāsturanujñāṃ sa samāsādya prasāditaḥ // svayambhup_7.148 //

dharmadhātuṃ samārādhya prārthayadevamānataḥ /
bhagavan nātha sarvajña bhavatāṃ rakṣaṇāya yat // svayambhup_7.149 //

jyotīrūpaṃ samācchādya caityaṃ karttumihotsahe /
tad bhavān trijagannātha kṛpayā me prasīdatu // svayambhup_7.150 //

yada trāpyaparārdha me tatsarva kṣantumarhati /
iti saṃprārthya sa prājña jyotīrūpaṃ jinālayaṃ // svayambhup_7.151 //

sa ratnapadmāchādya śilayā samagopayat /
taduparīṣṭikābhiśca vidhāya caityamucchritaṃ // svayambhup_7.152 //

yathāvidhi pratiṣṭhāpya mahotsāhaiḥ sadābhajat /
tata idañca pucchāgraṃ mañjudevasya nirmmitaṃ // svayambhup_7.153 //

caityaṃ sa śilayāchādya stūpaṃ vyadhāttathottamaṃ /
idaṃ stūpaṃ ca sa śāntaśrīḥ pratiṣṭhāpya yathāvidhi // svayambhup_7.154 //

sarvadā śraddhayā bhaktyā mahotsāhairmudābhajat /
tataścāsau mahācāryaṃ ārādhya pañcadevatāḥ // svayambhup_7.155 //

pañca sutāḥ pureṣvevaṃ pratiṣṭhāpya sadābhajat /
tad yathā devatā pañca prathamaṃ vāyudevatā // svayambhup_7.156 //

vāyupure pratiṣṭhāpya vahnipuro 'gnidevatā /
nāgapure ca nāgendro vasupure vasundharāṃ // svayambhup_7.157 //

śāntipure mahāśrīmatsambaraṃ sugaṇaṃ tathā /
etān sarvān samārādhya sa ācārya yathāvidhi // svayambhup_7.158 //

mahotsāhaiḥ samabhyarcya prābhajan sarvadā mudā /
evaṃ kṛtvā sa ācārya śāntaśrīḥ kṛtakṛtyau maharddhikaḥ // svayambhup_7.159 //

bhadraśrīmantrasaṃsiddhaḥ sarvavidyādhipo 'bhavat /
tato bhūyaḥ sa ācāryo bodhisattvā mahāmatiḥ // svayambhup_7.160 //

sarvasattvahitotsāhī dhyātvaivaṃ samacintayat /
atraivamahamārādhya sarvān devān yathāvidhi // svayambhup_7.161 //

pratiṣṭhāpya samabhyarcya mahotsāhairbhaje mudā /
tathātra sarvadā dharmmadhātuvāgīśvaraṃ sadā // svayambhup_7.162 //

smṛtvā dhyātvā samārādhya saṃtiṣṭheyaṃ jagaddhite /
iti dhyātvā sa śāntaśrīrācāryastriguṇārthabhṛt // svayambhup_7.163 //

sarvasattvahitārthena tathāvatraiva nanditaḥ /
evaṃ tā devatā bhaktyā bhajanti ye yathāvidhi // svayambhup_7.164 //

te bhadraśrīguṇāpannā bhaveyurbodhicāriṇaḥ /
tad viśeṣaphalaṃ cāpi śṛṇu maitreya sāṃprataṃ // svayambhup_7.165 //

sarva sattvānubodhārtha vakṣyāmyatra samāsataḥ /
tadyathā ye samārādhya sagaṇāṃ vāyudevatāṃ // svayambhup_7.166 //

yathāvidhi samabhyarcya saṃbhajante samādarāt /
teṣāṃ vātamahotpātabhayaṃ kvāpi na vidyate // svayambhup_7.167 //

nīrogyaṃ śrīsamāpannaṃ kāmabhojyaṃ sadā bhave /
ye cāpyevaṃ samārādhya sagaṇāṃ vahnidevatāṃ // svayambhup_7.168 //

yathāvidhi samabhyarcya sambhajante samādarāt /
teṣāṃ vahnimahotpātaṃ bhayaṃ kvāpi na vidyate // svayambhup_7.169 //

paripuṣṭendriyārogya mahāsaukhyaṃ sadā bhave /
ye cāpyevaṃ samārādhya sagaṇāṃ nāgadevatāṃ // svayambhup_7.170 //

yathāvidhi samabhyarcya prabhajante sadā mudā /
teṣāṃ na vidyate kvāpi durbhikṣotpātajaṃ bhayaṃ // svayambhup_7.171 //

bhadraśrīratnasaṃpattikāmabhojyaṃ sadā bhave /
ye cāpyevaṃ samārādhya sagaṇāṃ śrībasundharāṃ // svayambhup_7.172 //

yathāvidhi samabhyarcya saṃbhajante samādarāt /
teṣāṃ dāridrayaduḥkhādi bhayaṃ nāsti kadācana // svayambhup_7.173 //

bhadraśrīsadguṇāpannamahāsaṃpatsukhaṃ sadā /
ye cāpyevaṃ samārādhya sagaṇaṃ sambaraṃ jinaṃ // svayambhup_7.174 //

yathāvidhi samabhyarcya saṃbhajante sadādarāt /
teṣāṃ mārāpasargga ca bhayaṃ kvāpi na vidyate // svayambhup_7.175 //

saddharmmaratnasaṃpattimahaiśvaryasukhaṃ sadā /
ye cedaṃ caityamārādhya mañjudevasya nirmmitaṃ // svayambhup_7.176 //

yathāvidhi samabhyarcya saṃbhajante samādarāt /
taddurbhbhagā durācārā duṣṭā syurna kadācana // svayambhup_7.177 //

sarve dharmādhipā nāthā bhaveyuḥ śrīguṇākarāḥ /
ye cāpīdaṃ samārādhya dharmmadhātuṃ jinālayaṃ // svayambhup_7.178 //

yathāvidhi samabhyarcya sambhajante samādarāt /
te sarvve vimalatmāno bhadraśrīsadguṇāśrayāḥ // svayambhup_7.179 //

bodhisattvā mahābhijñā bhaveyu bodhicāriṇaḥ /
ya etā devatāḥ sarvāḥ smṛtvā dhyātvāpi sarvadā // svayambhup_7.180 //

nāmāpi ca samuccārya saṃbhajante samādritāḥ /
te 'pi sarve na yāsyanti durggatiṃ ca kadācana // svayambhup_7.181 //

sadā sadgatisaṃjātā bhaveyuḥ śrīguṇāśrayāḥ /
tataste sukṛtāraktāḥ sadharmmaguṇalālasāḥ // svayambhup_7.182 //

triratnaśaraṇaṃ kṛtvā saṃcareran sadā śubhe /
tataste vimalātmānaḥ pariśuddhendriyāśayāḥ // svayambhup_7.183 //

bodhisattvā mahāsattvāścaturbrahmavihāriṇaḥ /
sarvasattvahitādhānaṃ careyurbodhisambaraṃ // svayambhup_7.184 //

tataste bodhisaṃbhāraṃ purayitvā yathākramaṃ /
daśabhūmīśvarā nāthā bhaveyuḥ sugatātmajāḥ // svayambhup_7.185 //

tataste nirmmalātmānaḥ saṃsāragati niḥspṛhāḥ /
arhantaḥ savala māraṃ nirjitya syurniraṃjanāḥ // svayambhup_7.186 //

trividhāṃ bodhimāsādya saddharmmaguṇabhāskarāḥ /
sarvasattvahitārthena saṃbuddhapadamāpnuyu // svayambhup_7.187 //

yepyetadguṇamāhātmyaṃ śrutvāpyatyanumoditāḥ /
tathā tatpuṇyamāhātmyaṃ praśasanti samādarāt // svayambhup_7.188 //

te 'pi sarve vikalmāṣāḥ pariśuddhitrimaṇḍalāḥ /
śrīmantaḥ sadguṇādhārā bhaveyu bodhimānasāḥ // svayambhup_7.189 //

na yāyurdugatiṃ kvāpi sadā sadgatisambhavāḥ /
sarvasattvahitaṃ kṛtvā saṃcarerañjagaddhite // svayambhup_7.190 //

tataḥ sarvādhipāste syu rdhammārthi saṃprapūrakāḥ /
bodhisaṃbhāraṃ saṃpūrya saṃbuddhapadamāpnuyuḥ // svayambhup_7.191 //

iti satyaṃ parijñāya bauddhaṃ padaṃ yadīcchatha /
etān devān samārādhya bhajadhvaṃ sarvadā bhave // svayambhup_7.192 //

etatpuṇyānubhāvena yūyamapyevamābhavaṃ /
durggatiṃ naiva yāyāta kadācin kutracid dhruvaṃ // svayambhup_7.193 //

sadā sadgatisaṃjātā bhadraśrīsadguṇāśrayāḥ /
bodhisattvā mahāsattvā bhavata bodhicāriṇaḥ // svayambhup_7.194 //

tataḥ saṃbodhisaṃbhāraṃ pūrayitvā yathākramaṃ /
trividhāṃ bodhimāsādya saṃbuddhapadamāpsyatha // svayambhup_7.195 //

iti matvātra ye lokā rvāñchanti saugataṃ padaṃ /
sa devān sagaṇāṃ sarvān samārādhya bhajantu te // svayambhup_7.196 //

ityādiṣṭaṃ munīndreṇa niśamya te sabhāśritāḥ /
sarve tatheti vijñapya prābhyanandan prabodhitāḥ // svayambhup_7.197 //

tadā śāntaśriyā yaṃssaṃ guptikṛto jinālayaḥ /
ityādiśya munīndro 'pi samādhiṃ viddhekṣaṇaṃ // svayambhup_7.198 //

iti śrīsvayaṃbhūdharmmadhātuvāgīśvara guptikṛta pravarttano nāma saptamo 'dhyāyaḥ samāptaḥ /

aṣṭama adhyāyaḥ svayambhūcaityāśramanāma sādhanāsuvṛṣṭicaraṇo nāma

atha sa bhagavāñchāstā sa samādherutthitaḥ punaḥ /
maitreyaṃ taṃ sabhāṃ cāpi samālokyaivamādiśat // svayambhup_8.1 //

śṛṇu maitreya bhūyo syā etad devānubhāvataḥ /
siddhabhūmeḥ pravakṣāpi mahatsiddhi prabhāvatāṃ // svayambhup_8.2 //

tadyathātropachandohe siddhaloka himālaya /
nepāla iti vikhyāte etaddevānubhāvataḥ // svayambhup_8.3 //

sadā bhadramahotsāhaṃ subhikṣaṃ nirupadravaṃ /
sarvadravyasamāpanna samṛddhādhamavarttata // svayambhup_8.4 //

tadā sarvatra lokāśca daśakuśalacāriṇaḥ /
triratnabhajanāraktāḥ prācarantaḥ sahāśubha // svayambhup_8.5 //

etatpuṇyānuliptāste caturbrahmavihāriṇaḥ /
bhadraśrīsadguṇādhīrā babhūvurbodhicāriṇaḥ // svayambhup_8.6 //

evameṣāṃ prasiddhābhūdṛddhisiddhiguṇārthadā /
ṛddhāsphītā subhikṣā śrīsamāśrayābhiśobhitāḥ // svayambhup_8.7 //

tenātra yogino vijñā yatayo brahmacāriṇaḥ /
smṛtvā dhyātvā kuleśānaṃ samārādhya samāśrayan // svayambhup_8.8 //

tathānye 'pi sulokāśca samāgatya prasāditāḥ /
dharmadhātumimaṃ bhaktyā bhajamānāḥ samāśrayan // svayambhup_8.9 //

sarvaṣvapi ca tīrtheṣu snānadānādi saṃbaraṃ /
kṛtvāṣṭau vītarāgāṃśca bhajanta samupāśrayan // svayambhup_8.10 //

etāśca devatāḥ pañca samārādhya yathāvidhi /
bhajamānā sadotsāhaiḥ prācaranta samāhitāḥ // svayambhup_8.11 //

tadā khagānanādevīṃ samārādhya yathāvidhi /
bhajamānā mahotsāhaiḥ prācaranta sadā śubhaṃ // svayambhup_8.12 //

evamimaṃ ca pucchāgraṃ caityaṃ mañjuśriyāpi te /
sarve lokāḥ samārādhya prābhajanta prasāditāḥ // svayambhup_8.13 //

evaṃ sarve 'pi lokāśca saddharmmābhiratā mudā /
sadā bhadrāṇi karmmāṇi kṛtvātra sarvvadāśrayan // svayambhup_8.14 //

evameṣāṃ mahāsiddhi bhūmiḥ śrīsaṃpraśobhitāḥ /
mahājana samākīrṇṇā sarvabhūmyuttamā vabhau // svayambhup_8.15 //

tataḥ kālāntareṇātra rājā bhūmi yatirnṛpaḥ /
śrīguṇakāmadevākhya śāstā lokādhipābhavat // svayambhup_8.16 //

tadā sa nṛpatiḥ prauḍhā yuvā kāmātilālasaḥ /
yathā kāmarasaṃ bhuktvā prācaran svecchayāraman // svayambhup_8.17 //

tataḥ sa kṣatriyāpyevaṃ kāmabhāgābhimohitāḥ /
pramadā guṇasaṃraktā nītidharme nirādaraḥ // svayambhup_8.18 //

dṛṣṭvā sa sundarīṃ kāntāmagamyāmapi mohitaḥ /
balenāpi samākṛṣya vubhuje svecchayā mudā // svayambhup_8.19 //

evaṃ sa nṛparājāpi kāmadharmmātilālasaḥ /
mantriṣu sarva rājyāṅga niveśya svecchayā ramet // svayambhup_8.20 //

tataḥ ste mantriṇaḥ sarve nṛpaṃ taṃ pramadā vaśe /
pratiṣṭhāpya yathākāmaṃ bhuktvā caran yathecchayā // svayambhup_8.21 //

tathā bhṛtyā janāścāpi sarve 'pi kleśitāśayāḥ /
saddharmmāṇi pratikṣipya prācaran kāmabhāginaḥ // svayambhup_8.22 //

brāhmaṇāśca tathā sarve daśākuśala cāriṇaḥ /
svakuladharmmamaryādaṃ tyaktvā caran yathecchayā // svayambhup_8.23 //

vaiśyāścāpi tathā dharmmadravyasaṃgrahalālasāḥ /
svakulavṛttimutsṛjya bhuktvā caran yathepsitaṃ // svayambhup_8.24 //

mahājanāstathā sarvepyanyāyadravyasādhinaḥ /
svakuladharmamutsṛjya bhuktvaiva prācaran sukhaṃ // svayambhup_8.25 //

vaṇijo 'pi tathā sarve mithyārthasādhanodyatāḥ /
satyadharma pratikṣipya ceruḥ kleśābhimānitāḥ // svayambhup_8.26 //

śilpino 'pi tathā sarve kavalabhṛtilālasāḥ /
avidhijñāḥ pramādāndhāścakruḥ karmma yaṃthecchayā // svayambhup_8.27 //

tathā nārījanāścāpi kāmakleśāḥ kulāśayāḥ /
svakuladharmamṛtsṛjya prācaranta yathepsitaṃ // svayambhup_8.28 //

evaṃ sarve 'pi lokāśca daśākuśalasaṃratāḥ /
svakulācāramutsṛjya prācaranta yathecchayā // svayambhup_8.29 //

tīrthikāścāpi ye duṣṭāste dṛṣṭvaivaṃ jinālayaṃ /
ninditvā paribhāṣantaḥ prācaranta yathecchayā // svayambhup_8.30 //

tadātra vahavo duṣṭā caurā dhūrttāḥ pragalbhikāḥ /
sādhujanāḥ pratikṣipya ceru mattadvīpā iva // svayambhup_8.31 //

sādhavaḥ sajjanāścāpi nīcakarmānucāriṇaḥ /
saddharmmaviratotsāhāśceru bhuktvaiva nīcavat // svayambhup_8.32 //

tadaivaṃ pāpasaṃcārāt sarvatrāpyacarat kaliḥ /
saddharmmo durvalī bhūto nīcavadvilayaṃ yayau // svayambhup_8.33 //

tadātra pravarībhūte kalisaṃcāra varttate /
dṛṣṭvā lokādhipāḥ sarve bhavanruṣṭaparānmukhāḥ // svayambhup_8.34 //

tato 'tra vimukhībhūya sarvalokādhipā api /
dhignṛpamiti bā danto draṣṭumapi na cecchire // svayambhup_8.35 //

tadātra lokapālānāṃ sudṛṣṭiviratotsave /
ītayaḥ samupākramya prāvarttitumupācarat // svayambhup_8.36 //

tato devā api krūrā ye duṣṭā mārapākṣikāḥ /
sarve tatra rūpālokya mahotpātaṃ pracakrire // svayambhup_8.37 //

vahnirapi tathālokya duṣṭavat kopitāśayaḥ /
dhūmākulārciṣā dagdhā mahotpātaṃ vyadhādiha // svayambhup_8.38 //

dharmarājāpi ruṣṭābhūn nirdayāṃ nirujānapi /
nihantuṃ prāṇinaḥ sarvān mahāmārīmacārayat // svayambhup_8.39 //

naiṛtyā rākṣasendro 'pi prakopitātinirdayaḥ /
sarvatrāpi praviṣṭo 'tra mahotpātaṃ vyadhātsadā // svayambhup_8.40 //

varuṇo nāgarājāpi praduṣṭaḥ krūracakṣuṣā //
dṛṣṭvā vārivahān meghān sarvān vṛṣṭiṃ nyavārayet // svayambhup_8.41 //
maruto 'pi tathālokya praruṣṭā nirdayā sthitāḥ /
asādhyaṃ pracarantātra mahotpātaṃ pracakrire // svayambhup_8.42 //

tathā yakṣāśca ye duṣṭāḥ kinnarā guhyakā api /
gṛhe gṛhe praviśyāpi rogotpātaṃ pracakrire // svayambhup_8.43 //

tathā bhūtāḥ piśācāśca vetālāḥ kaṭapūṭināḥ /
ḍākiṇyaḥ pramathāścāpi śākinyaḥ sagaṇā api // svayambhup_8.44 //

rudrā api sagandharvā kumbhāṇḍā garuḍā api /
sarvatra pracaranto 'tra mahotpātaṃ pracakrire // svayambhup_8.45 //

mātṛkā api sarvāśca sagaṇā aprasāditāḥ /
suduṣṭavālokya sarvān stān drakṣituṃ na samāhire // svayambhup_8.46 //

grahāstārāgaṇāḥ sarve viruddhā aprasāditāḥ /
anusaṃdarśanaṃ vāpi kartu naivāvavāṃñchire // svayambhup_8.47 //

kuleśā api sarvāśca devatā aprasāditāḥ /
saṃtrāta samarthāstān paśyaṃtya eva tasthire // svayambhup_8.48 //

evamanyepi devāśca sarvatrāṇaparāṅmukhāḥ /
teṣāṃ saṃdarśanaṃ kartumapi naiva vāṃchire // svayambhup_8.49 //

teṣāṃ trātuṃ tadekāpi na śaśāka kathaṃcana /
evamatra mahotpātaṃ prāvarttata samantataḥ // svayambhup_8.50 //

evamatra mahotpātaṃ prarvarttate 'pi sarvataḥ /
sarvakleśā hatātmānaḥ pracakru vigrahaṃ mithaḥ // svayambhup_8.51 //

tadevaṃ kalisaṃraktān sarvān lokān vilokya saḥ /
nṛpatiḥ suciraṃ dhyātvā manasaivaṃ vyacintayat // svayambhup_8.52 //

hā kaṣṭaṃ pāpajaṃ dhoraṃ jāyate 'trādhunā mama /
tatpāpaśamanāyāyaṃ ko dadhānmahitāśayaḥ // svayambhup_8.53 //

kathamiha mahadduḥkhaṃ śamīkarttuṃ vidhāsyate /
paśyannevamupekṣyaiva rameyaṃ sāmprataṃ ca kiṃ // svayambhup_8.54 //

yo hi rājā prajāduḥkhamupekṣya ramate sukhaṃ /
sa kiṃ rājā prabhurbhattāṃ duṣṭāhivadvigarhyate // svayambhup_8.55 //

yatra rājā prajāduḥkhamupekṣya na vicārayet /
svayameva sukhaṃ bhuktvāramaṃścareyathecchayā // svayambhup_8.56 //

tatra sarvaprajā lokāḥ kleśavyākulamānasāḥ /
satyadharmakulācāraṃ hitvā careyurauddhaṭāḥ // svayambhup_8.57 //

tataste duritāraktā daśakuśalacāriṇaḥ /
mahāpāpe 'pi nirlajjāḥ saṃcareran yathecchayā // svayambhup_8.58 //

etat sarva mahatpātaṃ rbhujīyānnṛpatirdhruvaṃ /
iti satyaṃ samākhyātaṃ nītivijñairmaharṣibhiḥ // svayambhup_8.59 //

ityetatpāpavaipākyaṃ bhoktavyaṃ hi mayā bhava /
tadatra kiṃ kariṣyāmi yadupāyaṃ na manyate // svayambhup_8.60 //

dhig janma me 'tra saṃsāre yasya rājye sadā kaliḥ /
durbhikṣādi mahātpātaṃ pravarttate divāniśaṃ // svayambhup_8.61 //

dhanyāste puruṣā ye hi niḥkleśā vimalāśayā /
vimukta bhava saṃcārā bhikṣavo brahmacāriṇaḥ // svayambhup_8.62 //

kiṃ me 'tra janma saṃsāre sukulamapi prabhornṛṇāṃ /
yadahaṃ paśuvad bhuktvā kāmameva rame gṛhe // svayambhup_8.63 //

tadetatapāpalipto 'haṃ kleśavyākulamānasaḥ /
narakeṣu bhraman duḥkhaṃ bhuṃjīyāṃ vividhaṃ sadā // svayambhup_8.64 //

tadā ko me suhṛt mitraṃ saṃrakṣitumupācarat /
dharmameva tadā trāṇaṃ sarvaduḥkhāpahaṃ bhave // svayambhup_8.65 //

dharmāṇāṃ pravaraṃ bauddhaṃ dharmaṃ sarvabhayāpahaṃ /
sarvārthasādhanaṃ siddhamityākhyātaṃ jagaddhitaṃ // svayambhup_8.66 //

ityahaṃ sāmprataṃ gatvā gośṛṅge parvate sthitaṃ /
śāntaśriyaṃ mahācāryaṃ prārthayeyaṃ samādarāt // svayambhup_8.67 //

sa eva hi mahācārya etadutpātaśāntaye /
vidhānaṃ samupādiśya kuryānme 'tra hitaṃ sadā // svayambhup_8.68 //

iti niścitya bhūpālaḥ purohitaṃ samantriṇaḥ /
mahājanāna sapaurāṃśca samāmantrayaivamādiśat // svayambhup_8.69 //

bho bhavanto yadatraivaṃ mahotpātaṃ pravarttate /
tacchāntikaraṇaṃ dharmaṃ karttumicchāmi sāṃprataṃ // svayambhup_8.70 //

tadācārya mahābhijñaṃ śāntiśriyaṃ samādarāt /
prārthayitvā tadā deśād dharttumicchāmi sadṛśaṃ // svayambhup_8.71 //

iti sarve vayaṃ tatra gośṛṅge 'gre samādarāt /
śāntaśriyaṃ mahācārya saṃprārthituṃ vajrāvahai // svayambhup_8.72 //

ityādiṣṭaṃ narendraṇa śrutvā purohitādayaḥ /
sarve tatheti vijñapya prābhyanandan prabodhitāḥ // svayambhup_8.73 //

tataḥ sa nṛpatī rājā samantrijanapaurikāḥ /
purohitaṃ purodhāya gośṛṅge 'gre mudācarat // svayambhup_8.74 //

tatra dṛṣṭvā tamācārya nṛpatiḥ saṃpramoditaḥ /
sametya sāñjalirnatvā pādābje samupāśrayat // svayambhup_8.75 //

tathā sarve 'pi lokāśca samīkṣyenaṃ prasāditāḥ /
sametya pādayornatvā samupatasthire mudā // svayambhup_8.76 //

tān sarvān samupāsīnān samīkṣya sa mahāmatiḥ /
śāntaśrīstaṃ mahīpālaṃ sampaśyannevamādiśat // svayambhup_8.77 //

rājan sadāstu vo bhadraṃ sarvatrāpi nirantaraṃ /
kimarthamiha prāyāsi tat me 'gre vaktuṃmarhasi // svayambhup_8.78 //

iti śāntaśriyā prokte nṛpatiḥ sa kṛtāñjaliḥ /
praṇatvā taṃ mahācārya paśyannevaṃ nyavedayet // svayambhup_8.79 //

bho śrīśāstayadarthe 'haṃ bhavaccharaṇamāvraje /
tadartha prārthayāmyatra me samupādeṣṭumarhati // svayambhup_8.80 //

yat me 'tra pāpato rājye mahotpātaṃ pravarttate /
tacchāntikaraṇopāyaṃ samupādeṣṭumarhati // svayambhup_8.81 //

iti saṃprārthite rājñā śāntaśrī mantravit sudhīḥ /
nṛpate taṃ mahāsattvaṃ samālokyaivamādiśat // svayambhup_8.82 //

nṛpate pāpato 'traivaṃ mahotpātaṃ pravarttate /
tatpāpaśamanopāyaṃ vakṣāmi te śṛṇuṣva tat // svayambhup_8.83 //

yatvamatra nṛpā rājā sarvadharmānupālakaḥ /
nītidharmmānusāreṇa saṃpālayasi na prajāḥ // svayambhup_8.84 //

mantriṇo 'pi tathā sarvanītidharmaparāṅmukhāḥ /
bhuktvā kāmasukhānyeva pracaranti yathecchayā // svayambhup_8.85 //

tathā bhṛtyā janāścāpi paurāścāpi mahājanāḥ /
svakuladharmamutsṛjya pracaranti yathecchayā // svayambhup_8.86 //

evaṃ sarve 'pi lokāśca daśākuśalacāriṇaḥ /
saddharmāṇi pratikṣipya pracaranti pramādataḥ // svayambhup_8.87 //

tadaitat pāpavaipākyaṃ bhoktavyaṃmeva hi bhava /
yenaiva yatkṛtaṃ karmma bhoktavyaṃ tena tatphalaṃ // svayambhup_8.88 //

evaṃ matvā nṛpaḥ svāmī svayaṃ nītyā vicārayan /
bodhayitvā prayatnena lokān saṃpālayat sadā // svayambhup_8.89 //

yadyatra nṛpatiḥ samyaga vicārya pramādataḥ //
svayaṃ kāmasukhānyeva bhuktvā caradyathecchayā // svayambhup_8.90 //
tathā sarve 'pi lokāśca nṛpacaryānucāriṇaḥ /
bhuktvā kāmasukhānyeva pracareyuryathecchayā // svayambhup_8.91 //

tadā tatra mahotpātaṃ pravarttat pāpato dhruvaṃ /
pravarttite mahotpāta lokā syuḥ pāpaduḥkhitāḥ // svayambhup_8.92 //

tatra tān nṛpatiḥ paśyannupekṣyaṃ nirdayaścarat /
lokasaṃrakṣaṇe asaktaḥ sa sarvapāpabhāg bhavet // svayambhup_8.93 //

sarvāṇyapi hi pāpāni sarvalokaiḥ kṛtānyapi /
patitvā nṛpateragre pradadyustatphalāni hi // svayambhup_8.94 //

iti satyaṃ samākhyātaṃ sarvairapi munīśvaraiḥ /
natvā rājā svayaṃ nītyā vicārayan samācaret // svayambhup_8.95 //

iti tena samādiṣṭaṃ śāntaśriyā sumantriṇā /
śrutvā sa nṛpatīrbhītyā saṃtāpatāpitāśayaḥ // svayambhup_8.96 //

śāntaśriyaṃ tamācārya samīkṣya śaraṇaṃ gataḥ /
natvā pādāmbuje bhūyaḥ prārthayadevamādarāt // svayambhup_8.97 //

śāstaḥ sadā cariṣyāmi bhavadājñāṃ śirāvahan /
tat me yaducitaṃ dharmma tat samādeṣṭumarhati // svayambhup_8.98 //

iti saṃprārthitaṃ rājñā śrutvācāryaḥ sa satmatiḥ /
nṛpatiṃ taṃ mahāsattvaṃ sampaśyannevamādiśat // svayambhup_8.99 //

rājañchṛṇu samādhāya vakṣyāmi śubhakāraṇaṃ /
yadyasti te kṛpā loka tat kuru yanmayoditaṃ // svayambhup_8.100 //

tadyathaiteṣu tīrtheṣu snātvā nityaṃ yathāvidhi /
śuciśīlasamācāraḥ samāhitaḥ trimaṇḍalaḥ // svayambhup_8.101 //

sambodhiṃ praṇidhānena sarvasattvahitārthabhṛt /
triratnabhajanaṃ kṛtvā carasva poṣadhaṃ vrataṃ // svayambhup_8.102 //

tata imaṃ jagannāthaṃ dharmadhātuṃ jinālayaṃ /
yathāvidhi samārādhya saṃbhajasva sadādarāt // svayambhup_8.103 //

tathā sarvā imā pañca devatāśca yathāvidhi /
samārādhya samabhyarcya saṃbhajasva sadādarāt // svayambhup_8.104 //

imaṃ mañjuśrīyaṃścāpi caityamārādhya sarvadā /
yathāvidhi samabhyarcya saṃbhajasva mahotsavaiḥ // svayambhup_8.105 //

tathāṣṭau vītarāgāṃśca samārādhya yathāvidhi /
samabhyarcya mahotsāhaiḥ saṃbhajasva sadādarāt // svayambhup_8.106 //

tathā māheśvarīṃ devī khagānanāṃ samādarāṃ /
samārādhya samabhyarcya saṃbhajasva yathāvidhiṃ // svayambhup_8.107 //

ete sarve 'pi devā hi sarvalokādhipeśvarāḥ /
sarvasattvahitārthena prādurbhūtāḥ svayaṃ khalu // svayambhup_8.108 //

tadatraiteṣu deveṣu sarveṣu śraddhayā sadā /
vidhinā bhajanaṃ kṛtvā saṃcarasva jagaddhite // svayambhup_8.109 //

lokāṃścāpi tathā sarvān bodhayitvā prayatnataḥ /
sarveṣveteṣu tīrtheṣu snānadānādikaṃ sadā // svayambhup_8.110 //

kārayitvā mahatpuṇyaṃ jagadbhadrasukhārthadaṃ /
saṃbuddhaguṇasatsaukhyaṃ cāraya poṣadhaṃ vrataṃ // svayambhup_8.111 //

eteṣāṃ ca triratnādidevānāṃ bhajanaṃ sadā /
kārayitvā mahotsāhairbodhimārge pracāraya // svayambhup_8.112 //

tadaitatpuṇyabhāvena sarvatrāpi caracchubhaṃ /
tadā sarvamahotpātaṃ sarvatra vilayaṃ vrajet // svayambhup_8.113 //

tadā brahmamarendrādyāḥ sarve lokādhipā api /
sudṛśātra samālokya pālayeyuḥ sadā mudā // svayambhup_8.114 //

tadā saṃpālite 'smiṃna taiḥ savairlokādhipaiḥ punaḥ /
subhikṣaṃ śrīśubhotsāhaṃ pravarttayeddhi sarvadā // svayambhup_8.115 //

tadā sarbe 'pi lokāśca nīrogāḥ śrīguṇāśrayāḥ /
viramya pāpamārgebhyaḥ saṃcareran sadā śubhe // svayambhup_8.116 //

evaṃ dhṛtvā sadā rājan mahāpuṇya prabhāvataḥ /
ante bodhiṃ samāsādya saṃbuddhapadamāpnuyuḥ // svayambhup_8.117 //

evaṃ mahattaraṃ puṇyaṃ triratnabhajanād bhavaṃ /
vijñāyādau triratnānāṃ bhajasva śraddhayā smaran // svayambhup_8.118 //

tataḥ sarveṣu tīrtheṣu snātvā śuddhendriyāśayaḥ /
triratnaṃ śaraṇaṃ gatvā bhajasva poṣadhaṃ vrataṃ // svayambhup_8.119 //

tataḥ sarvānimān devān dharmmadhātumukhān sadā /
yathāvidhi samārādhya saṃbhajasva samarcayan // svayambhup_8.120 //

lokānapi tathā sarvān bodhayitvā prayatnataḥ /
sarveṣveteṣu tīrtheṣu snāpayitvā yathāvidhiṃ // svayambhup_8.121 //

triratnaśaraṇe sthāpya saṃbodhijñānasādhanaṃ /
bhadśrīsatguṇādhāraṃ cāraya poṣadhaṃ vrataṃ // svayambhup_8.122 //

eteṣāmapi devānāṃ kārayitvā sadārcanaṃ /
bodhimārge pratiṣṭhāpya cāraya pālayañchubhe // svayambhup_8.123 //

evaṃ kṛtvā mahatpuṇyaṃ prāpya śrīsadguṇāśrayaḥ /
bodhisattva mahāsattva mahābhijñā bhaveddhruvaṃ // svayambhup_8.124 //

tataḥ saṃbodhisaṃbhāraṃ pūrayitvā yathākramaṃ /
arhan bodhiṃ samāsādya saṃbuddhapadamāpnuyāḥ // svayambhup_8.125 //

iti śāntaśriyā śāstā samādiṣṭaṃ niśamya saḥ /
nṛpastatheti vijñapya kartumevaṃ samaicchata // svayambhup_8.126 //

tataḥ sa nṛpatiḥ sarvān mantriṇassacivāñjanān /
paurān mahājanāścāpi samāmantrayaivamādiśat // svayambhup_8.127 //

bho mantriṇo janāḥ sarve 'mātyāḥ paurā mahājanāḥ /
ācāryena yathādiṣṭaṃ tathā caritumarhatha // svayambhup_8.128 //

ahamapi tathā dhṛtvā sarvadā bhadrakāraṇaṃ /
triratnaśaraṇaṃ kṛtvā vrataṃ caritumutsahe // svayambhup_8.129 //

ityādiṣṭaṃ narendreṇa śrutvā te mantriṇo janāḥ /
paurā mahājanāḥ sarva tatheti pratiśuśruvuḥ // svayambhup_8.130 //

tataḥ sa nṛpatiḥ sarveḥ sapurohitamantribhiḥ /
amātyaiḥsacivaiḥ paurairmahājanaiḥ samanvitaḥ // svayambhup_8.131 //

sarveṣveteṣu tīrtheṣu snātvā yathāvidhi kramāt /
śuddhaśīlaḥ samādhāya prācarat poṣadhaṃ vrataṃ // svayambhup_8.132 //

tatassa vimalātmāna triratnaśaraṇaṃ gatāḥ /
dharmadhātuṃ samārādhya samabhyarcyabhijanmudā // svayambhup_8.133 //

tathā vāyupure vāyudevatāṃśca yathāvidhi /
agnipure 'gnidevaṃ ca nāgapure phaṇeśvarān // svayambhup_8.134 //

vasupure vasundhārāṃ saddharmmaśrīguṇapradāṃ /
śāntapure maheśānaṃ sambaraṃ sagaṇaṃ kramāt // svayambhup_8.135 //

yathāvidhi samabhyarcya śraddhayā samupāśritaḥ /
tathā mañjuśrī yaścaityaṃ samabhyarcyābhajan sadā // svayambhup_8.136 //

tathāṣṭau vītarāgāṃśca śrīdevīṃśca khagānanāṃ /
yathāvidhi samārādhya samabhyarcyābhajat sadā // svayambhup_8.137 //

tathā sarve 'pi lokāste nṛpavṛttānucāriṇaḥ /
snātvā sarveṣu tīrtheṣu śuddhaśīlā samādarāt // svayambhup_8.138 //

triratnaśaraṇaṃ kṛtvā carantaḥ poṣadhaṃ vrataṃ /
dharmmadhātumukhān sarvān devāṃścābhyarcya prābhajan // svayambhup_8.139 //

tadaitatpuṇyabhāvena sarvatra śubhamācarat /
tataḥ sarva mahotpātaṃ krameṇa praśamaṃ yayau // svayambhup_8.140 //

tadā sarve 'pi te lokā nīrogāḥ puṣṭitendriyāḥ /
mahānandaṃ sukhaṃ prāpya babhūvu dharmmalālasāḥ // svayambhup_8.141 //

tad dṛṣṭvā na nṛpo rājā pratyakṣaṃ dharmasatphalaṃ /
aho saddharmamāhātmyamityuktvā nanditācarat // svayambhup_8.142 //

tadā suvṛṣṭirevātra na babhūva kathaṃcana /
tad dṛṣṭvā na nṛpaścāsīd durbhikṣaśaṃkitāśayaḥ // svayambhup_8.143 //

tataḥ sa karuṇāviṣṭahṛdayaḥ sa nṛpaḥ punaḥ /
śāntaśriyaṃ tamācārya natvaiva prāha sāñjaliḥ // svayambhup_8.144 //

ācārya kṛpayā te 'tra carate śubhatādhunā /
sarvadāpi mahotpātaṃ saṃśāmyata samantataḥ // svayambhup_8.145 //

suvṛṣṭireva nādyāpi pravarttate kathaṃcana /
suvṛṣṭikaraṇopāyaṃ tat samādeṣṭumarhati // svayambhup_8.146 //

iti saṃprārthitaṃ rājñā śrutvācāryaḥ sa satmatiḥ /
nṛpatiṃ taṃ mahāsattvaṃ saṃpaśyannevamabravīt // svayambhup_8.147 //

sādhu rājañchṛṇuṣvātra sadā subhikṣakāraṇaṃ /
suvṛṣṭikaraṇopāyamupadekṣyāmi sāṃprataṃ // svayambhup_8.148 //

likhitvā maṇḍalaṃ nāgarājānāṃ yadyathāvidhi /
tatra nāgādhipān sarvānāvāhyārādhayevahi // svayambhup_8.149 //

tadatra tvaṃ mahāvīrā bhavasvāttaraḥ sādhakaḥ /
yathā māyopadiṣṭāni tathā sarvāṇi sādhaya // svayambhup_8.150 //

ityācārya samādiṣṭaṃ śrutvā sa nṛpatirmudā /
tatheti prativijñapya tathā bhavitumaicchata // svayambhup_8.151 //

tataḥ sa vajradhṛg vārā nāgapuraṃ yathāvidhi /
likhitvā maṇḍalaṃ ramyaṃ pratiṣṭhāpya samārccayat // svayambhup_8.152 //

tatra nāgādhipān sarvānācāryaḥ sa yathākramaṃ /
samārādhya samāvāhya pūjayituṃ samālabhat // svayambhup_8.153 //

tatra nāgādhipāḥ sarve samāgatya yathākramaṃ /
svasvāsanaṃ samāśritya saṃtasthire prasāditāḥ // svayambhup_8.154 //

karkoṭako 'hirāḍeka eva na lajjayāgataḥ /
tatsamīkṣya sa śāntaśrīrmahācāryā maharddhimān // svayambhup_8.155 //

nṛpatiṃ taṃ mahāvīraṃ mahāsattvaṃ maharddhikaṃ /
mahābhijñaṃ samālokya samāmantrayaivamādiśat // svayambhup_8.156 //

rājan nāgādhipāḥ sarve samāgatā ihādhunā /
eka karkkoṭako nāgarāja eveha nāgataḥ // svayambhup_8.157 //

virūpo 'haṃ kathaṃ nāgarāja mahāsabhāsane /
gatvā tiṣṭheyamityevaṃ dhyātvā nāyāti lajjayā // svayambhup_8.158 //

atastaṃ sahasā rājan gatvā tatra mahāhrade /
karkkoṭakaṃ tamāmantraya saṃprārthyeha samānaya // svayambhup_8.159 //

yadi saṃprārthyamānāpi nāgachediha so 'hirāṭ /
tadā balena dhṛtvāpi sarvathā taṃ samānaya // svayambhup_8.160 //

ityācārya samādiṣṭaṃ śṛtvā sa nṛpatiḥ sudhīḥ /
śāntaśriyaṃ tamācārya paśyannevaṃ nyavedayat // svayambhup_8.161 //

ācārya kathamako 'haṃ tatrāgāḍhamahāhrade /
gatvā balena nāgendraṃ dhṛtvā netuṃ praśaknuyāṃ // svayambhup_8.162 //

iti nivedya taṃ rājñā śrutvācāryaḥ sa mantravit /
nṛpatiṃ taṃ mahāvīraṃ sampaśyannevamabravīt // svayambhup_8.163 //

haridaśvaṃ samāruhya puṣpamatmantraśodhitaṃ /
dhṛtvā braja praśaknoṣi mama mantrānubhāvataḥ // svayambhup_8.164 //

durvākuṇḍamidaṃ puṣpaṃ tatrādau kṣipa māṃ smaran /
bhraman yatra caren puṣpaṃ tat yathānusaran baja // svayambhup_8.165 //

ityupadeśya duvīkaṃ kuṇḍaṃ mantrābhiśodhitaṃ /
puṣpaṃ datvā narendrāya punarevamupādiśat // svayambhup_8.166 //

gatvaivaṃ nṛpate tatra nāgapure sametya taṃ /
karkoṭakaṃ samāmantraya madgiraivaṃ nivedaya // svayambhup_8.167 //

bho karkkoṭaka nāgendra yadarthedamihāvraja /
tadbhavānapi jānīyāt tathāpi vakṣyate mayā // svayambhup_8.168 //

gośṛṅge mahācāryaḥ śāntaśrī rvajrabhṛt kṛtī /
durbhikṣaśamanaṃ karttuṃ suvṛṣṭicāraṇe sadā // svayambhup_8.169 //

tatra nāgapure sarvān nāgādhipān yathāvidhi /
samārādhya samāvāhya pūjayituṃ samārabhat // svayambhup_8.170 //

sarve nāgādhipāstatra varuṇādyāḥ samāgatāḥ /
tvameva nāgataḥ kasmāt sahasā gantumarhati // svayambhup_8.171 //

evaṃ saṃprārthyamāno 'pi nāgachet so 'hirāḍ yadi /
valenāpi samākṛṣya sahasā nīyatāṃ tvayā // svayambhup_8.172 //

iti śāntaśriyā śāstā samādiśya samādarāt /
preṣito 'haṃ tadarthetra tat samagantumarhati // svayambhup_8.173 //

ityādiśya sa ācāryaḥ puṣpaṃ mantrābhiśodhitaṃ /
datvā taṃ nṛpatiṃ vīraṃ preṣayat tatra satvaraṃ // svayambhup_8.174 //

ityācārya samādiṣṭaṃ niśamya sa mahāmatiḥ /
durvāmuṇḍaṃ samādāya tathetyuktvā tato 'carat // svayambhup_8.175 //

tataḥ sa nṛpatirvīraḥ śāstu rājñāṃ śirāvahan /
haridaśvaṃ samāruhya saṃcaranstad hadaṃ yayau // svayambhup_8.176 //

tatra tīraṃ samāsādya paśyaṃ nṛpaḥ sa taṃ hadaṃ /
natvācāryamanusmṛtvā durvvākuṇḍaṃ jale 'kṣipat // svayambhup_8.177 //

tanprakṣiptaṃ jale 'gāḍhe bhraman nāgapure 'carat /
rājāpyaśvaṃ samāruhya tatpuṣpānusaran yayau // svayambhup_8.178 //

evaṃ nāgapure gatvā nṛpatiḥ sa vilokayan /
karkoṭaka mahīndraṃ taṃ sahasā samupācarat // svayambhup_8.179 //

tatra sametya sa vīrastaṃ karkoṭakamahīśvaraṃ /
yathācāryāya saṃdipṭaṃ tathā sarvaṃ nyavedayat // svayambhup_8.180 //

tat sanniveditaṃ sarva śrutvā nāgādhipāpi saḥ /
kiñcidapyuttaraṃ naiva dadau tasmai mahībhuje // svayambhup_8.181 //

tataḥ sa nṛpatiścaivaṃ nivedya taṃ mahīśvaraṃ /
saṃpaśyan samupāmantraya prārthayadamādarāt // svayambhup_8.182 //

nāgendro 'tra prasīda tvaṃ śāsturājñāṃ śirovahaṃ /
tvadāmantra na evāhaṃ prāgatastat samāvraja // svayambhup_8.183 //

iti saṃprārthyamāno 'pi rājā sa bhujagādhipaḥ /
kiñcitprāpyuttaraṃ naiva dadau tasmai mahībhuje // svayambhup_8.184 //

tato 'sau nṛpativīraḥ śāstrādiṣṭaṃ yathā tathā /
sarva nivedya tasyāgre punarevamabhāṣata // svayambhup_8.185 //

nāgendra nāparādhaṃ me yattvayā na śrutaṃ vacaḥ /
tanme śāstrā yathādiṣṭaṃ tathā nūnaṃ careya hi // svayambhup_8.186 //

ityuktepi narendreṇa karkoṭako hi yo 'pi saḥ /
kiñcidapyuttaraṃ naiva dadau rājñe mahībhṛte // svayambhup_8.187 //

tataḥ sa nṛpativīraḥ śāsturājñāṃ śirovahan /
dhṛtvā tamahimākṛṣya gurutmāniva prācarat // svayambhup_8.188 //

tato hayāt samānītāḥ guṇakāmadevena saḥ /
ānīte tena mārgeṇa vaśikācala ucyate // svayambhup_8.189 //

evaṃ dhṛtvā samākṛṣya sa vīrastaṃ mahīśvaraṃ /
sahasā nāgapure nītvā śāsturagre samācarat // svayambhup_8.190 //

ācārya bhavadādeśāt tathā karkkoṭako 'hirāṭ /
dhṛtvākṛṣya mayānītastaṃ samīkṣya prasīdatu // svayambhup_8.191 //

iti niveditaṃ rājñā śrutvācāryaḥ samāditaḥ /
nṛpatiṃ taṃ mahāvīraṃ sampaśyannevamādiśat // svayambhup_8.192 //

sādhu rājan mahāvīra yadānītastvayāhirāt /
tadenamāsane nītvā saṃsthāpaya yathākramaṃ // svayambhup_8.193 //

ityācārya samādiṣṭaṃ śrutvā sa nṛpatistathā /
nāgarājaṃ tamāmantraya svāsane saṃnyaveśayat // svayambhup_8.194 //

taṃ dṛṣṭvā svāsanāsīnāṃmācāryaḥ sa yathāvidhiṃ /
nāgendrān stān samāvāhya samārādhya samārcayat // svayambhup_8.195 //

tataḥ sa vrajadhṛkājña ācāryaḥ sa mahīpatiḥ /
sarvān nāgādhipān stutvā prārthayuccaivamādarāt // svayambhup_8.196 //

bho bhavanto mahānāgarājāḥ sarve mayāgrataḥ /
samārādhya samāvāhya yathāvidhi samarcitāḥ // svayambhup_8.197 //

tanme sadā prasīdantu dātumarhanti vāñchitaṃ /
sarvaloka hitārtheva ārādhyayāmi nānyathā // svayambhup_8.198 //

yadatra pāpasaṃcārād durbhikṣaṃ varttate 'dhunā /
tena sarve 'pi duḥkhārttā lokaścaranti pātakaṃ // svayambhup_8.199 //

taddurbhikṣābhiśāntyartha subhikṣakāraṇaṃ sadā /
suvṛṣṭicaraṇopāyaṃ karomīdaṃ jagaddhite // svayambhup_8.200 //

te bhavanto 'tra sarve 'pi sarvasattvābhirakṣaṇe /
cārayituṃ samarhanti suvṛṣṭimatra sarvadā // svayambhup_8.201 //

iti saṃprārthitaṃ tena śāntaśriyā niśamyata /
sarve nāgādhipāstasya tatheti pratiśuśruvuḥ // svayambhup_8.202 //

taistatheti pratijñātaṃ nāgarājairniśamya saḥ /
śāntaśrī nāgarājān stān prārthayadevamādarāt // svayambhup_8.203 //

bhavanto me prasīdantu yadahaṃ prārthaye punaḥ /
sarvasattvahite dātuṃ tadapyarhanti vāñchitaṃ // svayambhup_8.204 //

iti saṃprārthite tena śāntaśriyā niśamyate /
sarvvanāgādhipā tasmai tatheti pratiśuśruvuḥ // svayambhup_8.205 //

sarve nāgādhipaistaiḥ sampratijñātaṃ niśmya saḥ /
ācāryastānahīndrāṃśca prārthayedevamādarāt // svayambhup_8.206 //

bhavantaḥ śrūyatāṃ vākyaṃ yat mayā prārthyate punaḥ /
tadbhavadbhiḥ pratijñātaṃ saṃdhātavyaṃ tathā sadā // svayambhup_8.207 //

yadātra pāpasaṃcārād durvaṣṭiśca bhaved dhruvaṃ /
tadā suvṛṣṭisaṃsiddhirsādhanaṃ tat pranīyatāṃ // svayambhup_8.208 //

tadyathā bhavatāṃ paṭṭe likhitvā maṇḍalaṃ śubhaṃ /
yathāvidhi pratiṣṭhāpya saṃsthāpituṃ samutsahe // svayambhup_8.209 //

durvṛṣṭiḥ syādyadāpyatra tadevaṃ paṭṭamaṇḍalaṃ /
prasārya vidhinārādhya samāvāhya samarcayat // svayambhup_8.210 //

evaṃ prasārya paṭṭesmin saṃpūjite yathāvidhi /
suvṛṣṭiratra yuṣmābhiḥ saṃbharttavyā jagaddhite // svayambhup_8.211 //

iti saṃprārthite tena śāntaśriyā niśamyate /
sarvanāgādhipāstasmai tatheti pratiśuśruvuḥ // svayambhup_8.212 //

tataḥ sa mantravit prājñaḥ sarvanāgādhipājñayā /
likhitvā maṇḍalaṃ paṭṭe pratiṣṭhāpya yathāvidhi // svayambhup_8.213 //

paścāt kāle 'tra durvṛṣṭivṛtte suvṛṣṭisādhane /
nāgapure 'tra saṃsthāpya nirdagdha saṃpragopitaṃ // svayambhup_8.214 //

tato vajrī sa ācāryaḥ sarvān stān bhujagādhipān /
saṃprārthya vinayaṃ kṛtvā visasarjja vinodayan // svayambhup_8.215 //

tataḥ sarve 'pi te nāgarājāḥ svasvālayaṃ gatāḥ /
meghamālāṃ samutthāpya sarvatra samavarṣayan // svayambhup_8.216 //

tadā suvṛṣṭisaṃcārād durbhikṣaṃ vilayaṃ yayau /
subhikṣamaṃgalotsāhaṃ prāvarttata samantataḥ // svayambhup_8.217 //

tadā sarve 'pi lokāste mahānandapramoditaḥ /
triratnabhajanaṃ kṛtvā prācaranta sadā śubhe // svayambhup_8.218 //

tataḥ sa nṛpati rājā dṛṣṭasatyaḥ prasāditaḥ /
śāntiśriyaṃ tamācāryaṃ samabhyarcya yathāvidhi // svayambhup_8.219 //

natvāṣṭāṅgaiḥ prasannātmā kṛtvā pradakṣiṇāni ca /
kṛtāñjalipuṭaḥ paśyan prārthayaccaivamādarāt // svayambhup_8.220 //

bho bhagavan mahācārya bhavaddharmmānubhāvataḥ /
sarvotpātaṃ śamībhūta suvṛṣṭiḥ saṃpravarttate // svayambhup_8.221 //

tadatra sarvadā nūnaṃ nirutpātaṃ samantataḥ /
dharmaśrīmaṃgalotsāhaṃ bhavadeva nirantaraṃ // svayambhup_8.222 //

evaṃ sadā kṛpā dṛṣṭayā saṃpaśyan viṣaye mama /
nirutpātaṃ śubhotsāhaṃ kartumarhati sarvathā // svayambhup_8.223 //

sāmprataṃ saphalaṃ janma saṃsārajīvitaṃ ca me /
yallokāśca sukhībhūtāḥ saṃcaranta sadā śubhe // svayambhup_8.224 //

tadahaṃ sāmprataṃ śāstarbhavadājñāṃ śirāvahan /
svarājyāśramamāśritya careyaṃ pālayañjagat // svayambhup_8.225 //

tanmenugrahamādhāya kṛpayā saṃprasāditaḥ /
saṃbodhisādhane cittaṃ sa sthitiṃ karttumarhati // svayambhup_8.226 //

iti vijñapya bhūpālasta sya śāstuḥ padāmbuje /
natvānujñāṃ samāsādya mahotsāhaiḥ puraṃ yayau // svayambhup_8.227 //

tatra sa nṛpa āśritya samantri sacivo mudā /
bodhicaryāvrataṃ dhṛtvā tasthau kurvan sadā śubhaṃ // svayambhup_8.228 //

iti svayambhū caityāśramanāmasādhanasuvṛṣṭicāraṇo nāmāṣṭamo 'dhyāyaḥ /

navama adhyāyaḥ śrīmahācārya śāntikaraguṇasaṃsiddhimahātmyānubhāva prakathanapravartano nāma

atha maitreya ālokya samutthāya kṛtāñjaliḥ /
bhagavantaṃ tamānamya prārthayaccaivamādarāt // svayambhup_9.1 //

kadā śāntikaraṃ nāma tasyābhavat kathaṃ punaḥ /
taddhetuṃ śrotumicchāmi samupādeṣṭumarhati // svayambhup_9.2 //

iti saṃprārthite tena maitreyeṇa sa sarvavit /
bhagavāstaṃ mahāsattvaṃ sampaśyannevamādiśat // svayambhup_9.3 //

śṛṇu maitreya vakṣyāmi śāntaśriyāṃ mahadguṇaṃ /
saddharmmasādhanotsāhaṃ bhadraśrīsadgurṇārthadaṃ // svayambhup_9.4 //

yo 'sau rājā mahāsattvaḥ sadharmmaguṇalālasaḥ /
tyaktvā kāmasukhaṃ rājyaṃ tīrthayātrāmupācarat // svayambhup_9.5 //

sa sarveṣvapi tīrtheṣu snātvā dānaṃ vidhāya ca /
trisamādhisamācāraḥ saṃcara poṣadhaṃ vrataṃ // svayambhup_9.6 //

evaṃ sarveṣu pīṭheṣu bhraman saddharmmamānasaḥ /
yogacaryāvrataṃ dhṛtvā pracacāra samāhitaḥ // svayambhup_9.7 //

puṇyakṣetreṣu sarveṣu bhramannaivamihāgatāḥ /
dṛṣṭvaimaṃ maṇḍalaṃ ramye vismitaṃ samupāyayau // svayambhup_9.8 //

atraimaṃ dūrato dṛṣṭvā dharmmadhātuṃ jinālayaṃ /
mudāṣṭāṅgaiḥ praṇatvāśuḥ saṃdraṣṭuṃ samupāyayau // svayambhup_9.9 //

sametya saṃmahāsattvā jyotīrūpaṃ jinālayaṃ /
dharmmadhātumimaṃ dṛṣṭvā praṇatvā samupāśrayat // svayambhup_9.10 //

tataḥ samudito rājā nepāle 'tra manorame /
sarvatrāpi ca saṃdraṣṭuṃ pracacāra vilokayan // svayambhup_9.11 //

teṣu sarveṣu tīrtheṣu snātvā datvā yathepsitaṃ /
yathāvidhi samādhāya vrataṃ cara samāhitaḥ // svayambhup_9.12 //

tatoṣṭau vītarāgāṃśca dṛṣṭvā sa saṃpramoditaḥ /
yathāvidhi samārādhya samabhyarcya sadābhajan // svayambhup_9.13 //

tataścāsau mahādevī khagānanāṃ maheśvarīṃ /
yathāvidhi samārādhya samabhyarcyābhajanmudā // svayambhup_9.14 //

tato mañjuśriyaścaityaṃ samīkṣya sa pramoditaḥ /
yathāvidhi samabhyarcya prābhajat samupasthitaḥ // svayambhup_9.15 //

tataḥ ścaitatmahatpuṇyaiḥ śāntiśrīśubhitendriyaḥ /
pravajyā saṃvaraṃ dhṛtvā brahmacārī babhūva saḥ // svayambhup_9.16 //

yattasya supraśāntaśrīśobhitānīndriyāni ṣaṭ /
taṃ nanāma prasiddhaṃ ca śāntaśrīrityabhūdyataḥ // svayambhup_9.17 //

tato 'sau satmatirvijño bodhisattvo jagaddhite /
vajracaryāvrataṃ gṛhaya pracacāra samāhitaḥ // svayambhup_9.18 //

tataśca śilayāchādya dharmmadhātuṃmimaṃ jinaṃ /
iṣṭikābhirmahatstūpaṃ vidhāya samagopayat // svayambhup_9.19 //

tataḥ pañcapureṣvatra sthāpitā pañca devatāḥ /
mañjuśrīyāmidaṃ caityamanena ca mahatkṛtaṃ // svayambhup_9.20 //

evaṃ kṛtvātra kāryāṇi sarvāṇi sa mahāmatiḥ /
bodhisattvā mahābhijñaḥ pracacāra jagaddhite // svayambhup_9.21 //

tataścātra mahatpātaṃ śamīkṛtya samaṃtataḥ /
bhadraśrīmaṅgalotsāhaṃ na śāntaśrīḥssadā vyadhāt // svayambhup_9.22 //

tataścāsau mahābhijño durvṛṣṭi parivarttate /
nāgarājān samārādhya suvṛṣṭi samacārayat // svayambhup_9.23 //

evaṃ sa triguṇābhijñāṃ mahotpāta praśāntikṛt /
śubhaṃkara sadā tena śāntikare iti smṛtaḥ // svayambhup_9.24 //

īdṛgmantrī mahābhijño vajrācāryā mahāmatiḥ /
samṛddhisiddhisaṃpannā na bhūtā na bhaviṣyati // svayambhup_9.25 //

evaṃ vidhāya sarvatra nirutpātaṃ śubhotsavaṃ /
bodhisattva sa śāntaśrīstrailokyamahitobhavat // svayambhup_9.26 //

evamasya mahatpuṇyaṃ bhadraśrīguṇasādhanaṃ /
vijñāya śaraṇaṃ gatvā savitavyaṃ śubhārthibhiḥ // svayambhup_9.27 //

yadyasya śaraṇaṃ gatvā śraddhayā samupāśritāḥ /
yathāvidhi samārādhya bhajeyuḥ sarvadā mudā // svayambhup_9.28 //

te sarve vimalatmāno niḥkleśā vijitendriyāḥ /
bhadraśrīguṇasaṃpattiṃ sarddhisiddhiṃ samāyayuḥ // svayambhup_9.29 //

ye ca tasya sadā smṛtvā dhyātvāpi ca samāhitāḥ /
nāmāpi ca samuccārya bhajeyuḥ śraddhayā sadā // svayambhup_9.30 //

te 'pi sarve vikalmāṣāḥ pariśuddhatrimaṇḍalāḥ /
tadguṇaśrīsamāpannā bhaveyu bodhicāriṇaḥ // svayambhup_9.31 //

ityevaṃ tatmahatpuṇyaṃ vijñāya tadguṇārthinaḥ /
tasyaiva śaraṇaṃ gatvā bhajantu te sadā mudā // svayambhup_9.32 //

ityādiṣṭaṃ munīndreṇa sarve 'pi te sabhāśritāḥ /
lokāstatheti vijñapya prābhyanandan prabodhitāḥ // svayambhup_9.33 //

evamasau mahāsattvo bhadraśrīsadguṇārthabhṛt //
sarvasattvahitaṃ kṛtvā saṃtasthe suciraṃ tathā // svayambhup_9.34 //
tataḥ kāle gate rājā vṛddhobhijīrṇṇitendriyaḥ /
niḥkleśo viratābhāgo dhyātvaiva samacintayat // svayambhup_9.35 //

ahaṃ vṛddhotijīrṇṇāṅgaḥ sthāsyāmyevaṃ kiyāccaraṃ /
avaśyaṃ daivayogeṇa yāsyāmi maraṇaṃ dhruvaṃ // svayambhup_9.36 //

tadatrāhaṃ svaputrāya yūne lokānupālane /
sābhiṣekamidaṃ rājyaṃ dātumarhāmi sāmprataṃ // svayambhup_9.37 //

iti dhyātvā sa bhūpālo narendradevamātmajaṃ /
abhiṣiṃcya nṛpaṃ kṛtvā bodhayannevamaṃnvaśāt // svayambhup_9.38 //

rājan putra samādhāya dharmanītyā samācaran /
triratnabhajanaṃ kṛtvā saṃcarasva sadā śubhe // svayambhup_9.39 //

adyārabhyāsi sarveṣāṃ lokānāmadhipaḥ prabhuḥ /
sarvadharmānuśāstā ca sarvasattvahitārthabhṛt // svayambhup_9.40 //

tadatra sakalān lokān dharmanītyānupālayan /
triratnabhajanaṃ kṛtvā saṃcaraṃsva sadā śubhe // svayambhup_9.41 //

ityanuśāsya tanputraṃ pitā sa bhavanispṛhaḥ /
sarvaparigrahānstyaktvā vanaprasthasamāśrayan // svayambhup_9.42 //

tatrasthāsau mahābhijñaḥ pariśuddhitrimaṇḍalaḥ /
samādhinihitaḥ svāntaḥ sasaṃcare bahmasaṃbaraṃ // svayambhup_9.43 //

tataḥ kāle gate mṛtyusamaye sa samāhitaḥ /
triratnaṃ sa smaraṃstyaktvā dehaṃ yayau sukhāvatīṃ // svayambhup_9.44 //

tataḥ sa nṛpatī rājā narendradeva indravat /
saṃbodhayan prayatnena sarvān lokānapālayat // svayambhup_9.45 //

so 'pi rājā viśuddhātmā saddharmmaguṇalālasaḥ /
śāntikaraṃ tamācārya sametya śaraṇaṃ yayau // svayambhup_9.46 //

tatra sa samupāśritya śāsturājñāṃ śirovahan /
triratnabhajanaṃ kṛtvā prācarat sarvadā śubhe // svayambhup_9.47 //

sadā sarveṣu tīrtheṣu snānaṃ kṛtvā yathāvidhi /
pitrebhyaḥ pradadau piṇḍaṃmarthibhyo 'pi yathepsitaṃ // svayambhup_9.48 //

tathāṣṭau vītarāgāṃśca kṣatralokādhipāmapi /
yathāvidhi samārādhya samārcayat sa parvasuḥ // svayambhup_9.49 //

tathā ca śrīmahādevīṃ khagānanāṃ yathāvidhi /
samārādhya samabhyarcya mahotsāhairmudābhajat // svayambhup_9.50 //

tathā mañjuśrīyaścaitye pṛcchāgresminnupāśrayat /
yathāvidhi samārādhya samabhyarcyābhajat sadā // svayambhup_9.51 //

tathā vāyupure vāyudevatāḥ sagaṇā api /
yathāvidhi samārādhya samabhyarcyābhajat sadā // svayambhup_9.52 //

tathā vahnipure vahnidevatāḥ sagaṇā api /
yathāvidhi samārādhya samabhyarcyābhajat sadā // svayambhup_9.53 //

tathā nāgapure nāgadevatāḥ sagaṇā api /
yathāvidhi samārādhya samabhyarcyābhajat sadā // svayambhup_9.54 //

tathā vasupure devīṃ vasudhārāṃ samaṇḍalām /
yathāvidhi samārādhya samabhyarcyā sadābhajat // svayambhup_9.55 //

tathā śāntipure śrīmatsambaraṃ sagaṇaṃ jinaṃ /
yathāvidhi samārādhya samabhyarcyā sadābhajat // svayambhup_9.56 //

tathā tasya dharmadhātoḥ sa narendraḥ samupāśritaḥ /
yathāvidhi samārādhya prābhajan sarvadārcayan // svayambhup_9.57 //

evaṃ sa nṛpatī rājā saddharmaguṇalālasaḥ /
triratnabhajanaṃ kṛtvā saṃprācarat sadā śubhe // svayambhup_9.58 //

evaṃ sa nṛpa eteṣu tīrthayātrādikarmasu /
bodhayitvā prayatnena sarvān lokān yayā jayat // svayambhup_9.59 //

tathā sarve 'pi te lokā dhṛtvā nṛpānuśāsanaṃ /
eteṣu tīrthayātrādikarmasu saṃpracerire // svayambhup_9.60 //

tathāṣṭau vītarāgāṃśca devīṃ khagānanāmapi /
pañcaitā devatāścāpi caityaṃ mañjuśriyo 'pi ca // svayambhup_9.61 //

jagadīśaṃ jagannāthaṃ dharmadhātuṃ jinālayaṃ /
yathāvidhi samabhyarcya prābhajanta sadā mudā // svayambhup_9.62 //

etaddharmānubhāvena sarvadātra sumaṅgalaṃ /
nirutpātaṃ mahotsāhaṃ prāvarttata samantataḥ // svayambhup_9.63 //

evaṃ sa nṛpatī rājā narendra deva ātmanaḥ /
bodhicaryāḥ vrataṃ dhṛtvā saṃpracara jagaddhite // svayambhup_9.64 //

parānapi tathā sarvān lokān yatnena bodhayan /
bodhimārge samāyujya prācārayajjagaddhite // svayambhup_9.65 //

evaṃ sa indravad rāja bodhisattvā jagatprabhuḥ /
sarvasattvahitaṃ kṛtvā tasthau ciraṃ śubhe raman // svayambhup_9.66 //

tataḥ śrīmān sa ācāryaḥ śāntikaro maharddhikaḥ /
kṛtakṛtyaḥ pravṛddho 'pi nirvātuṃ nābhivāṃchati // svayambhup_9.67 //

sarvasattvahitākāṃkṣī śāntipurāgratādhasi /
dhyānāgāre mahoddāre yājanaika pramāṇike // svayambhup_9.68 //

āropya śrīmahojvāle cintāmaṇi mahādhvajaṃ /
sa prājñaḥ sa mahāsattvo bodhisattvā jinātmajaḥ // svayambhup_9.69 //

samādhidhāraṇīvidyāyogadhyānasamāhitaḥ /
sambodhipraṇidhiṃ dhṛtvā tasthau niścaramānasaḥ // svayambhup_9.70 //

yadā saddharmmahīṇe 'tra lokapaṃca kaṣāyite /
tadotthāya samādheḥ sa saddharmma deśayiṣyati // svayambhup_9.71 //

yadā yadātra satmitraḥ śāstrā vidyādhipā na hi /
tadā tadā na sanmitraḥ śāstrāvidyādhipobhavan // svayambhup_9.72 //

sarvānlokān prayatnena nivārya pāpamārgataḥ /
bodhimārge pratiṣṭhāpya cārayiṣyati saddharme // svayambhup_9.73 //

evaṃ dhyātvā sa ācāryaḥ śāntikaraḥ samādhibhṛt /
sarvasattvahitārthena tasthau yogasamāhitaḥ // svayambhup_9.74 //

evaṃ sa triguṇācāryaḥ sarvasattvahitārthabhṛt /
bodhisattvamahābhijña tiṣṭha tatra jagaddhita // svayambhup_9.75 //

ye tasya śaraṇaṃ gatvā smṛtvā dhyātvā samādarāt /
nāmāpi ca samuccāryaṃ bhajanti śraddhayā sadā // svayambhup_9.76 //

te 'pi sarve mahābhijñā bodhisattvā vicakṣaṇāḥ /
bhadraśrīguṇasaṃpannā bhaviṣyanti sadā bhave // svayambhup_9.77 //

tataste vimalātmānaścaturbrahmavihāriṇaḥ /
bodhicaryāvrataṃ dhṛtvā cariṣyanti jagaddhite // svayambhup_9.78 //

tataste bodhisaṃbhāraṃ pūrayitvā yathākramaṃ /
arhanto bodhimāsādya prāpsyanti saugataṃ padaṃ // svayambhup_9.79 //

ye ca tadguṇamāhātmyaṃ śṛṇvanti śraddhayā mudā /
te 'pi tadguṇa saṃpatti saṃsiddhiṃ samavāpnuyuḥ // svayambhup_9.80 //

iti vijñāya vāñchanti yastasya guṇasaṃpada /
te sadguṇamāhātmyaṃ śrotumarhati sādaraṃ // svayambhup_9.81 //

ityādiṣṭaṃ muṇīndrena śrutvā sarvasabhāśritāḥ /
lokāstatheti saṃśrutya prābhyanandan prabodhitāḥ // svayambhup_9.82 //

iti śrīmahācāryaśāntikaraguṇasaṃsiddhimāhātmyānubhāvaprakathanapravṛtto nāmādhyāya navamaḥ /

daśama adhyāyaḥ śrī dharmmadhātusvayambhūtpattidharmmamāhātmyasubhāṣitasūtraṃ nāma

athāsau bhagavān bhūyo maitreyaṃ taṃ mahāmatiṃ /
samālokya sabhāṃ cāpi samāmantryaivamādiśat // svayambhup_10.1 //

śṛṇu maitreya vakṣyāmi mañjuśriyo jagadguroḥ /
saddharmaguṇamāhātmyaṃ saṃbodhijñānadāyakaṃ // svayambhup_10.2 //

yadiyaṃ bhikṣuṇī cūḍā suśīlā brahmacāriṇī /
idaṃ mañjuśriyaṃ ścaityaṃ śraddhayā samupāśritā // svayambhup_10.3 //

śuddhotpalasrajo nityaṃ samabhyarcya yathāvidhi /
smṛtvā dhyātvā samārādhya sabhaktyā śraddhayā sadā // svayambhup_10.4 //

ādyāṃ cale cule vande svāheti navamākṣaraṃ /
dhāraṇī paramāvidyāṃ paṭhantī bhajane sadā // svayambhup_10.5 //

etanpuṇyānubhāvena cūṇḍeyaṃ bhikṣuṇī satī /
pañcābhijñāvatī varṣairdvādaśabhirbhaved dhruvaṃ // svayambhup_10.6 //

tataśceyaṃ mahābhijñā śrīsamṛddhiguṇāśrayā /
sarvasattvahitaṃ kṛtvā pracared bodhisaṃvaraṃ // svayambhup_10.7 //

tato 'rhantī mahāprājñā pariśuddhatrimaṇḍalā /
trividhāṃ bodhimāsādya saṃbuddhapadamāpsyati // svayambhup_10.8 //

evamanyepi lokāśca caityamañjuśriyo traye /
paṭhantī dhāraṇīmenāṃ bhajanti śraddhayā sadā // svayambhup_10.9 //

te 'pi sarve vikalmāṣāḥ pariśuddhatrimaṇḍalāḥ /
bhadraśrīsadguṇādhārā bodhisattvā jitendriyāḥ // svayambhup_10.10 //

pañcābhijñapadaprāptāścaturbrahmavihāriṇaḥ /
sarvasattvahitādhārā careyurbodhisambaraṃ // svayambhup_10.11 //

tataste bodhisaṃbhāraṃ pūrayitvā yathākramaṃ /
jitvā māragaṇān sarvān niḥkleśā vimalendriyāḥ // svayambhup_10.12 //

arhanto 'pi mahābhijñāḥ saṃbodhisādhanāratāḥ /
trividhāṃ bodhimāsādya saṃbuddhapadamāpnuyuḥ // svayambhup_10.13 //

yūyamapiti matvātra caityamañjuśriyastathā /
paṭhanto dhāraṇīmenāṃ bhajadhvaṃ bodhimānasāḥ // svayambhup_10.14 //

etatpuṇyābhiliptā hi pariśuddhatrimaṇḍalāḥ /
yūyamapi tathā sarve bhaveta sugatātmajāḥ // svayambhup_10.15 //

bodhisattvā bhadraśrīsadguṇāśrayāḥ /
mahābhijñā jagannāthā bhaveta bhadracāriṇaḥ // svayambhup_10.16 //

tataḥ saṃbodhisaṃbhāraṃ pūrayitvā yathākramaṃ /
jitvā māragaṇān sarvāścaturbrahmavihāriṇaḥ // svayambhup_10.17 //

arhantastrividhāṃ bodhiṃ prāpya buddhā bhaviṣyatha /
iti satyaṃ parijñāya yadi saṃbodhimicchatha // svayambhup_10.18 //

asmin mañjuśriyaścaityaṃ bhajadhvaṃ sarvadā mudā /
ityādiṣṭaṃ munīndreṇa niśamya te sasāṃdhikāḥ // svayambhup_10.19 //

sarvalokāstathetyuktvā prābhyanandat prabodhitāḥ /
tataḥ sarve 'pi te lokā brahmāśakrādayo 'marāḥ // svayambhup_10.20 //

sarve lokādhipāścāpi sārddhaṃ parijanairmudā /
bhagavantaṃ munīndraṃ taṃ sasaṃgha saṃprasāditāḥ // svayambhup_10.21 //

natvā pradakṣiṇī kṛtvā svasvālayaṃ mudā yayuḥ /
sarve martyā nṛpādyāśca samantrijanapaurikāḥ // svayambhup_10.22 //

sasāṃdhikaṃ munīndraṃ taṃ natvā svasvālayaṃ yayuḥ /
hārīti yakṣiṇīśāpi sātmajā bauddharakṣaṇī // svayambhup_10.23 //

triratnabhajanaṃ kṛtvā dharmadhātorūpāśrayat /
tataḥ sa bhagavāṃścāpi samutthāya sasāṃdhikaḥ // svayambhup_10.24 //

prabhāsayañjagadbhāsā jaṭodyānāśrame yayau /
tatra sa trijagannātho vihāre sahasāṃdhikaiḥ // svayambhup_10.25 //

saddharmmasamupādiśya vijahāra jagaddhite /
iti te guruṇādiṣṭaṃ śrutaṃ mayā tathocyate // svayambhup_10.26 //

śrutvāpyetanmahārājā śraddhayābhyanumodaya /
iti śāstrārhatādiṣṭaṃ niśamya sa narādhipaḥ // svayambhup_10.27 //

prasāditastamarhanta natvā prāhaivamādarāt /
bhadantohaṃ samicchāmi saṃdraṣṭuṃ taṃ svayaṃbhuvaṃ // svayambhup_10.28 //

tannaipāle pragacchāmi tadanujñāṃ pradehi me /
iti saṃprārthitaṃ rājñā śrutvā sorhanyatirmudā // svayambhup_10.29 //

nṛpatiṃ taṃ mahāsattvaṃ saṃpaśyannevamādiśyat /
sādhu rājan samicchā te yadyasti taṃ svayambhuvaṃ // svayambhup_10.30 //

draṣṭuṃ gaccha samārādhya bhaja śraddhāsamanvitaḥ /
sarvatīrtheṣu ca snātvā datvā dānaṃ yathepsitaṃ // svayambhup_10.31 //

vītarāgāṃ samārādhya samabhyarcyabhijādarāt /
dharmodayāṃ mahādevīṃ khagānanāṃ jineśvarīṃ // svayambhup_10.32 //

śraddhayā samupāśritya samabhyarcya bhajādarāt /
pañcapurāsthitāḥ pañca devatāśca yathāvidhi // svayambhup_10.33 //

samārādhya samabhyarcya bhaja bhaktyā samādarāt /
mañjudevasya caityaṃ ca samālokya yathāvidhi // svayambhup_10.34 //

samārādhya samabhyarcya bhajenāṃ dhāraṇīṃ paṭhan /
ācārya ca guhāsīnaṃ samādhidhyānasaṃsthitaṃ // svayambhup_10.35 //

dhyātvārādhya samabhyarcya natvā bhaja samādarāt /
evamanyān mahāsattvān dharmmadhātorūpāsakān // svayambhup_10.36 //

sarvānapi samārādhya samabhyarcya praṇāmaya /
etatpuṇyaviśuddhātmā bhadraśrī sadguṇāśrayaḥ // svayambhup_10.37 //

bodhisattvā mahāsattvā jagadbharttā bhavedapi /
tataḥ saṃbodhisaṃbhāraṃ pūrayitvā yathākramaṃ // svayambhup_10.38 //

arhansaṃbodhimāsādya saṃbuddhapadamāpsyasi /
iti satyaṃ parijñāya saṃbodhi yadi vāñchasi // svayambhup_10.39 //

gatvā tatra mahotsāhairdharmmadhātuṃ vilokya taṃ /
yathāvidhi samārādhya bhajasva samupāśritaḥ // svayambhup_10.40 //

gaccha te maṅgalaṃ bhuyāt sidhyatu te samīhitaṃ /
yathecchayā samālokya samāyāhi pramoditaḥ // svayambhup_10.41 //

iti śāstrā samādiṣṭaṃ śrutvā sa nṛpatirmudā /
taṃ guruṃ sāñjalirnatvā prāpyānujñāmanandataḥ // svayambhup_10.42 //

tataḥ sa nṛpatī rājā samantrijanapaurikāḥ /
rājarddhi maṃgalotsāhaiḥ saṃprasthito mudācarat // svayambhup_10.43 //

tatra mārge sa rājendraḥ sarvān lokān prasādayan /
mahotsāhaiścarannāśu naipālaṃ samupāyayau // svayambhup_10.44 //

tatra prāptaḥ samālokya dūrāt taṃ śrīsvayaṃmbhuvaṃ /
sāñjali praṇatiṃ kṛtvā pramanāḥ sahasā caret // svayambhup_10.45 //

tatra sarvatra saṃvīkṣya śubhotsāhapravarttitaṃ /
vismayānanditānsā sa nṛpatiḥ samupāsaret // svayambhup_10.46 //

tatra sarveṣu tīrtheṣu krameṇa sa narādhipaḥ /
snātvārthibhyo yathākāmaṃ dadau dānaṃ caran vrataṃ // svayambhup_10.47 //

tato 'ṣṭau vītarāgān sa nṛpatirvīkṣya harṣitaḥ /
yathāvidhi samārādhya bhajatyarcya yathāvidhi // svayambhup_10.48 //

tato mudācaran vīkṣya dharmmadhātuṃ jinālayaṃ /
yathāvidhi samārādhya samabhyarcyābhajan kramāt // svayambhup_10.49 //

tato vāyupure vāyudevatāṃ sagaṇāṃ mudā /
yathāvidhi samārādhya samabhyacyanitobhajata // svayambhup_10.50 //

tataścāgnipure vahnidevatāḥ sagaṇāmapi /
yathāvidhi samārādhya saṃpūjyābhajadādarāt // svayambhup_10.51 //

tato nāgapure nāgadevatāḥsagaṇā api /
yathāvidhi samārādhya samabhyarcyā mudābhajat // svayambhup_10.52 //

tato vasupure devīṃ sagaṇāṃ śrīvasundharāṃ /
yathāvidhi samārādhya bhajatyarcya samādarāt // svayambhup_10.53 //

tataḥ śāntipure śrīmatsambaraṃ sagaṇaṃ tathā /
yathāvidhi samārādhya samabhyarcya mudābhajat // svayambhup_10.54 //

tataḥ śāntikarācārya samādhidhyānasaṃsthitaṃ /
dhyātvārādhya samabhyarcya prābhajan saṃpramoditaḥ // svayambhup_10.55 //

tato dharmmodayā devī khagānanāṃ maheśvarīṃ /
yathāvidhi samārādhya samabhyarcya mudābhajat // svayambhup_10.56 //

sambuddhaṃ puṇḍarīkākṣaṃ sarvajña karuṇāspadaṃ /
samantabhadraśāstāraṃ śākyasiṃhaṃ namāmyahaṃ // svayambhup_10.57 //

śrīghanaṃ śrīmatiṃ śreṣṭhaṃ śīlarāśiṃ śivakaraṃ /
śrīmantaṃ śrīkaraṃ śāntaṃ śāntimūrti namāmyaham // svayambhup_10.58 //

nairātmavādinaṃ siṃhaṃ niravadyaṃ nirāśravaṃ /
nītijñaṃ nirmalātmānaṃ niṣkalaṃkaṃ namāmyaham // svayambhup_10.59 //

nirdvandvaṃ nirahaṃkāraṃ nirvikalpaṃ tathāgataṃ /
nirddhūtanikhilakleśaṃ niṣprapaṃcaṃ namāmyahaṃ // svayambhup_10.60 //

viśveśvaraṃ viśeṣo 'haṃ viśvarūpaṃ vināyakaṃ /
viśvalakṣaṇasaṃpūrṇṇa vītarāgaṃ namāmyahaṃ // svayambhup_10.61 //

vidhāvareṇa saṃpannaṃ viśveśamvimalaprabhaṃ /
vinītavegaṃ vimalaṃ vītamohaṃ namāmyahaṃ // svayambhup_10.62 //

dudantidamakaṃ śāntaṃ śuddhaṃ pañcajinālayaṃ /
sugatiṃ suśrutaṃ saumyaṃ śubhrakīrtti namāmyahaṃ // svayambhup_10.63 //

yogīśvaraṃ daśabalaṃ lokajñaṃ lokapūjitaṃ /
lokācārya lokamūrtiṃ lokānāthaṃ namāmyahaṃ // svayambhup_10.64 //

kalaṃkamuktiṃ kāmāriṃ sakalaikaṃ kalādharaṃ /
kāntamūrti dayāpātraṃ kanakābhaṃ namāmyahaṃ // svayambhup_10.65 //

tato mañjuśriyaścaityaṃ dharmadhātumupāśrayan /
yathāvidhi samārādhya samabhyarcyānatobhajat // svayambhup_10.66 //

tato mudā caran vīkṣya dharmadhātuṃ jinālayaṃ /
yathāvidhi samārādhya samabhyarcyābhajan mudā // svayambhup_10.67 //

bhaktyā paramayāstauṣījinālayaṃ svayaṃbhuvaṃ /
jyotīrūpāya caitanyaṃ rūpāya bhavate namaḥ // svayambhup_10.68 //

murādinidhanāya śrīdātre praṇavarupiṇe /
viśvatomukharupāya bhaktavatsala te namaḥ // svayambhup_10.69 //

pṛthvyādibhūtanirmātre jagadvaṃdyāyate namaḥ /
jagatsraṣṭe jagatpātre jagaddhartre namo namaḥ // svayambhup_10.70 //

dhyānagamyāya dhyeyāya cartuvargapradāyine /
evaṃ stutvā aśokaḥ sa punaḥ kṣamāpanaṃ vyadhāt // svayambhup_10.71 //

evaṃ sa nṛpatiḥ sarvān dharmadhātorupāsakān /
mahāsattvān samabhyarcya satkṛtya samatoṣayat // svayambhup_10.72 //

evaṃ sa nṛparājaḥ śrī dharmadhatorūpāśritaḥ /
triratnabhajanaṃ kṛtvā prācarad bodhisambaraṃ // svayambhup_10.73 //

tataḥ sa nandito rājā samantrijanapaurikaḥ /
natvā pradakṣiṇīkṛtya dharmmadhātuṃ mudācarat // svayambhup_10.74 //

tataścaran sa bhūmīndro mahotsāhaiḥ pramoditaḥ /
sahasā puramāsādya vihāra samupācarat // svayambhup_10.75 //

tatropetya tamarhantamupaguptasasāṃdhikaṃ /
samīkṣya sañjalirnatvā sabhaikāntaṃ samāśrayat // svayambhup_10.76 //

taṃ samāyātamālokya so 'rhe śāstā prasannadṛk /
svāgataṃ kuśalaṃ kaccinnṛpatiṃ paryapṛcchata // svayambhup_10.77 //

tacchutvā sa mahīpālaḥ śāstāraṃ taṃ kṛtāñjaliḥ /
praṇatvā suprasannāsyaḥ saṃpaśyannevamabravīt // svayambhup_10.78 //

samāgatosmyahaṃ śāstarbhavatkṛpānubhāvataḥ /
kuśalaṃ me kathaṃ na syāt sarvatrāpi sadāpi hi // svayambhup_10.79 //

bhavatkṛpānubhāvena nepāle 'haṃ mudācaran /
dṛṣṭvā sarveṣu tīrtheṣu snātvā dānaṃ yathepsitaṃ // svayambhup_10.80 //

tathāṣṭau vītarāgāśca samālokya pramāditaḥ /
yathāvidhi samārādhya samabhyarcyabhijaṃ kramāt // svayambhup_10.81 //

tataḥ samīkṣya taṃ śrīmaddharmmadhātuṃ svayaṃbhuvaṃ /
yathāvidhi samārādhya samabhyarcyābhajan mudā // svayambhup_10.82 //

tato vāyupure vāyudevatābhyarccitā mayā /
tataścāgnipure vahnirdevatāpi mayārccitā // svayambhup_10.83 //

tathā nāgapure nāgarājāṃścāpi mayārccitā /
tathā tathā vasupure devī vasundharāṃ samarccitā // svayambhup_10.84 //

tataḥ śāntipure śrīmatsambaraśca samarccitaḥ /
tataḥ śāntikarācāryaḥ samālokya mayārcitaḥ // svayambhup_10.85 //

devīṃ khagānanāṃ cāpi samārādhya samarcitā /
mañjudevasya caityaṃ ca yathāvidhi samarcitaṃ // svayambhup_10.86 //

evaṃ bhadanta tatropacchandohe puṇyabhūtale /
yathāvidhi samārādhya sarvadevā mayārcitāḥ // svayambhup_10.87 //

etatpuṇyaṃ mayā labdhaṃ bhavatkṛpānubhāvataḥ /
tadatra janmasāphalyaṃ jīvitaṃ cāpi me 'dhunā // svayambhup_10.88 //

tathātra sarvadā śāsta dharmadhātuṃ jinālayaṃ /
smṛtvā nāma samuccārya dhyātvā bhajeya mā bhavaṃ // svayambhup_10.89 //

iti rājñā samākhyātaṃ śrutvā so 'rha prasāditaḥ /
nṛpati taṃ samālokya punarevaṃ samādiśat // svayambhup_10.90 //

dhanyo 'si yatmahārājadharmadhātuṃ jinālayaṃ /
smṛtvā dhyātvāpi saṃbhaktuṃmicchase 'tra sadā bhaja // svayambhup_10.91 //

etatpuṇyaviśuddhātmā bhadraśrīsadguṇāśrayaḥ /
bodhisattvo mahāsattvaḥ sarvadharmādhipo bhaveḥ // svayambhup_10.92 //

tataḥ saṃbodhisaṃbhāraṃ pūrayitvā yathākramaṃ /
arhanstribodhimāsādya dhruvaṃ buddhapadaṃ labheḥ // svayambhup_10.93 //

samutpattikathāṃ tasya dharmadhātoḥ svayaṃbhuvaḥ /
śrutvāpi yatmahatpuṇyaṃ saṃbodhisādhanaṃ labhet // svayambhup_10.94 //

iti matvā samutpattikathāṃ tasya svayaṃbhuvaḥ /
satkṛtya śraddhayā martyāḥ śrotumarhanti sarvathā // svayambhup_10.95 //

samutpattikathāṃ tasya dharmadhātoḥ svayaṃbhuvaḥ /
śṛṇvanti ye narā bhaktyā satkṛtya śraddhayā mudā // svayambhup_10.96 //

durgatiṃ te na gacchanti kutrāpi hi kadācan /
sadā sadgatisaṃjātā bhadraśrīsadguṇāśrayāḥ // svayambhup_10.97 //

sarvasattvahitādhānabodhicaryāvratāratāḥ /
mahābhijñā jagannāthā bhaveyuḥ sugatātmajāḥ // svayambhup_10.98 //

krameṇa bodhisambhāraṃ pūrayitvā jagaddhite /
arhantatrividhāṃ bodhiṃ prāpyeyuḥ saugataṃ padaṃ // svayambhup_10.99 //

iti matvā mahārāja śrotavyaṃ śraddhayādarāt /
svayambhūguṇamāhātmyaṃ durllabhaṃ bodhivāñchibhiḥ // svayambhup_10.100 //

śṛṇvanti ye narā bhaktyā satkṛtya śraddhayā mudā /
svayaṃbhūguṇamāhātmyasaddharmaśrīguṇārthadaṃ // svayambhup_10.101 //

te 'pi na durgatiṃ yāyuḥ sadāsadgatisaṃgatāḥ /
bhadraśrīsadguṇādhārā bhaveyurbodhilābhinaḥ // svayambhup_10.102 //

tasmādetatmahatpuṇyaṃ śrutvā dhyātvā sadādarāt /
smṛtvā nāma samuccārya saṃbhaktavyaṃ svayaṃbhuvaṃ // svayambhup_10.103 //

ahamapi purā rājan dharmmadhātoḥ svayaṃbhuvaḥ /
śrutvā sadguṇasāṃkathyaṃ babhūva saṃpramoditaḥ // svayambhup_10.104 //

tato 'haṃ sahasā tatra nepāle samupācaraṃt /
snātvā sarveṣu tīrtheṣu dadau dānaṃ yathepsitaṃ // svayambhup_10.105 //

aṣṭau tān vītarāgāṃśca samārādhya mayārcitāḥ /
devīṃ khagānanāṃ cāpi samārādhya samarcitā // svayambhup_10.106 //

mañjudevasya caityaṃ ca samārādhya samarcitaṃ /
pañca purā sthitā pañca devatāśca samarcitāḥ // svayambhup_10.107 //

tathā śāntikarācāryaḥ samālokya samarcitaḥ /
tataḥśaraṇamāśritya dharmadhāto svayaṃbhuvaḥ // svayambhup_10.108 //

satkṛtya śraddhayā nityaṃ samārādhya mudā bhajaṃ /
evaṃ tatra sadāśritya dharmadhātorūpāsakaḥ // svayambhup_10.109 //

triratnabhajanaṃ kṛtvā prācaran bodhisaṃbaraṃ /
etatpuṇyaviśuddhātmā pariśuddhatrimaṇḍalaḥ // svayambhup_10.110 //

ahaṃ bodhiṃ samāsādya jinātmajā bhave 'dhunā /
iti vijñāya mānuṣyā vāñchanti ye sunirvṛtiṃ // svayambhup_10.111 //

dharmadhātuṃ samārādhya bhajantu te sadā mudā /
smṛtvā dhyātvā ca nāmāpi samuccārya samādarāt // svayambhup_10.112 //

samālokya praṇatvāpi bhajantu taṃ jinālayaṃ /
ye bhajanti sadā smṛtvā dhyātvā natvā jinālayaṃ // svayambhup_10.113 //

drutaṃ saṃbodhimāsādya saṃbuddhapadamāpnuyuḥ /
iti satyaṃ samākhyātaṃ sarvairapi munīśvaraiḥ // svayambhup_10.114 //

śrutvānumodya taṃ dharmadhātuṃ smṛtvā bhajantvalaṃ /
subhāṣitamidaṃ yepi śrutvānumoditāśayāḥ // svayambhup_10.115 //

dharmadhātumanusmṛtvā dhyātvā bhajanti sarvadā /
te 'pi caitatmahatpuṇyapariśuddhatrimaṇḍalāḥ // svayambhup_10.116 //

bhadraśrīsadguṇādhārāścaturbrahmavihāriṇaḥ /
bodhisattvā mahāsattvā mahābhijñāḥ śubhendriyāḥ // svayambhup_10.117 //

drutaṃ saṃbodhimāsādya saṃbuddhapadamāpnuyuḥ /
iti me guruṇādiṣṭaṃ śrutaṃ mayā tathocyate // svayambhup_10.118 //

tvamapīdaṃ sadā lokā śrāvayitvānumodaya /
etatpuṇyānubhāvena sarvatra sarvadāpi te // svayambhup_10.119 //

nirutpātaṃ śubhotsāhaṃ bhavennūnaṃ narādhipaḥ /
iti tenārhatādiṣṭaṃ śrutvāśoko nṛpo mudā // svayambhup_10.120 //

tatheti prativijñapya prābhyanandat sapārṣadaḥ /
tataḥ sarve 'pi te lokā niśamyaitatsubhāṣitaṃ // svayambhup_10.121 //

anumodya mahotsāhaiḥ saṃcerire śubhe sadā /
tadaitatpuṇyabhāvena sarvatra tatra sarvadā // svayambhup_10.122 //

nirutpātaṃ śubhotsāhaṃ prāvarttata nirantaraṃ /
ityādiśya mahābhijño jayaśrīḥ sa mahāmatiḥ // svayambhup_10.123 //

sarvānstān sāṃdhikān paśyan punarevaṃ samādiśat /
yatredaṃ dharmmasāṃkathyaṃ prāvarttayet kalāvapi // svayambhup_10.124 //

bhāṣetya śṛṇuyādyaśca śrāvayedyaḥ pracārayet /
eteṣāṃ tatra sarveṣāṃ saṃbuddhāḥ sakalāḥ sadā // svayambhup_10.125 //

kṛpā dṛṣṭyā samālokya prakuryurbhadramābhavaṃ /
sarvā pāramitā devyasteṣāṃ tatra sadā śivaṃ // svayambhup_10.126 //

kṛtvā saṃbodhisaṃbhāraṃ pūrayeyuryathākramaṃ /
sarve 'pi bodhisattvāśca pratyekasugatā api // svayambhup_10.127 //

arhanto yoginasteṣāṃ prakuryurmaṅgalaṃ sadā /
sarve lokādhipāścāpi sarve cāpi maharṣayaḥ // svayambhup_10.128 //

tatra teṣāṃ hi sarveṣāṃ kuryuḥ samīkṣya maṅgalaṃ /
sarve devādhipāścāpi sarvadaityādhipā api // svayambhup_10.129 //

tathā sarve 'pi gandharvāḥ sarvayakṣādhipā api /
garuḍā nāgarājāśca kumbhāṇḍādhīśvarā api // svayambhup_10.130 //

samīkṣya sarvadā teṣāṃ rakṣāṃ kuryuḥ samantataḥ /
sarvāśca mātṛkā devyaḥ sabhairavagaṇā api // svayambhup_10.131 //

kṛtvā rakṣāṃ sadā teṣāṃ kuryurbhadraṃ samantataḥ /
sarve grahāśca tārāśca siddhā vidyādharā api // svayambhup_10.132 //

sādhyāścāpi sadālokya teṣāṃ kuryuḥ sumaṅgalaṃ /
bhūtapretapiśācāśca duṣṭā māragaṇā api // svayambhup_10.133 //

vīkṣya teṣāṃ prasannāste rakṣāṃ kuryuḥ sadā mudā /
svayambhūguṇamāhātmya sāṃkathyaṃ yo 'likhet mudā // svayambhup_10.134 //

tenāpi likhitaṃ sarva mahāyānasubhāṣitaṃ /
lekhāpitaṃ ca yenedaṃ dharmadhātusubhāṣitaṃ // svayambhup_10.135 //

tenāpi sakalaṃ sūtraṃ lekhāpitaṃ bhaved dhruvaṃ /
likhitaṃ cāpi yecedaṃ pratiṣṭhāpya yathāvidhi // svayambhup_10.136 //

śuddhasthāne gṛhe sthāpya pūjāṅgaiḥ sarvadārcitaṃ /
tenārhanto jināḥ sarve pratyekasugatā api // svayambhup_10.137 //

sasaṃghā bodhisattvāśca bhavanti pūjitāḥ khalu /
yaścāpīdaṃ svayaṃ dhṛtvā parebhyo 'pi samādiśat // svayambhup_10.138 //

bhāvayet satataṃ smṛtvā dhyātvāpi praṇamenmudā /
tasya sarvamunīndro hi pratyekasugatā api // svayambhup_10.139 //

arhanto bodhisattvāśca tuṣṭā dadyuḥ samīhitaṃ /
yaścaitadupadeṣṭāraṃ sarvāśca śrāvakānapi // svayambhup_10.140 //

yathāvidhi sa samabhyarcya bhājanaiḥ samatoṣayet /
tena sarve 'pi saṃbuddhāḥ pratyekasugatā api // svayambhup_10.141 //

arhanto bhikṣavaḥ sarve yogino brahmacāriṇaḥ /
bodhisattvāśca sarve 'pi vratino yatayo 'pi ca // svayambhup_10.142 //

arcitā bhojitāstuṣṭā bhaveyuranumoditāḥ /
kimevaṃ vahunoktena sarve buddhā munīśvarāḥ // svayambhup_10.143 //

sarvāstārāśca devyo 'pi sarvasaṃghā jinātmajāḥ /
nityaṃ teṣāṃ kṛpā dṛṣṭayā samālokyānumoditāḥ // svayambhup_10.144 //
rakṣāṃ vidhāya sarvatra varaṃ dadyuḥ samīhitaṃ // svayambhup_10.145 //
sarve lokādhipāścāpi sarve devā surādhipāḥ /
rakṣāṃ kṛtvā varaṃ dadyusteṣāṃ saddharmasādhane // svayambhup_10.146 //

rājāno 'pi sadā teṣāṃ rakṣā kṛtvānumoditāḥ /
yathābhivāñchitaṃ datvā pālayeyuḥ sadādarāt // svayambhup_10.147 //

mantriṇo 'pi sadā teṣāṃ sāmātyasacivānugāḥ /
sabhṛtyasainyabhaṭṭāśca bhaveyurhitakāriṇaḥ // svayambhup_10.148 //

sarve vaiśyāśca sarvārthabharttāraḥsyu suhṛnpriyāḥ /
śreṣṭimahājanāḥ sarve bhaveyurhitakāriṇaḥ // svayambhup_10.149 //

dviṣopi dāsatāṃ yāyurdṛṣṭāśca syurhitāśayāḥ /
evamanyepi lokāśca servva syurmaitramānasāḥ // svayambhup_10.150 //

paśavaḥ pakṣiṇaścāpi sarvakīṭāśca jantavaḥ /
naiva teṣāṃ viruddhā syuḥ bhaveyurhitaśaṃsina // svayambhup_10.151 //

evaṃ sarvatra lokeṣu teṣāṃ saddharmasādhināṃ /
nirutpātaṃ śubhotsāhaṃ saumāṅgalyaṃ sadā bhavet // svayambhup_10.152 //

evaṃ bhadrataraṃ puṇyaṃ svayabhūṃbhavanodbhavaṃ /
natvā taṃ trijagannāthaṃ bhajadhvaṃ sarvadā mudā // svayambhup_10.153 //

ye tasya śaraṇe sthitvā smṛtvā dhyātvā samāhitāḥ /
nāmāpi ca samuccārya bhajanti śraddhayā sadā // svayambhup_10.154 //

teṣāṃ trinyapi ratnāni suprasannāni sarvadā /
kṛpā dṛṣṭayā samālokya kṛtvā deyuḥ sadā śubhaṃ // svayambhup_10.155 //

iti śāstrāsamādiṣṭaṃ jayaśriyā niśamyate /
jineśvarī pramukhāḥ saṃghā sarve nandanprabodhitāḥ // svayambhup_10.156 //

sarvāvatī sabhā sāpi śrutvaitat saṃprasāditāḥ /
tatheti prativijñapya prābhyanandan prabodhitāḥ // svayambhup_10.157 //

tataste sakalā lokāḥ samutthāya prasāditāḥ /
jayaśriya sasaṃghaṃ taṃ natvā svasvāśramaṃ yayuḥ // svayambhup_10.158 //

tatra nityamupetyatyarddhyā sasaṃghaḥ sajinātmajā /
snātvā sarveṣu tīrtheṣu dhṛtvā vrataṃ yathāvidhi // svayambhup_10.159 //

tato 'ṣṭau vītarāgāṃśca devīṃ cāpi khagānanāṃ /
pañcamā devatāścāpi yathāvidhi samarccayan // svayambhup_10.160 //

tathā śāntikarācārya caitya mañjuśriyo 'pi ca /
dharmādhātuṃ samārādhya dhyātvābhyarcya sadābhajat // svayambhup_10.161 //

tadaitatpuṇyabhāvena viṣaye tatra sarvadā /
nirutpātaṃ śubhotsāhaṃ prāvarttata samaṃtataḥ // svayambhup_10.162 //

tataścāsau mahābhijñā jayaśrīḥ sugatātmajaḥ /
sarvānstān sāṃdhikān paśyan punarevaṃ samādiśat // svayambhup_10.163 //

yatredaṃ dharmasāṃkathyaṃ pracāritaṃ svayaṃbhuvaḥ /
tatraittpuṇyabhāvena bhavatu sarvadā śubhaṃ // svayambhup_10.164 //

saṃbuddhāstatra sarve 'pi pratyekasugatā api /
arhanto bodhisattvāśca kurvantu maṃṅgalaṃ sadā // svayambhup_10.165 //

sarve lokādhipāścāpi sarve cāpi maharṣayaḥ /
samālokya sadā tatra prakurvantu sumaṅgalaṃ // svayambhup_10.166 //

kāle varṣantu meghāśca bhūyācchaśyavatī mahī /
nirutpātaṃ subhikṣyaṃ ca bhavantu tatra sarvadā // svayambhup_10.167 //

rājā bhavatu dhārmmiṣṭho mantriṇo nīticāriṇaḥ /
sarve lokāḥsuvṛttiṣṭhā bhavantu dharmasādhinaḥ // svayambhup_10.168 //

